**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 18 Απριλίου 2024, ημέρα Πέμπτη και ώρα 14.25΄, στην **Αίθουσα Γερουσίας του Μεγάρου της Βουλής**,συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας: «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας».

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Θεόδωρος Σκυλακάκης, η Υφυπουργός Περιβάλλοντος και Ενέργειας, κυρία Αλεξάνδρα Σδούκου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αθανασίου Χαράλαμπος, Ανδριανός Ιωάννης, Αντωνίου Μαρία, Δημοσχάκης Αναστάσιος, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Κοτρωνιάς Γεώργιος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Στολτίδης Λεωνίδας, Καραθανασόπουλος Νικόλαος, Μανωλάκου Διαμάντω, Μεταξάς Κωνσταντίνος Βασίλειος, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Π΄΄ερκα Θεοπίστη (Πέτη), Κόντης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Καραγεωργοπούλου Ελένη, Δημητροκάλλης Ιωάννης και Παπαϊωάννου Αρετή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγή και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας: «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας».

Στη συνεδρίαση παρίστανται ο Υπουργός Περιβάλλοντος και Ενέργειας, κ. Θεόδωρος Σκυλακάκης και η Υφυπουργός Περιβάλλοντος και Ενέργειας, κυρία Αλεξάνδρα Σδούκου.

Ως προς τον προγραμματισμό των επόμενων συνεδριάσεων η πρόταση είναι να συνεχίσουμε την επεξεργασία του σχεδίου νόμου, τη Δευτέρα 22 Απριλίου, με δύο συνεδριάσεις, ώρα 10.00΄ για την ακρόαση των εξωκοινοβουλευτικών προσώπων και ώρα 14.00΄ για την κατ’ άρθρον συζήτηση. Αμφότερες οι συνεδριάσεις θα διεξαχθούν στην Αίθουσα «Προέδρου Αθανασίου Κωνσταντίνου Τσαλδάρη» (223). Η τέταρτη συνεδρίαση, η οποία θα διατεθεί για τη β΄ ανάγνωση, προτείνω να διεξαχθεί την Τετάρτη 24 Απριλίου και ώρα 15.00΄ στην Αίθουσα Γερουσίας.

Στο σημείο αυτό, θα ήθελα οι Εισηγητές και οι Ειδικοί Αγορητές των κομμάτων να προτείνουν τους φορείς που επιθυμούν να κληθούν τη Δευτέρα και θα παρακαλούσα οι προτάσεις σας να κατατεθούν και γραπτώς στη Γραμματεία της Επιτροπής, ώστε να καταρτιστεί σύντομα ο σχετικός κατάλογος, τον οποίο θα αναγνώσω στη συνέχεια της συνεδρίασης.

Κύριε Φάμελλε, έχω το αίτημά σας. Να ακούσουμε τους φορείς που προτείνουν τα κόμματα και αμέσως μετά θα σας δώσω τον λόγο.

Το λόγο έχει ο κ. Κοτρωνιάς, ο Εισηγητής της Πλειοψηφίας.

**ΓΕΩΡΓΙΟΣ ΚΟΤΡΩΝΙΑΣ (Εισηγητής της Πλειοψηφίας):** Προτείνουμε τους εξής φορείς: εκπρόσωπος εργαζομένων Οργανισμού Εγγείων Βελτιώσεων, ΟΕΒ Θεσσαλίας, εκπρόσωπος εργαζόμενων της Διεύθυνσης Υδάτων Θεσσαλίας, Εκπρόσωπος εργαζομένων ΤΟΕΒ και εκπρόσωπος εργαζομένων ΓΟΕΒ, η Επαγγελματική Επιστημονική Ένωση Τεχνολογικής Εκπαίδευσης Μηχανικών ΕΕΤΕΜ, η Επιτροπή Διεκδίκησης Υδάτων Θεσσαλίας ΕΔΥΘΕ και η Πανελλήνια Ομοσπονδία Ιδιοκτητών Ακινήτων (ΠΟΜΙΔΑ).

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Ζαμπάρας, Εισηγητής της Μειοψηφίας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας):** Ευχαριστώ, κύριε Πρόεδρε.

Προτείνουμε την Ομοσπονδία Εργαζομένων Αποκεντρωμένων Διοικήσεων Ελλάδας, τον Σύλλογο Εργαζομένων Περιφέρειας Θεσσαλίας, τον Σύλλογο Γεωλόγων, την Ομοσπονδία Συλλόγων Υπαλλήλων Αιρετών Περιφερειών Ελλάδας, την Πανελλήνια Ομοσπονδία Γεωτεχνικών Δημοσίων Υπαλλήλων, την Πανελλήνια Ομοσπονδία Συλλόγων εργαζομένων Υπουργείου Γεωργίας, την Πανελλήνια Ομοσπονδία Μηχανικών Τεχνολογικού Τομέα Ανώτατης Εκπαίδευσης Δημοσίων Υπαλλήλων, την Πανελλήνια Ομοσπονδία Ενώσεων Μηχανικών Δημοσίων Υπαλλήλων Διπλωματούχων Ανωτάτων Σχολών, τους εργαζόμενους της Διεύθυνσης Υδάτων Θεσσαλίας, ΟΕΒ Θεσσαλίας, τον Σύλλογο Ελλήνων Πολεοδόμων και Χωροτακτών, τον Σύλλογο Ελλήνων Μηχανικών Πολεοδομίας Χωροταξίας και Περιφερειακής Ανάπτυξης, το WWF HELLAS, την Greenpeace και την ΚΕΔΕ.

Σε σχέση με τα κεφάλαια των ενεργειακών ρυθμίσεων την ΕΝΠΕ, την Electra Energy, την Μινώα Ενεργειακή Κοινότητα, τον Σύνδεσμο Επενδυτών Φωτοβολταϊκών Δυτικής Μακεδονίας, τον ΑΔΜΗΕ, τον ΔΕΔΔΗΕ, τη ΡΑΑΕΥ, την Πανελλήνια Ομοσπονδία Φωτοβολταϊκών Παραγωγών, τον Σύνδεσμο Επιχειρήσεων Φωτοβολταϊκών, τον Σύνδεσμο Παραγωγών Ενέργειας με Φωτοβολταϊκά, την Ελληνική Επιστημονική Ένωση Αιολικής Ενέργειας, τη Δημοτική Επιχείρηση Τηλεθέρμανσης Πτολεμαΐδας, τη Δημοτική Επιχείρηση Τηλεθέρμανσης Κοζάνης, τη Δημοτική Επιχείρηση Τηλεθέρμανσης του Δήμου Αμυνταίου, τον Ελληνικό Σύνδεσμο Ηλεκτροπαραγωγών από Ανανεώσιμες Πηγές Ενέργειας, την Πανελλήνια Ομοσπονδία Σωματείων Εργοληπτών Ηλεκτρολόγων, τον ΣΕΠΦΕ Δυτικής Μακεδονίας, την Πανελλήνια Ένωση Δασολόγων Δημοσίων Υπαλλήλων, την Ένωση Ελλήνων Δασοπόνων Δημόσιων Υπαλλήλων και το Σωματείο Δασεργατών Μακεδονίας - Θράκης και Θεσσαλίας. Θα καταθέσουμε τις προτάσεις και στο Προεδρείο, για να τα έχετε και γραπτώς.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στο σημείο αυτό, νιώθω την ανάγκη να διευκρινίσω, ότι καλώς οι Εισηγητές και οι Ειδικοί Αγορητές κάνουν τις προτάσεις που θέλουν προς το Προεδρείο. Θα πρέπει, όμως, να γνωρίζουν όλοι οι συνάδελφοι, ότι γίνεται μία μείξη των προτάσεων, πάντα αναλογική, γιατί αντιλαμβάνεστε, ότι σε μια συνεδρίαση δύο, τριών και τεσσάρων ωρών, δεν μπορεί να καλέσουμε περισσότερους από είκοσι φορείς.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας):** Κύριε Πρόεδρε, αυτό είναι και σε συνάρτηση του νομοσχεδίου που εισάγεται για συζήτηση. Δεν φταίμε εμείς, αν μπαίνει μία σειρά από ενότητες και άρθρα, κ.λπ..

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ναι, αλλά δεν μπορούμε να καλέσουμε και ογδόντα φορείς. Δεν έχει συμβεί σε κανένα νομοσχέδιο. Δεν σας κατηγορώ, γιατί προτείνατε.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας):** Όλοι αυτοί οι φορείς έχουν μία άμεση συσχέτιση με το σχέδιο και ως εκ τούτου, θα πρέπει να είναι εδώ στην Επιτροπή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Ζαμπάρα, σας ευχαριστώ. Η διευκρίνιση είναι για όλους και δεν ήταν για εσάς.

Τον λόγο έχει ο Ειδικός Αγορητής του ΠΑΣΟΚ, ο κ. Χριστοδουλάκης.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»):** Ευχαριστώ κύριε Πρόεδρε.

Να επισημάνω απλά ως παρατήρηση, ότι, όντως, υπάρχει ένα υπαρκτό ζήτημα, ότι υπάρχουν πέντε θεματικές ενότητες στο νομοσχέδιο, άρα, και η εκπροσώπηση των φορέων οφείλει να είναι αναλογική σε καθένα από αυτά.

Ακούστηκαν αρκετοί φορείς, θα επαναλάβω κάποιους και θα καταθέσουμε και γραπτά τις προτάσεις μας. Προτείνουμε την ΚΕΔΕ, την ΕΥΔΑΠ, την ΕΥΑΘ, το Τεχνικό Επιμελητήριο Ελλάδας, το Γεωτεχνικό Επιμελητήριο Ελλάδος, τον ΟΦΥΠΕΚΑ, την Περιφέρεια Θεσσαλίας, την Περιφερειακή Ένωση Δήμων Θεσσαλίας, την Ομοσπονδία Συλλόγων Εργαζομένων Αποκεντρωμένων Διοικήσεων, την Πανελλήνια Ομοσπονδία Μηχανικών Τεχνικής Εκπαίδευσης Ανώτατης Εκπαίδευσης Δημοσίων Υπαλλήλων ΠΟΜΗΤΕΔΥ, την Πανελλήνια Ένωση Δασολόγων Δημοσίων Υπαλλήλων, την Ελληνική Δασολογική Εταιρεία, την Πανελλήνια Ομοσπονδία Ενώσεων Μηχανικών Δημοσίων Υπαλλήλων Διπλωματούχων Ανωτάτων Σχολών, τον Σύλλογο Ελλήνων Πολεοδόμων και Χωροτακτών, την Ένωση Δημοτικών Επιχειρήσεων Ύδρευσης και Αποχέτευσης, την Ελληνική Εταιρεία Προστασίας της Φύσης, την Ελληνική Ορνιθολογική Εταιρεία, την Greenpeace, το WWF HELLAS, την Επαγγελματική Επιστημονική Ένωση Τεχνολογικής Εκπαίδευσης Μηχανικών ΕΕΤΕΜ, την Πανελλήνια Ομοσπονδία Συλλόγων Παραγωγών Φωτοβολταϊκών και την Μινώα Ενεργειακή Κοινότητα. Θα τα καταθέσουμε και γραπτά. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η Ειδική Αγορήτρια του Κομμουνιστικού Κόμματος Ελλάδας, η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑ»):** Κύριε Πρόεδρε, δεν συμφωνώ με το χρονοδιάγραμμα που δώσατε. Χρειάζεται, τουλάχιστον, άλλη μία συνεδρίαση, γιατί δεν είναι μόνο πολλά τα άρθρα, αλλά είναι σοβαρά, μεγάλα και διαφορετικά ζητήματα. Χρειάζεται, τουλάχιστον, άλλη μία συνεδρίαση, για να μπορούμε να μιλήσουμε για το περιεχόμενο αυτού του πολυνομοσχεδίου και ούτε η εισήγηση των 15 λεπτών φτάνει. Δεν μπορούμε να εκφραστούμε, οπότε, αναγκαστικά, θα οδηγηθούμε σε περικοπές.

Σε ότι αφορά στις προτάσεις, τις καταθέσαμε γραπτά. Έχουμε καλυφθεί σε μεγάλο βαθμό. Προτείνουμε την Πανελλήνια Ομοσπονδία Γεωτεχνικών Δημοσίων Υπαλλήλων και τον Σύλλογο Εργαζομένων Περιφέρειας Θεσσαλίας. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρία Μανωλάκου, ασφαλώς προβλέπει ο Κανονισμός, σε έκτακτες περιπτώσεις, 5η συνεδρίαση. Πλην, όμως, υπάρχει το ζήτημα των συνεδριάσεων της δικής μας Επιτροπής, της Παραγωγής και Εμπορίου, για ακόμα δύο ζητήματα. Είναι η ενημέρωση για τον σιδηρόδρομο από τον κ. Σταϊκούρα, που θα είναι και εκείνη μία μεγάλη συνεδρίαση και έχουμε, επίσης, τις ίδιες ημέρες, εννοώ από Δευτέρα μέχρι Τετάρτη, και την κοινή συνεδρίαση με την Επιτροπή Ευρωπαϊκών Υποθέσεων εκ νέου και το νομοσχέδιο έχει προγραμματιστεί να μπει την Πέμπτη στην Ολομέλεια. Ωστόσο, το κρατάμε αυτό που είπατε, σας ευχαριστώ πολύ.

Να δώσουμε τον λόγο στον Ειδικό Αγορητή από την «Ελληνική Λύση», τον κ. Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ -ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, άκουσα κάποιους φορείς που είναι κοινοί, σε ότι αφορά και την Τοπική Αυτοδιοίκηση. Επιπλέον, θα θέλαμε να συμμετάσχει στη συζήτηση και ο Αγροτικός Συνεταιρισμός Λάρισας ή εν πάση περιπτώσει, Αγροτικός Συνεταιρισμός από το γεωγραφικό διαμέρισμα της Θεσσαλίας, συνάμα και το Εμπορικό Επιμελητήριο της Λάρισας, πέρα από τους επιστήμονες που αναφέρθηκαν στους γεωτεχνικούς. Συμπληρωματικά το αναφέρω αυτό. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η Ειδική Αγορήτρια από την Κ.Ο. «ΝΕΑ ΑΡΙΣΤΕΡΑ», η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Εμείς προτείνουμε: ΡΑΑΕΥ, WWF Ελλάς, Green Tank, Electra Energy Cooperative, Greenpeace, Ελληνική Εταιρία Προστασίας της Φύσης, Ελληνική Εταιρεία Περιβάλλοντος και Πολιτισμού, Ελληνική Φύση, Πανελλαδικός Σύλλογος Εργαζομένων Φορέων Διαχείρισης Προστατευόμενων Περιοχών, Διεύθυνση Υδάτων Θεσσαλίας της Αποκεντρωμένης Διοίκησης Θεσσαλίας, Στερεάς Ελλάδος, ΣΠΕΦ Δυτικής Μακεδονίας, Ενεργειακή Κοινότητα, ΔΕΤΕΠΑ Τηλεθέρμανση Αμυνταίου, Πανεπιστήμιο Θεσσαλίας, ΚΕΔΕ, ΓΕΩΤΕΕ, ΣΕΜΠΧΑ, ΣΕΠΟΧ, Π.Ο. ΕΜΔΥΔΑΣ, ΣΑΔΑΣ, Πανελλήνια Ομοσπονδία Γεωτεχνικών Δημοσίων Υπαλλήλων, ΠΟΓΕΔΥ, ΠΟΣΠΗΕΦ, ΠΑΣΥΦΩΣ, Πανελλήνια Δασολόγων Δημοσίων Υπαλλήλων. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Δελβερούδης, από την Κ.Ο. «ΝΙΚΗ».

**ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Κύριε Πρόεδρε, συντασσόμαστε και εμείς με τη μείζονα και ελάσσονα Αντιπολίτευση για τις διαμαρτυρίες και για τον χρόνο. Την Δευτέρα έχουμε τις δύο συνεδριάσεις της Επιτροπής και υπάρχει και τρίτη. Τι ώρα είναι;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Την Δευτέρα στις 10.00΄ και στις 14.00΄ έχουμε την Επιτροπή και η επόμενη, η 4η συνεδρίαση και τη β΄ ανάγνωση, είναι την Τετάρτη στις 15.00΄, διότι την Τρίτη ξανασυνεδριάζει η Επιτροπή Παραγωγής και Εμπορίου για την ενημέρωση, σχετικά με τον σιδηρόδρομο, στην οποία θα παρίσταται ο Υπουργός Μεταφορών, ο κ. Σταϊκούρας. Την Τετάρτη στις 15.00΄ είναι η β΄ ανάγνωση του παρόντος νομοσχεδίου.

**ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Τη Δευτέρα δεν έχει άλλη Επιτροπή η Παραγωγής και Εμπορίου;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Έχει τους φορείς στις 10.00΄ και στις 14.00΄ την κατ’ άρθρον συζήτηση.

**ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Αν και έχουν ειπωθεί, εμείς προτείνουμε: Γενικός Οργανισμός Εγγείων Βελτιώσεων, Σωματείο Εργαζομένων ΟΕΒ Θεσσαλίας, Περιφέρεια Θεσσαλίας, Δήμοι Θεσσαλίας, Δασική Υπηρεσία Θεσσαλίας, Αγροτικοί Συνεταιρισμοί Θεσσαλίας, Ένωση Δημοτικών Επιχειρήσεων Ύδρευσης και Αποχέτευσης, Τεχνικό Επιμελητήριο Ελλάδος, Πανελλήνια Ομοσπονδία Ενώσεων Μηχανικών Δημοσίων Υπαλλήλων Διπλωματούχων Ανωτάτων Σχολών, Σύλλογος Αρχιτεκτόνων Διπλωματούχων Ανωτάτων Σχολών, Πανελλήνια Ένωση Αρχιτεκτόνων, Πανελλήνια Ομοσπονδία Μηχανικών Τεχνολογικού Τομέα Ανώτατης Εκπαίδευσης Δημοσίων Υπαλλήλων, Επιστημονική Ένωση Τεχνολογικής Εκπαίδευσης Μηχανικών, Σύλλογος Ελλήνων Πολεοδόμων και Χωροτακτών, Πανελλήνια Ομοσπονδία Ιδιοκτητών Ακινήτων και Εθνική Συνομοσπονδία Ατόμων με Αναπηρία.

Επίσης για την τελευταία ενότητα, που έχει να κάνει με την ενέργεια, προτείνουμε: ΑΔΜΗΕ, ΔΕΔΔΗΕ, Πανελλήνιος Σύνδεσμος Ενεργειακών Κοινοτήτων Ελλάδας, Ελληνική Εταιρεία Ανάπτυξης Βιομάζας, που έχει εξειδικευμένη γνώση, Επαγγελματική Επιστημονική Ένωση Τεχνολογικής Εκπαίδευσης Μηχανικών, WWF Ελλάδας, Greenpeace Ελλάδος και Electra Energy.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Κόντης, Ειδικός Αγορητής από τους «ΣΠΑΡΤΙΑΤΕΣ».

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ.

Εγώ συμφωνώ με τους φορείς που ακούσαμε. Θα ήθελα να συμμετέχουν, ωστόσο, γιατί δεν άκουσα κανέναν συνάδελφο, και φορείς εμπλεκόμενοι στη δασοπροστασία, όπως ενώσεις δασοφυλάκων. Δεν γνωρίζω ποιοι υπάρχουν ή αν υπάρχουν, αλλά δεν άκουσα να αναφέρονται.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Αν έχετε κάτι συγκεκριμένο, κύριε Κόντη, να το καταθέσετε εγγράφως, στη συνέχεια.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Δεν έχω, κύριε Πρόεδρε, με πιάσατε εξαπίνης, καθώς ασθένησε ο συνάδελφος, ο κ. Δημητριάδης, γι’ αυτό μπήκα τώρα. Αυτό που θέλω να πω, είναι, ότι, όπως είπαν και προηγουμένως οι συνάδελφοι, είναι ένα νομοσχέδιο «δαιδαλώδες» και έχει πολλά μέρη. Σε ότι αφορά στους φορείς, να επιλέξετε, τουλάχιστον, δέκα για το κάθε μέρος του νομοσχεδίου, πρέπει να είναι πάρα πολλοί οι φορείς, το καταλαβαίνετε αυτό. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Καταγράφεται η πρότασή σας.

Τον λόγο έχει η Ειδική Αγορήτρια από την Κ.Ο. «ΠΛΕΥΣΗ ΕΛΕΥΘΕΡΙΑΣ», η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ -ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Προτείνουμε την Επαγγελματική Επιστημονική Ένωση Τεχνολογικής Εκπαίδευσης Μηχανικών, την Πανελλήνια Ομοσπονδία Ενώσεων Μηχανικών Δημοσίων Υπαλλήλων Διπλωματούχων Ανωτάτων Σχολών, την Ελληνική Εταιρεία Περιβάλλοντος και Πολιτισμού, το Ίδρυμα Μαραγκοπούλου για τα Δικαιώματα του Ανθρώπου, την Εθνική Επιτροπή για τα Δικαιώματα του Ανθρώπου, πληγείσες κοινότητες και Δήμοι Θεσσαλίας, Παλαμά Καρδίτσας, Βλοχού Καρδίτσας, Φαρκαδόνας Τρικάλων, Κουτσόχερου, Κεραμιδιού, Ομοσπονδίες, Αγροτικοί Σύλλογοι, Συνεταιρισμοί Αγροτών Θεσσαλίας, Εθελοντές Πολιτικής Προστασίας Θεσσαλίας, Εθελοντές Δασοπυροσβέστες Αττικής, WWF Ελλάς, Greenpeace, Ελληνική Εταιρεία Προστασίας της Φύσης, Επιμελητήριο Περιβάλλοντος και Βιωσιμότητας και Σύλλογο Ομοσπονδίας Εποχικών Πυροσβεστών. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Στο σημείο αυτό, θα έλεγα να δώσετε σύντομα οι Εισηγητές και οι Ειδικοί Αγορητές τις προτάσεις σας εγγράφως στη Γραμματεία της Επιτροπής μας, επειδή είναι πάρα πολλές.

Πριν εισέλθουμε στον κύκλο των τοποθετήσεων των Εισηγητών, έχει ζητήσει τον λόγο ο κ. Χαρακόπουλος, επί των προτάσεων των φορέων.

**ΜΑΞΙΜΟΣ ΧΑΡΑΚΟΠΟΥΛΟΣ**: Κύριε Πρόεδρε, κατανοώ ότι η υπερπληθώρα προτάσεων δημιουργούν ένα πρόβλημα στο Προεδρείο που καλείται να επιλέξει αναλογικά, όπως είπατε κι εσείς. Επειδή, όμως, με το νομοσχέδιο του Υπουργείου Περιβάλλοντος συστήνεται ο Οργανισμός Διαχείρισης Υδάτων Θεσσαλίας και προέρχεστε από τη Θεσσαλία, κύριε Πρόεδρε, γνωρίζετε τις τεράστιες ζημιές και καταστροφές που προκλήθηκαν από τον «Daniel».

Θα ήθελα, λοιπόν, να παρακαλέσω το Προεδρείο να δείξει μία ιδιαίτερη ανοχή στους φορείς που προτάθηκαν και από τον Εισηγητή της Πλειοψηφίας και από άλλους εκπροσώπους των κομμάτων, που άπτονται του Οργανισμού Διαχείρισης Υδάτων Θεσσαλίας, όπως η Περιφέρεια Θεσσαλίας, η ΕΔΥΘΕ, το ΓΕΩΤΕΕ Θεσσαλίας, οι εκπρόσωποι των εργαζομένων στους Οργανισμούς Εγγείων Βελτιώσεων ΓΟΕΒ, ΤΟΕΒ, οι εκπρόσωποι των εργαζομένων στις Διευθύνσεις Υδάτων Θεσσαλίας και της Αποκεντρωμένης. Θα παρακαλούσα να ακουστεί η φωνή τους, γιατί είναι κάτι σημαντικό, καθώς είναι μία καινοτομία, μία μεγάλη αλλαγή που επέρχεται πλέον στη διαχείριση των υδάτων στον θεσσαλικό κάμπο και φαντάζομαι, ότι θα είναι και ένα πιλοτικό πρόγραμμα, που θα λειτουργήσει και για τα υπόλοιπα υδατικά διαμερίσματα της χώρα. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Σας ευχαριστώ, κύριε συνάδελφε. Άλλωστε, περισσότερα από τρία κόμματα πρότειναν στους φορείς, στους οποίους αναφερθήκατε. Οπότε, είναι, εξαιρετικά, πιθανό να προσκληθούν.

Τον λόγο έχει ζητήσει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κ.Ο. «ΣΥΡΙΖΑ-Π.Σ.»)**: Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, λαμβάνω τον λόγο κατ’ εξαίρεση, όσον αφορά τη συνήθη διαδικασία της Επιτροπής, για να ζητήσω εκ μέρους της Κοινοβουλευτικής Ομάδας την απόσυρση του νομοσχεδίου και κατ’ ελάχιστον, του κεφαλαίου που αφορά στην ιδιωτικοποίηση του νερού στη Θεσσαλία, ένα μοντέλο το οποίο, απ’ ό,τι λένε πολλά κυβερνητικά στελέχη, ετοιμάζονται να εφαρμόσουν σε όλη τη χώρα. Θα έλεγα ότι είναι εξοργιστικό, μετά από μία μεγάλη καταστροφή, ενώ οι πολίτες της Θεσσαλίας και οι φορείς περιμένουν να κάνει ότι μπορεί η Κυβέρνηση και η πολιτεία για να τους στηρίξει, να προσπαθούν τα κυβερνητικά στελέχη να φέρουν την ιδιωτική διαχείριση με κόστος για τους πολίτες και τις επιχειρήσεις Θεσσαλίας. Είναι, τουλάχιστον, εξοργιστικό.

Θεωρούμε απαράδεκτο, ότι η Κυβέρνηση επέλεξε μία μεγάλη καταστροφή, η οποία θα ήταν μικρότερη, εάν η Κυβέρνηση υλοποιούσε και τα σχέδια διαχείρισης κινδύνου πλημμύρας και τις πολιτικές, τις οποίες κληρονόμησε από την Κυβέρνηση του ΣΥΡΙΖΑ, να χρησιμοποιείται ως δικαιολογία, αλλά και ως ευκαιρία για επιτήδειους για την ιδιωτικοποίηση της διαχείρισης νερού στη χώρα μας. Ιδρύει ένα Οργανισμό, μία ανώνυμη εταιρεία, που αφαιρεί αρμοδιότητες από την πολιτεία, από την Περιφέρεια, από την Αυτοδιοίκηση, από τους Οργανισμούς Εγγείων Βελτιώσεων και θα λειτουργεί, κατά παρέκκλιση οποιασδήποτε διάταξης που αφορά το δημόσιο, τις εταιρείες του δημοσίου, τα δημόσια και ιδιωτικά έργα και με παράβαση βασικών δημοκρατικών κανόνων.

Κύριε Πρόεδρε, αυτό αφορά και τη Βουλή και αφορά όλους εμάς, δεν αφορά μόνο τον Υπουργό. Υπήρξε προσχηματική διαβούλευση. Το νομοσχέδιο αναρτήθηκε για λιγότερες από τις δύο εβδομάδες που προβλέπει ο ν.4622, το Επιτελικό Κράτος που λέγαμε. Δύο εβδομάδες λέει νόμος, μία εβδομάδα το αναρτά ο κ. Υπουργός και μάλιστα, με ανάρτηση μεσάνυχτα Σαββάτου. Έτσι σέβεται τη διαβούλευση, έτσι σέβεται και τους πολίτες της Θεσσαλίας. Οι κανόνες δικαίου «πάνε περίπατο», εάν υπάρχουν άλλα σχέδια της κυβέρνησης.

Με ρυθμούς fast track, με το που τελειώνει διαβούλευση ή είναι περιορισμένη και κατά παράβαση νόμου, μπαίνει στη Βουλή σε 16 ώρες και ερωτώ: Από τα 556 σχόλια, πρόλαβαν να τα διαβάσουν και τα ενσωματώσουν; Διαβούλευση για «τα μάτια του κόσμου;» Οι φορείς και οι πολίτες της Θεσσαλίας ανάρτησαν γνώμη, για να μην τη λάβετε υπόψη; Είναι αυτό σεβασμός της Δημοκρατίας και των αναγκών του τόπου; Υποτιμήσατε τη διαβούλευση και την κάνατε για «τα μάτια του κόσμου» και μην μας πείτε, ότι η δήθεν μεταρρύθμιση έχει επιστημονική βάση.

Η παράλληλη διαβούλευση της ολλανδικής εταιρείας για το master plan της Θεσσαλίας δεν έχει ολοκληρωθεί ακόμα, τελειώνει σήμερα. Νομοθετούν, δηλαδή, με fast track διαδικασίες ένα κεφάλαιο, που προτείνει η ολλανδική εταιρεία, ενώ η μελέτη ακόμη είναι σε ανάρτηση κι ενώ υπάρχει και άλλο σχέδιο που η Περιφέρεια Θεσσαλίας ζητάει να συζητηθεί. Καμία σχέση, λοιπόν, με τις ανάγκες της Θεσσαλίας. Ένας είναι ο στόχος: η ιδιωτικοποίηση των υδάτων. Νομοθετούν σήμερα και κατέθεσαν στη Βουλή, πριν από τρεις ημέρες, ένα κομμάτι μελέτης που είναι ακόμα σε διαβούλευση.

Πρέπει να σημειώσω, και αυτό αφορά και το Προεδρείο της Βουλής, ότι εμείς εδώ και έναν μήνα έχουμε ζητήσει να έρθουν οι φορείς της Θεσσαλίας και οι βουλευτές όλων των κομμάτων, για να συζητήσουμε για το master plan. Δεν φέρνει ο κ. Υπουργός το master plan εδώ, υποτιμά και τη Βουλή, δεν συζητάει για την πρόταση ανόρθωσης της Θεσσαλίας, που είναι κρίσιμο θέμα και μας αφορά όλους και για να κρύψει τις ευθύνες της κυβέρνησής του. Δεν τους ενδιαφέρει η ανόρθωση, τα έργα, τα οικονομικά εργαλεία. Τους ενδιαφέρει να κάνουν μία Α.Ε., κατά παρέκκλιση του δημοσίου, για να διαχειριστεί ιδιωτικά τα νερά της Θεσσαλίας και να το κάνει μετά και στην υπόλοιπη Ελλάδα. Υπάρχει σήμερα δημοσίευμα για τη Θεσσαλονίκη, υπήρξαν δημοσιεύματα για την Κρήτη. Εδώ να τα λέμε όλα. Δεν σας ενδιαφέρει, λοιπόν, η Θεσσαλία, άλλο σχέδιο έχετε στον νου σας. Περιφρονείτε και την κοινωνία της Θεσσαλίας και τους παραγωγούς και την Αυτοδιοίκηση και του Α΄ και του Β΄ Βαθμού και είναι «κροκοδείλια τα δάκρυα σας» για την καταστροφή, γιατί ευθύνεστε κι εσείς σε μεγάλο βαθμό γι’ αυτή.

Αγνοείτε, όμως, κι έναν άλλο νόμο, τον ν.5013, άρθρο 11. Εχθές, με πρωτοβουλία του ΣΥΡΙΖΑ, κάναμε συνάντηση με το Διοικητικό Συμβούλιο της ΚΕΔΕ. Κύριε Υπουργέ, θέλω να το επιβεβαιώσετε. Είναι αλήθεια, ότι σήμερα στις 15:00΄ στο Υπουργείο Εσωτερικών έχει κληθεί το Εθνικό Συμβούλιο Πολυεπίπεδης Διακυβέρνησης, γιατί δεν έχει γνωμοδοτήσει ακόμα για τον νόμο που συζητάμε; H ΚΕΔΕ, κυρίες και κύριοι βουλευτές, σήμερα στις 15:00΄ θα πάει στο Υπουργείο Εσωτερικών, γιατί έχει διαφωνήσει με το νομοσχέδιο αυτό και δεν έχει τελειώσει η συνεδρίαση. Παρά ταύτα, είναι τέτοια η πρεμούρα τους να ιδιωτικοποιήσουν τα νερά της Θεσσαλίας, που παραβιάζουν και τον νόμο για την πολυεπίπεδη διακυβέρνηση, τον ν.5013. Διαψεύστε τον κ. Κυρίζογλου, τον Πρόεδρο της ΚΕΔΕ, που μας είπε εχθές ότι στις 15:00΄ θα πάνε στο Υπουργείο Εσωτερικών. Επιτελικό Κράτος για «τα μάτια του κόσμου».

Υπάρχει, όμως, κι ένα σοβαρό θέμα, κύριε Πρόεδρε, με τη συνταγματικότητα των διατάξεων. Εμείς οφείλουμε να σας ενημερώσουμε. Το νομοσχέδιο αυτό έχει σοβαρά συνταγματικά προβλήματα και να σας πω την αλήθεια, έχοντας και μία εμπειρία πλέον και στη διοίκηση του Υπουργείου, αλλά και στα θέματα του Κοινοβουλίου, δεν πρόκειται να εφαρμοστεί. Θα «κολλήσει» σε ατέρμονους δικαστικούς αγώνες. Πρώτα απ’ όλα, γιατί προβλέπει μία ανώνυμη εταιρεία, κατά παρέκκλιση των κανόνων του δημοσίου, αλλά με χρηματοδότηση από το δημόσιο, να ασκεί καθήκοντα δημοσίου. Ασκεί καθήκοντα δημοσίου, κατά παρέκκλιση, στον σχεδιασμό, στις κυρώσεις, στην τιμολογιακή πολιτική, αλλά λειτουργεί με κανόνες ιδιωτικής οικονομίας, όπως ζήτησαν οι «μελετητές» της ολλανδικής εταιρείας. Νομοθετούν, δηλαδή, και «φωτογραφικά», για λογαριασμό μιας εταιρείας, η οποία πήρε, κατ’ ανάθεση από την Ένωση Ελληνικών Τραπεζών, κοντά στο 1 εκ. ευρώ, χωρίς διαγωνισμούς και διαφάνεια και χωρίς επιστημονικά δεδομένα. Αυτό προσπαθούν να κάνουν. Ένα τέτοιο σχέδιο υλοποιεί ο κ. Σκυλακάκης.

Επιπλέον, έρχεται να νομοθετήσει για την παραχώρηση σε ιδιωτική εταιρεία της διαχείρισης των υδάτων, κατά παρέκκλιση πρόσφατων αποφάσεων του Συμβουλίου της Επικρατείας. Έχουμε πρόσφατη νομολογία του Συμβουλίου της Επικρατείας για τα θέματα αυτά. Είναι ξεκάθαρο, ότι θα τεθεί συνταγματικό θέμα. Είναι ξεκάθαρο, ότι όλο αυτό θα δημιουργήσει μια τεράστια αναστάτωση στη Θεσσαλία. Δεν μας έφταναν, όσα προβλήματα έχει η Θεσσαλία, θα έχει και τα προβλήματα που δημιουργεί ο κ. Μητσοτάκης με εκτελεστικό όργανο τον κ. Σκυλακάκη και τελικά, οι πολίτες θα περιμένουν να βρουν το μέλλον τους.

Υπάρχει, όμως, κι ένα άλλο συνταγματικό θέμα, η υποχρεωτική μεταφορά στελεχών δημοσίων υπηρεσιών σε μία ανώνυμη εταιρεία ιδιωτικής οικονομίας. Στο νομοσχέδιο δεν προβλέπεται μόνο αυτή η αντισυνταγματική διάταξη. Προβλέπεται ότι με τα τιμολόγια που θα χρεώνει στους χρήστες υπηρεσιών ύδατος στη Θεσσαλία, οι χρήστες θα πρέπει να πληρώνουν τους «χρυσούς» μισθούς, που έχει ήδη προϋπολογίσει η ολλανδική εταιρεία και θα τα πούμε όλα αυτά αναλυτικά στη συζήτηση.

Εμείς θέλουμε, πρώτα απ’ όλα, να σταματήσει τώρα η συζήτηση, διότι δεν είναι δυνατόν να προμηνύεις, ήδη, στους αγρότες της Θεσσαλίας, ότι θα πληρώνουν τα «golden boys», που θα φέρει ο κ. Μητσοτάκης και ήρθε «φωτογραφικά» να το μελετήσει η ολλανδική εταιρεία. Αυτό υπάρχει μέσα στη μελέτη κι εμείς θα τα καταθέσουμε όλα γραπτά, εάν ανοίξει η συζήτηση.

Αγνοείτε την Περιφέρεια Θεσσαλίας, έχει διαμαρτυρηθεί, ήδη, για τον τρόπο που τοποθετείται και για τα περιεχόμενα του σχεδιασμού και πρέπει να πω ότι αυτό που κάνετε είναι βαθύτατα προσβλητικό για τους ανθρώπους στη Θεσσαλία, που είδαν να χάνεται το βιός τους και πιθανά, κάποιοι έχασαν και μέλη της οικογένειάς τους. Αντί να έχουμε ένα σχέδιο για τη Θεσσαλία, εσείς υλοποιείτε ένα σχέδιο καταστροφής, σχεδιασμένο, τελικά, από την περίοδο που ανατέθηκε η μελέτη στην ολλανδική εταιρεία. Αυτό φαίνεται, ότι ήταν το βασικό κεφάλαιο του ενδιαφέροντος, προπομπός για την ιδιωτικοποίηση του νερού στη Θεσσαλία.

Θα μπορούσα να αναφερθώ και σε άλλες διατάξεις, σέβομαι, όμως, τη διαδικασία, οι οποίες είναι και αντιπεριβαλλοντικές και αυτοδιοικητικές και εις βάρος και της «πράσινης» ενέργειας και των ενεργειακών κοινοτήτων και των κανόνων χωροταξίας και των εσόδων της Αυτοδιοίκησης και της διαδικασίας των αυθαιρέτων. Θα μπορούσα να πω πάρα πολλά, δεν είναι αυτό, όμως, τώρα το θέμα. Οφείλουμε να ακούσουμε τι λένε οι φορείς της Θεσσαλίας, τι λέει το Συμβούλιο της Επικρατείας, τι λένε οι νόμοι της χώρας μας. Εκεί ζητούμε να στηριχθείτε.

Πρέπει η οποιαδήποτε αλλαγή να γίνει με τη συμμετοχή, πρώτα απ’ όλα, της κοινωνίας. Επειδή, λοιπόν, το θέμα είναι κρίσιμο, αιτούμαστε, ως Κοινοβουλευτική Ομάδα, την απόσυρση του νομοσχεδίου και καλώ και όλες οι κοινοβουλευτικές ομάδες να πάρουν θέση τώρα, γιατί στη Θεσσαλία έχουμε όλοι να απολογηθούμε. Εμείς λέμε πρώτα η Θεσσαλία και όχι τα σχέδια ιδιωτικοποίησης που ετοιμάζει ο κ. Σκυλακάκης με τον κ. Μητσοτάκη. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Πρόεδρε της Κοινοβουλευτικής Ομάδας του ΣΥΡΙΖΑ, σε ότι αφορά στις παρατηρήσεις σας για την κοινοβουλευτική διαδικασία, είστε έμπειρος, θαρρώ ότι έχετε δει ότι το νομοσχέδιο ήρθε τη Δευτέρα και τηρούνται όλες οι προβλέψεις, σε γενικές γραμμές, του Κανονισμού της Βουλής.

*(πολλοί βουλευτές ομιλούν εκτός μικροφώνου)*

Δεν κατάλαβα προς τι ο σχολιασμός, τη Δευτέρα ήρθε το νομοσχέδιο, είναι τρεις μέρες, είναι Πέμπτη σήμερα.

Κυρία Καραγεωργοπούλου, κατ’ αρχάς, θα σας παρακαλούσα να ζητάτε τον λόγο για να τοποθετηθείτε. Κατά δεύτερον, η διαβούλευση δεν είναι αρμοδιότητα της Επιτροπής μας.

Συνεχίζω, λοιπόν, λέγοντας, ότι θα ξεκινήσουμε τη διαδικασία με μία σύντομη τοποθέτηση του Υπουργού, στα όσα είπε ο Πρόεδρος της Κοινοβουλευτικής Ομάδας του ΣΥΡΙΖΑ και αμέσως μετά εισερχόμαστε στον κύκλο των Εισηγητών και των Ειδικών Αγορητών.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ):** (ομιλεί εκτός μικροφώνου): Κύριε Πρόεδρε, ζητήσαμε την απάντηση των κοινοβουλευτικών ομάδων για απόσυρση του νομοσχεδίου.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα τοποθετηθούν και τα κόμματα, δεν αφαιρέσαμε σε αυτή την Επιτροπή ποτέ τον λόγο από κανέναν και δεν αντιλαμβάνομαι την ένταση. Θα δώσει μία σύντομη απάντηση ο Υπουργός και αμέσως μετά, μία σύντομη απάντηση οι Εισηγητές και οι Ειδικοί Αγορητές, επί του θέματος που βάζει ο ΣΥΡΙΖΑ. Στη συνέχεια, θα περάσουμε στις εισηγήσεις και στις αγορεύσεις.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κυρίες και κύριοι συνάδελφοι της Επιτροπής, ο ισχυρισμός ότι υπάρχει οποιαδήποτε ιδιωτικοποίηση σε αυτό το νομοσχέδιο για το νερό της Θεσσαλίας είναι ένα τερατώδες ψέμα. Είναι ψέμα, διότι μιλάμε για έναν φορέα που έχει, αποκλειστικά και μόνο, ιδιοκτησία του δημοσίου και συμμετοχή φορέων του δημοσίου. Οπότε, τι στην ευχή ιδιωτικός φορέας είναι που έχει μόνο δημόσιο; Τι στην ευχή κέρδος υπάρχει που είναι μόνο το δημόσιο μέσα; Πώς μπορείτε να λέτε, έτσι χωρίς να «κοκκινίζετε», ότι μιλάμε για ιδιωτικοποίηση του νερού σε κάτι που 100% δημόσιο;

Νομίζετε, αγαπητέ Πρόεδρε της Κοινοβουλευτικής Ομάδας του ΣΥΡΙΖΑ, ότι αυτά τα τερατώδη ψέματα που είπατε, επί μία τετραετία, οδήγησαν κάπου αλλού από τα ποσοστά που έχετε σήμερα και έρχεστε και επαναλαμβάνετε τα τερατώδη ψέματα, ότι μιλάμε για ιδιωτικοποίηση του νερού της Θεσσαλίας, σε έναν φορέα που είναι μόνο δημόσιο, που είναι στη Γενική Κυβέρνηση;

Να σας θυμίσω, διότι είχατε και τη σχετική ευθύνη ως ΣΥΡΙΖΑ, ότι, πράγματι, βγήκε μία απόφαση για την ΕΥΔΑΠ και για την ιδιωτικοποίηση του νερού, διότι ήταν εκτός Γενικής Κυβέρνησης η ΕΥΔΑΠ. Το Συμβούλιο της Επικρατείας ζήτησε να έρθει εντός Γενικής Κυβέρνησης, κάτι που κάναμε, και θεωρείτε ότι η ΕΥΔΑΠ, που είναι εν μέρει και ιδιωτική εταιρεία και εισηγμένη, με βάση τη νομολογία του Συμβουλίου της Επικρατείας, ανήκει πλέον στον δημόσιο τομέα και με βάση τη νομοθεσία που κάναμε και αυτός ο φορέας, που δεν είναι εισηγμένη, έχει 100% δημόσιο, έχει συμμετοχή και της Τοπικής Αυτοδιοίκησης, είναι ιδιωτικός; Κατά ποια έννοια, επειδή πρέπει να είναι ευέλικτος;

Δεν σας ενδιαφέρει, αν θα ξανάρθει ο «DANIEL». Δεν σας ενδιαφέρει, αν θα ξανάρθει. Πολιτικά προσπαθείτε να βγάλετε, απλώς, μικροκομματικά οφέλη, δεν έχετε κανένα άλλο κριτήριο, δεν σας νοιάζει αν αυτό θα έρθει να λειτουργήσει σε έξι μήνες ή σε έναν χρόνο και ο χρόνος δεν μας περισσεύει στη Θεσσαλία, δεν μας περισσεύει πουθενά στην Ελλάδα. Σας νοιάζει μόνο να κάνετε έναν εντυπωσιασμό και να τον παρουσιάζετε ως ιδιωτικό, επειδή είναι Α.Ε.. Πολλές άλλες εταιρίες του δημοσίου είναι Α.Ε. και λειτουργούν, απολύτως, με όρους δημοσίου συμφέροντος και έτσι θα γίνει και εδώ. Δεν είχαμε κανέναν λόγο, πέραν της ευελιξίας, που είναι αναγκαία. Η ευελιξία χρειάζεται, ακριβώς, για να μην ξανασυμβεί αυτό που έγινε στη Θεσσαλία.

Έχετε συνειδητοποιήσει τι έγινε στη Θεσσαλία; Πώς οι φορείς αλληλοδιαπλέκονταν και δεν μπορούσε να βγει κανένα συμπέρασμα; Έχετε συνειδητοποιήσει, ότι πάνω από τους μισούς ΟΕΒ, όταν τους φωνάξαμε, για να δώσουμε χρήματα, για να διαχειριστούν τις ανάγκες των αγροτών, δεν ήρθαν καθόλου στη συζήτηση; Καταλαβαίνετε πόσο επείγοντα είναι τα πράγματα που έχουμε μπροστά μας και λέτε, ότι θα έρθουν και θα πρέπει εμείς να καθυστερήσουμε;

Πράγματι, είναι πολύ γρήγοροι οι χρόνοι, αν και το νομοσχέδιο αυτό έχει συζητηθεί δημόσια, εκτεταμένα και επί πάρα πολύ καιρό. Οι βασικές του διατάξεις είναι γνωστές στην κοινή γνώμη, εδώ και πολλούς μήνες, και έχουμε κουβεντιάσει και με φορείς, πριν έρθει το νομοσχέδιο εδώ, και με την ΚΕΔΕ συζητήσαμε για πολλά θέματα σε αυτήν την περίπτωση και στη Θεσσαλία πήγαμε και συζητήσαμε γι’ αυτά τα θέματα.

Ειδικά, ο φορέας αυτός δεν έχει «golden boys». Που τα είδατε τα «golden boys;» Ή φαντάζεστε, ότι θα διοικηθεί ένας φορέας, του μεγέθους που πάμε να φτιάξουμε και της σημασίας που πάμε να φτιάξουμε, αν δεν προσελκύσουμε κατάλληλους ανθρώπους; Πώς θα τους προσελκύσουμε τους κατάλληλους ανθρώπους; Εσείς φαντάζεστε, ότι θα ψάχνουμε να βρούμε κάποιο κομματικό στέλεχος;. Το τελευταίο που μας απασχολεί είναι αυτό. Ψάχνουμε να βρούμε ανθρώπους, οι οποίοι θα αναλάβουν μία τρομακτική ευθύνη, διότι τα νερά της Θεσσαλίας είναι τρομακτική ευθύνη. Τίποτα δεν αποκλείει ο όποιος «DANIEL» να έρθει πάλι φέτος. Κι’ αν δεν έρθει φέτος, μπορεί να έρθει του χρόνου ή του παραχρόνου. Όμως, δεν σας νοιάζει ο χρόνος, σας νοιάζει μόνο το πολιτικό όφελος.

Ο Οργανισμός αυτός στοίχημα όλων μας είναι να πετύχει. Οι κυβερνήσεις έρχονται και φεύγουν. Αν πετύχει, θα μπορέσουμε να έχουμε στοιχειωδώς καλή διαχείριση των νερών στη Θεσσαλία. Διαχρονικά είχαμε κάκιστη διαχείριση των νερών στη Θεσσαλία σε όλα τα επίπεδα. Αυτή είναι η πραγματικότητα. Εσείς αισθάνεστε, ως άνθρωποι που κυβέρνησαν τον τόπο, το λέω και προς τους συναδέλφους του ΠΑΣΟΚ, ότι είχαμε τα τελευταία 25 - 30 χρόνια καλή διαχείριση των νερών της Θεσσαλίας; Ότι οι φορείς συνεργάζονταν αρμονικά μεταξύ τους; Ότι υπήρχε νομιμότητα; Ότι έγιναν τα έργα που έπρεπε έγκαιρα; Ότι είχαμε επάρκεια νερού; Τίποτα απ’ όλα αυτά δεν συνέβαινε, τίποτα.

Και ερχόμαστε τώρα και πρέπει να κάνουμε μία κοινή προσπάθεια και στην κοινή προσπάθεια η απάντησή σας είναι πλασματική κατηγορία, γιατί αν θέλατε να βάλετε μία πραγματική κατηγορία, προφανώς, δεν θα βάζατε την ιδιωτικοποίηση του νερού. Δηλαδή, να έχουμε ιδιωτικοποίηση του νερού, χωρίς τίποτε ιδιωτικό σε ένα φορέα, δεν έχει ξαναγίνει. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Αν και θεωρώ, ότι θα έπρεπε να περάσουμε στον κύκλο των Εισηγητών και των Ειδικών Αγορητών, θα δώσω τον λόγο για μία πολύ σύντομη τοποθέτηση σε όλους τους Εισηγητές και τους Ειδικούς Αγορητές να τοποθετηθούν στα όσα έχουν ακουστεί μέχρι τώρα.

Τον λόγο έχει ο κ. Κοτρωνιάς.

**ΓΕΩΡΓΙΟΣ ΚΟΤΡΩΝΙΑΣ (Εισηγητής της Πλειοψηφίας):** Ευχαριστώ, κύριε Πρόεδρε. Εγώ με έκπληξη άκουσα τον κ. Φάμελλο στην τοποθέτησή του, γιατί νομίζω, ότι είναι σε όλους σαφές, ότι εμείς προσπαθούμε να κάνουμε μία σύγχρονη και ολοκληρωμένη διαχείριση των υδάτων της Θεσσαλίας, μία διαχείριση ευέλικτη, αποτελεσματική. Και απορώ, η Ανώνυμη αυτή Εταιρεία, είναι η μόνη εταιρεία που λειτουργεί ως Ανώνυμη Εταιρεία στην Ελλάδα; Είναι η μοναδική; Σήμερα, το ελληνικό δημόσιο, δεν έχει άλλες τέτοιες εταιρείες και τέτοιους Οργανισμούς που λειτουργούν με αυτή τη μορφή;

Ξέρετε, τελικά, κύριοι συνάδελφοι, τι είναι λαϊκισμός; Είναι το να απευθύνεστε στο συναίσθημα του πολίτη με ψεύτικους και παραπλανητικούς ισχυρισμούς. Ας θυμηθούμε τι έλεγε ο ΣΥΡΙΖΑ, πριν λίγους μήνες, για δήθεν ιδιωτικοποίηση των νερών. Και τι αποδείχτηκε τελικά; Αποδείχθηκε, ότι με τον νόμο που ψηφίσαμε, κατοχυρώθηκε ο δημόσιος χαρακτήρας των νερών στην Ελλάδα. Εγώ, απορώ, κανένας εδώ μέσα δεν ξέρει πώς λειτουργούν σε όλη την Ελλάδα οι ΤΟΕΒ, οι ΓΟΕΒ, τον πολυκερματισμό, τα προβλήματα τα οικονομικά, την ασυνεννοησία;

Πώς, δηλαδή, δημιουργούνται τα μεγάλα προβλήματα, τα οποία φάνηκαν ακόμα περισσότερο με τον «Daniel;» Από αυτόν τον πολυκερματισμό, από αυτή την ασυνεννοησία, από αυτή τη μη ανάληψη ευθυνών. Αυτό, λοιπόν, προσπαθούμε να διορθώσουμε, αυτό είναι το ζητούμενο και αυτό θα το πετύχουμε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Χριστοδουλάκης.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ (Ειδικός Αγορητής της Κ.Ο. ΠΑΣΟΚ - ΚΙΝΗΜΑ ΑΛΛΑΓΗΣ):** Πρώτα απ’ όλα, τα θέματα που τέθηκαν, είναι θέματα που θα τα θέταμε και εμείς και στη δική μου τοποθέτηση. Έχουν τεθεί ήδη από εμάς και στον δημόσιο διάλογο, όσον αφορά τον χαρακτήρα του νομοσχεδίου. Θέλω να σταθώ σε δύο κεντρικά ζητήματα. Το πρώτο θέμα αφορά αυτό που είπε ο κ. Υπουργός, να κάνουμε μία κοινή προσπάθεια για κρίσιμα θέματα, που μπορεί να υπάρχει, όντως, μία και διαχρονικά -θα πω εγώ- ελλειμματική διαχείριση. Απλά, κύριε Υπουργέ, η κοινή προσπάθεια έχει και προϋποθέσεις και δυστυχώς, πέραν από της τοποθέτησής σας από το βήμα αυτό, δεν είδαμε καμία άλλη προσπάθεια που να δείχνει τη διάθεση του Υπουργείου να υπάρχει οποιοδήποτε κοινό χαρακτηριστικό συνδιαμόρφωσης ή έστω και συνδιαβούλευσης.

Και γιατί το λέω αυτό; Πρώτον, έπρεπε στοιχειωδώς να έχουμε επιδείξει τον ελάχιστο δυνατό σεβασμό στους ανθρώπους που έχουν ταλαιπωρηθεί, όσο κανένας άλλος, μετά τις καταστροφές στη Θεσσαλία. Αυτό, δυστυχώς, δεν έχει γίνει. Δεν είναι μόνο οι οκτώ ημέρες για 132 άρθρα, που βρίσκεται στη διαβούλευση το υφιστάμενο νομοσχέδιο. Είναι κάτι πολύ πιο σημαντικό για μένα, που αφορά ειδικά τον Οργανισμό Διαχείρισης Υδάτων Θεσσαλίας και τη Θεσσαλία.

Ζήτησε η Κυβέρνηση από την HVA, που είναι εταιρεία των ολλανδών εμπειρογνωμόνων, να καταθέσει ένα πόρισμα. Το έφερε στις 11 Μαρτίου και στις 14 Μαρτίου μπήκε σε διαβούλευση. Η διαβούλευση, επί του πορίσματος, τελειώνει αύριο, δεν έχει ολοκληρωθεί και εν μέσω αυτής της διαβούλευσης, έρχεται νομοσχέδιο που αφορά αντικείμενα, επί του πορίσματος, ενώ η διαβούλευση δεν έχει ολοκληρωθεί ακόμα, χωρίς, σημειωτέον, να έπρεπε να έχει γίνει το αυτονόητο. Ποιο είναι το αυτονόητο; Να συνεδριάσει, επί του πορίσματος, η Επιτροπή Περιβάλλοντος της Βουλής και η Επιτροπή Υδάτινων Πόρων της Βουλής, που δεν έχουν συνεδριάσει, να καλέσουν όλους τους αρμόδιους φορείς, κόμματα, επιστημονικούς φορείς, Τοπική Αυτοδιοίκηση και όλους τους εμπλεκόμενους, ώστε να γίνει μία στοιχειώδης ουσιαστική διαβούλευση για ένα τόσο κρίσιμο ζήτημα. Αυτό, δυστυχώς, δεν έγινε. Κατά τη δική μας άποψη, αυτό δείχνει, πρωτίστως, ένα έλλειμμα σεβασμού στους ανθρώπους αυτούς και δεύτερον, μία βεβιασμένη διεργασία, που σίγουρα δεν υποδηλώνει την πρόθεση του Υπουργείου για μια κοινή προσπάθεια.

Τελευταίο και επί του περιεχομένου, γιατί είναι ουσιαστικό να δούμε και το θέμα του επί του περιεχομένου. Η Κυβέρνηση και το Υπουργείο υιοθετούν το κομμάτι του πορίσματος, που αφορά στη νομική πρόταση για τον ΟΔΥΘ, Νομικό Πρόσωπο Ιδιωτικού Δικαίου, υπό τη μορφή Ανώνυμης Εταιρείας, χωρίς καν τη συμμετοχή της Αυτοδιοίκησης, έστω και ως εποπτικό φορέα, όπου η εποπτεία γίνεται από τρία Υπουργεία. Αυτό για εμάς, είναι βαθιά προβληματικό, ειδικά, όταν συνοδεύεται και από τις δηλώσεις του κ. Αυγενάκη, που λέει, ότι το παράδειγμα της Θεσσαλίας για τα ύδατα είναι το πρότυπο για να ακολουθήσουν μετά και άλλες Περιφέρειες, όπως είναι η Κρήτη. Τον Ιανουάριο έγινε η δήλωση αυτή.

Άρα, λοιπόν, για τους δύο λόγους αυτούς, πρώτον, το ελάχιστο της στοιχειώδους διαβούλευσης ως ένδειξη ακόμα και σεβασμού προς τους ανθρώπους αυτούς και δεύτερον, το αυτονόητο προβληματικό, επί του περιεχομένου, εμάς μας λέει, ότι το νομοσχέδιο αυτό, προφανώς, και συμφωνούμε, ότι χρήζει καθολικής επαναδιαπραγμάτευσης και επαναδιαβούλευσης. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Καταρχάς, να πω, ότι η ιδιωτικοποίηση του νερού έχει ξεκινήσει, εδώ και χρόνια και έχουν συμβάλει όλες οι προηγούμενες κυβερνήσεις και συνεχίζεται σήμερα με ταχύτητα και άλματα.

Είναι προκλητικό να λέγεται, ότι αυτός ο Οργανισμός - Ανώνυμη Εταιρεία, είναι δημόσιο. Γιατί; Γιατί έχει μία μετοχή που είναι στα χέρια του δημοσίου. Τα ίδια μας έλεγε και το ΠΑΣΟΚ, τη δεκαετία του ΄80 για τον ΟΤΕ, αργότερα για τη ΔΕΗ, μία μετοχή του ΟΤΕ που ανήκει στο δημόσιο και δεν πρόκειται να ιδιωτικοποιηθεί. Που είναι σήμερα; Στα χέρια του γερμανικού κεφαλαίου. Και είναι αστείο να λέγεται, ότι έγινε διαβούλευση στη μελέτη της ολλανδικής εταιρείας και μάλιστα στα αγγλικά, όταν ξέρουμε, ότι είναι μία εταιρεία που διαχειρίζεται τεράστια κεφάλαια, με σκοπό το κέρδος των πολυεθνικών.

Εμείς θεωρούμε, ότι το νομοσχέδιο αυτό είναι ένα «τερατούργημα», είναι πιλοτικό το σχέδιο που προωθεί για τη Θεσσαλία, για να ακολουθήσουν και άλλες Περιφέρειες. Γι’ αυτό είναι δίκαιος και ο ξεσηκωμός που σήμερα υπάρχει από φορείς στη Θεσσαλία και ζητάμε την απόσυρσή του. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, κύριε Υπουργέ και κύριοι συνάδελφοι, μπαίνουν «πολλά» ερωτηματικά, επειδή είστε και δημοσιογράφος, κύριε Πρόεδρε, και από δημοσιογραφικής άποψης. Ξεκινώντας, καταρχάς, από την ολλανδική εταιρεία που έχει κάνει το master plan, μιλάμε για μία εταιρεία, με έδρα το Άμστερνταμ, η οποία διαχειριζόταν αποικίες, αλλά και ζάχαρη. Είναι, λοιπόν, μία εταιρία με καθαρά εμπορικό προσανατολισμό ιδιωτικοοικονομικών κριτηρίων. Η μελέτη στα αγγλικά προβλέπει εκτροπή παλαιών φραγμάτων, όπως και του Αχελώου, όταν το νερό θα είναι λίγο. Ο κ.Γκουζούρης, που αμείβεται καλά, Διευθύνων Σύμβουλος της εταιρείας, διαδέχτηκε τον κ. Δημητριάδη, ο οποίος έχει σχέση με το Υπερταμείο. Και αν θυμάμαι καλά στα διάφορα ρεπορτάζ που διάβασα, ο κ. Γκουζούρης πρέπει να ήταν και Διευθύνων Σύμβουλος του Αντώνη Σαμαρά.

Το λέω αυτό, διότι υπάρχουν διαμαρτυρίες από δύο Αντιπεριφερειάρχες της Θεσσαλίας. Είναι αυτό που σας είπε και ο Πρόεδρος του ΣΥΡΙΖΑ, ο κ. Φάμελλος προηγουμένως. Είναι ο κ. Ράπτης και ο κ. Λαμπρινίδης, οι οποίοι είναι Αντιπεριφερειάρχες Θεσσαλίας και οι οποίοι εκφράζουν την αντίθεσή τους με το master plan της συγκεκριμένης εταιρείας από το Άμστερνταμ. Και εδώ μπαίνει το απλό ερώτημα. Η Τοπική Αυτοδιοίκηση, κύριε Υπουργέ, δεν θα έχει λόγο, που ξέρει τη μορφολογία της περιοχής, τα περιβαλλοντικά κενά, τη διαχείριση και τον έλεγχο ποιότητας νερού; Δεν είναι μόνο η διαχείριση, είναι και η ποιότητα ελέγχου νερού και εν πάση περιπτώσει, γνωρίζει τα προβλήματα που έχει όλο το γεωγραφικό διαμέρισμα της Θεσσαλίας.

Εδώ βλέπουμε, όμως, ότι, για μία ακόμη φορά, η Αυτοδιοίκηση, ενόψει του Επιτελικού Κράτους που είχε ευαγγελιστεί η Κυβέρνηση από το 2019, να μην έχει λόγο και άποψη. Άρα, λοιπόν, εύλογα είναι τα 500 και πλέον σχόλια και από πολλούς Θεσσαλούς, συντοπίτες σας, κύριε Πρόεδρε, όπως είναι εύλογο να θέτουν και κάποια ερωτηματικά. Και εμείς ως κόμμα λέμε επαναδιαπραγμάτευση του συγκεκριμένου νομοσχεδίου, διότι ο χρόνος των εννέα ημερών για ένα τόσο σοβαρό θέμα, που αφορά στη διαχείριση υδάτινων πόρων, είναι ελάχιστος, την ώρα που η «μάχη» ιδιωτικοποίησης του νερού καλά κρατεί, όπως έγινε και με την ενέργεια, είναι το επόμενο βήμα. Αυτό αφορά και τον τρόπο λειτουργίας πολλών Οργανισμών Εγγείων Βελτιώσεων, πλέον, με την τιμολογιακή πολιτική στο νερό, που είναι πανάκριβη, το βιώνω και στη δική μου εκλογική περιφέρεια, στις Σέρρες. Άρα, λοιπόν, θέλει πάρα πολύ μεγάλη προσοχή με μεγαλύτερη χρονική διάρκεια διαβούλευσης.

Αυτό ζητάμε και εμείς ως «Ελληνική Λύση». Δεν ξέρω, αν είναι συνταγματικό ή μη. Αυτό θα μας το πουν μέντορες και επαΐοντες της νομικής επιστήμης πάνω στο συνταγματικό τόξο. Ζητάμε επαναδιαπραγμάτευση του νομοσχεδίου, γιατί είναι πολύ σοβαρό ζήτημα, που αφορά σε μία πολύπαθη περιοχή εκατομμυρίων στρεμμάτων που έχει υποστεί τεράστια καταστροφή. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε.

Κύριε Υπουργέ, θέλω να πω ότι σε αυτή τη βιασύνη σας πάντα θύμα είναι το περιβάλλον. Και θα ξεκινήσω λέγοντας, ότι δεν σας πιστεύουμε και δεν έχει περάσει πολύς καιρός που σας έκανα Επίκαιρη Ερώτηση, σε ότι αφορά στην έγκριση τιμολογίων της ΡΑΑΕΥ και μου είπατε άλλα αντί άλλων. Σήμερα μέσα στο νομοσχέδιο βλέπω, αυτό που αρνηθήκατε τότε. Επομένως, μην μιλάμε για αξιοπιστία.

Πάμε τώρα να δούμε τον «πόνο» για τον «Daniel». Αλήθεια, εσείς δεν είστε που δεν κάνετε τα σχέδια διαχείρισης κινδύνου πλημμύρας και τα σχέδια διαχείρισης πλημμύρας; Και έχουμε πάει στα ευρωπαϊκά δικαστήρια; Δική σας κυβέρνηση ήταν και τώρα μας λέτε εμάς για τον «Daniel;» Αλήθεια;

Και πάμε τώρα να δούμε σε αυτή την εταιρεία που θέτετε, τόσο περισπούδαστα, την φοβερή μελέτη, ποια αντικείμενα είχε: ανάπτυξη έργων τροπικής καλλιέργειας στην Αφρική και τη Νοτιοανατολική Ασία, διαχείριση γεωργικών εκτάσεων, εμπορία προϊόντων, όπως ζάχαρη, σε πρώην αποικίες της Ολλανδίας. Ξέρουμε ότι θέλετε να μετέτρεψε τη χώρα σε αποικία, αλλά δεν θα το επιτρέψουμε.

Σήμερα το πρωί άκουγα τους Υφυπουργούς και ήμουν στην ΕΜΔΥΔΑΣ, στην Ένωση Μηχανικών του Δημοσίου. Για ποια ευελιξία μιλάμε; Ακούσατε τι είπε ο Υπουργός; Αυτά να λέτε και να συζητήσουμε σε αυτή τη βάση, ότι όταν υπάρχει δημόσιο, δεν υπάρχει ευελιξία, οπότε το κάνω ιδιωτικό, για να υπάρχει. Δεν θα πηγαίνουν οι Υπουργοί σας και οι συνάδελφοι στους μηχανικούς ή οπουδήποτε υπάρχει δημόσιο και θα μας λένε «τι καλό που είναι το δημόσιο, απλώς, δεν ήταν προτεραιότητα οι προσλήψεις ή αναβάθμιση των μισθών».

Ακούσαμε και για τους ΤΟΕΒ και τους ΓΟΕΒ. Αλήθεια; Έχετε καταλάβει, ότι έπεσαν έξω, λόγω ενεργειακού κόστους, που η δική σας Κυβέρνηση τα κατάφερε και έχουμε μιλήσει πάρα πολλές φορές γι’ αυτά τα θέματα;

Και αυτή η βιασύνη προς τι; Κύριε Υπουργέ, σε ότι αφορά στο ενεργειακό κόστος, δεν το κατέχετε το θέμα και πραγματικά σας το λέω με συμπάθεια. Όσες φορές κάνουμε Επίκαιρη Ερώτηση μού απαντάτε σε άλλα ερωτήματα. Δεν το κατέχετε. Το ενεργειακό κόστος που βιώνουν οι ΤΟΕΒ και οι ΓΟΕΒ προέρχεται από τη δική σας στρεβλή πολιτική στα ενεργειακά και όλα αυτά τα υπερκέρδη που έχουμε συζητήσει τόσες φορές.

Ξέρετε, γιατί υπάρχει αυτή η βιασύνη με αυτό το θέμα με την ολλανδική περιβόητη εταιρεία; Γιατί την ίδια εποχή «τρέχει» και η διαβούλευση σε άπταιστα αγγλικά, για να ξέρει και ο λαός της Θεσσαλίας, της μελέτης της ολλανδικής εταιρείας, μιας αντιεπιστημονικής εταιρείας, όπως λέει το Πανεπιστήμιο Θεσσαλίας. Ούτε τα πανεπιστήμια ρώτησαν, έχουμε το Πανεπιστήμιο στη Θεσσαλία με εξαιρετικούς επιστήμονες, αλλά ούτε το δημόσιο ρώτησαν, αφού θεωρούν ότι είναι εμπόδιο. Το περιβάλλον, εντέλει, είναι εμπόδιο και κάθε νομοσχέδιο πηγαίνει πολύ πιο πίσω στο θέμα περιβάλλον.

Προφανώς, συμφωνούμε με την απόσυρση του νομοσχεδίου. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Βρεττός.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κύριε Πρόεδρε.

Τοποθέτηση, επί της πρότασης του επικεφαλής της Κοινοβουλευτικής Ομάδας του ΣΥΡΙΖΑ, σχετικά με την απόσυρση του παρόντος νομοσχεδίου. Εμείς στη «ΝΙΚΗ» συμφωνούμε, απολύτως, με αυτή την πρόταση και απλώς, θα θέσω κάποιους προβληματισμούς, σχετικά με τις αιτιάσεις που αντιπαρέθεσε ο Υπουργός.

Μίλησε για επείγοντα πράγματα, ώστε να αντιμετωπιστούν οι συνέπειες του «Daniel» και ομολόγησε ότι αυτό οφείλεται στο ότι η ίδια η Κυβέρνηση, που ήταν αρμόδια, για να εφαρμόσει τα σχέδια, αλλά και να προστατεύσει τους πολίτες από αυτές τις οδυνηρές ζημιές, απέτυχε. Επομένως, η κυβερνητική αποτυχία, αντί να ακουστεί ως αυτοκριτική, «βαφτίζεται» ως υποχρεωτική ιδιωτικοποίηση. Επομένως, η μόνη επισπεύδουσα που επείγεται να «ξεπουλήσει» την Ελλάς είναι η Κυβέρνηση. Και η μόνη αλήθεια που ακούστηκε από τον Υπουργό, γιατί καμιά φορά ξεχνάνε ότι αυτό ήταν το σύνθημα του ΄19, είναι πώς τα ψέματα είναι διαχρονικά, μνημονιακά και αντιλαϊκά. Βεβαίως, απ’ όλη αυτή τη μνημονιακή συγκυβέρνηση, η Κυβέρνηση έχει απογειώσει όλες αυτές τις πολιτικές «ξεπουλήματος».

Σε ότι αφορά -και θα σταθώ μόνο επιγραμματικά σε κάποιες ανυπόστατες, με ευγενή τρόπο αναφέρομαι- σε κάποιες αναφορές του Υπουργού πώς μια Α.Ε. του ελληνικού δημοσίου είναι δημόσιο και όχι ιδιωτικοποίηση, αλήθεια, πώς μπορείτε να το λέτε; Η αλήθεια έχει χάσει το νόημά της. Το πρώτο νομοσχέδιο που κλήθηκα να ψηφίσω ως νέος Βουλευτής, ήταν η ιδιωτικοποίηση, το «ξεπούλημα», με ολική παραχώρηση του Λιμανιού της Ηγουμενίτσας. Αυτό τι το λέτε εσείς; Δεν ήταν μία Α.Ε.; Δεν ήταν 100% μέτοχος το ελληνικό δημόσιο; Φέρατε την Grimaldi, ως μάνατζερ, για να σας προετοιμάσει, έκανε όλες τις επενδύσεις με λεφτά του ελληνικού δημοσίου από το Ταμείο Ανασυγκρότησης Σταθερότητας, έκανε επενδύσεις και αφού πλήρωσε ο ελληνικός λαός όλες αυτές τις επενδύσεις, μετά το δώσατε για 40 χρόνια. Αυτό το λέτε δημόσιο, επειδή είστε από τους ανθρώπους που έχετε θάρρος πολιτικό, το θεωρείτε δημόσιο ή ιδιωτικό;

Το ίδιο θα γίνει και εδώ. Επομένως, προφανώς η εμφανής και όχι κρυπτώμενη ιδιωτικοποίηση του αγαθού του νερού είναι αντισυνταγματική και χωρίς αστερίσκους, έστω κι αν το «βαφτίζετε» όπως θέλετε, σε αυτό είστε εξαιρετικοί. Σας το αναγνωρίζουμε. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε.

Κύριε Υπουργέ, εγώ να αρχίσω από τη σύσταση του Οργανισμού Διαχείρισης Υδάτων Θεσσαλίας και από αυτό που διαβάζω, που με τη δική μου αντίληψη, ξεκάθαρα λέει, ότι κάποιοι ιδιώτες θα ιδρύσουν μία εταιρεία, άσχετα αν είναι κάτω από την «ομπρέλα» του δημοσίου, εποπτεία, κ.λπ.- η οποία είναι Νομικό Πρόσωπο Ιδιωτικού Δικαίου. Στην Ελλάδα έχουμε δύο πρόσωπα: Δημοσίου Δικαίου και Ιδιωτικού. Εκτός αν κάτι άλλο σημαίνει αυτό.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** *(Ομιλεί εκτός μικροφώνου)* Δεν υπάρχουν ιδιώτες. Εδώ θα την ιδρύσουμε.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Σας λέω τι αντιλαμβάνομαι.

Κύριε Υπουργέ, για να συνεχίσω, ξεπερνώ το θέμα της διαβούλευση που ήταν εννέα ημέρες, που θα έπρεπε να είναι περισσότερες, σύμφωνα με τα δεδομένα που έχουμε, θεωρώ ότι πρέπει να γίνει μία διαβούλευση, τουλάχιστον δύο ημερών, να έρθουν φορείς ειδικά των αγροτών των περιοχών εκείνων που είναι οι άμεσα εμπλεκόμενοι και οι άμεσα ενδιαφερόμενοι, δηλαδή αυτοί που έχουν πάθει ζημιά, όπως από τη Θεσσαλία, την Καρδίτσα και από τις γύρω περιοχές και να έχουμε και με αυτούς μία διαβούλευση, γιατί τους έχουμε αφήσει απέξω, νομίζω.

Επίσης, να δούμε σοβαρά τις προτάσεις των Ολλανδών, τις είχα διαβάσει, δεν ξέρω αν η ίδια εταιρεία που θα εμπλακεί τώρα, που έλεγαν, ότι πρέπει να αλλάξουμε όλο το πλάνο μας, το οποίο ήταν η κατασκευή φραγμάτων, και να πάμε σε ανοικτά ποτάμια. Είναι μία, τελείως, διαφορετική προσέγγιση του θέματος, η οποία εμπλέκεται, όμως, σε αυτό το νομοσχέδιο και να δούμε και τι λένε οι αγρότες γενικά και πώς μπορούν να επιβιώσουν εκείνοι στις περιοχές τους, γιατί είναι η αυριανή μέρα που μας ενδιαφέρει και δεν πρέπει να μένουμε μόνο στο παρελθόν.

Κι εμείς συμφωνούμε, εάν είναι δυνατόν να πάει αργότερα το νομοσχέδιο ή, τουλάχιστον, να προσθέσουμε μία ημέρα και να γίνει μια διήμερη διαβούλευση, με όσο το δυνατόν περισσότερους φορείς. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Κύριοι συνάδελφοι, η «Πλεύση Ελευθερίας» και η Ζωή Κωνσταντοπούλου, από την πρώτη στιγμή των μεγάλων καταστροφών βρέθηκε κοντά στους πληγέντες της Θεσσαλίας. Πολλά τα χωριά, τα οποία ενεπλάκησαν και μέχρι τώρα, τίποτα δεν έχει αποκατασταθεί από τις βλάβες, που έχουν υποστεί και ακόμα βιώνουν το συναίσθημα της απώλειας δικών τους ανθρώπων που χάθηκαν αναίτια σε αυτές τις κοσμογονικές πλημμύρες.

Ένα τέτοιο νομοσχέδιο που τους αφορά άμεσα, θα έπρεπε να περιλαμβάνει στο προστάδιο της κατάθεσής του στη Βουλή, τη δική τους άποψη, τη δική τους τοποθέτηση. Θα έπρεπε να είναι σε γνώση της Κυβέρνησης, πόσοι έχουν αποζημιωθεί, πότε θα αποζημιωθούν, πότε θα συντελεστούν έργα και με ποιον τρόπο και όχι να τίθεται θέμα ψήφισης νόμου, που να αφορά στη διακύβευση και την τύχη του δημοσίου αγαθού του νερού, το οποίο, πλέον, θα αποτελεί αντικείμενο ιδιωτικών συμφερόντων. Η διαχείριση του νερού, του κοινού αυτού αγαθού και των υδάτινων οικοσυστημάτων της χώρας, πρέπει να παραμένει στον πυρήνα της κρατικής εξουσίας. Δεν μπορεί να πραγματοποιείται, με αδιαφανείς διαδικασίες, η συμμετοχή στη διαχείριση του νερού ιδιωτικών εταιρειών.

Συνεπώς, η απόσυρση του νομοσχεδίου για περισσότερους λόγους, κρίνεται αναγκαία, γιατί πρόκειται για ένα πολυνομοσχέδιο, που αφορά σε «κραυγαλέες διατάξεις», που ρυθμίζουν ακόμη και το χωροταξικό και το πολεοδομικό, ακόμα και την προστασία των δασών και του περιβάλλοντος. Στην πραγματικότητα, καμία προστασία δάσους δεν βλέπει και δεν διαχωρίζει κανείς. Είναι όλα ζητήματα και αντικείμενο ξεχωριστής νομοθέτησης με κάποιου άλλου είδους διαδικασία και όχι με αυτή του κατεπείγοντος αφενός, και αφετέρου, χωρίς πραγματική διαβούλευση.

Ζητάμε εδώ και τώρα να αποσύρετε το εν λόγω νομοσχέδιο. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Κυρίες και κύριοι συνάδελφοι, διά των Εισηγητών εκφράστηκαν και καταγράφηκαν οι θέσεις των κομμάτων. Είναι ξεκάθαρο. Η Πλειοψηφία έχει τοποθετηθεί δια του Εισηγητή της.

Συνεχίζουμε, λοιπόν, την επεξεργασία και εξέταση του νομοσχεδίου και τον λόγο έχει ο Εισηγητής της Πλειοψηφίας, κ. Κοτρωνιάς.

**ΓΕΩΡΓΙΟΣ ΚΟΤΡΩΝΙΑΣ (Εισηγητής της Πλειοψηφίας)**: Ευχαριστώ κύριε Πρόεδρε. Κύριε Υπουργέ, κυρίες και κύριοι συνάδελφοι, πριν μερικά χρόνια ο πρώην Πρόεδρος των Ηνωμένων Πολιτειών της Αμερικής, Μπαράκ Ομπάμα, είχε πει ότι η γενιά μας είναι η πρώτη που θα υποστεί τις επιπτώσεις από την κλιματική αλλαγή, αλλά είναι και η τελευταία που μπορεί να κάνει κάτι, για να τις αποτρέψει. Είναι προφανές, ότι η παγκόσμια κοινότητα δεν έκανε αυτά που έπρεπε, με αποτέλεσμα να υφιστάμεθα, πλέον, τις πολυεπίπεδες επιπτώσεις της κλιματικής κρίσης με δραματικό, μάλιστα, τρόπο.

Αβίαστα, λοιπόν, προκύπτει η σκέψη, τι κάνουμε εμείς ως ένα γρανάζι, ουσιαστικά, του παγκόσμιου μηχανισμού, για να τις αντιμετωπίσουμε; Ποιος είναι ο τίτλος του νομοσχεδίου; Ο τίτλος είναι «ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς της διαχείρισης υδάτων, της διαχείρισης και προστασίας των δασών, της αστικής ανθεκτικότητας και πολιτικής, της καταπολέμησης της αυθαίρετης δόμησης, της ενεργειακής ασφάλειας». Όπως, λοιπόν, δείχνει και ο τίτλος του, είναι ένα πολυνομοσχέδιο απαραίτητο και επείγον. Ένα νομοσχέδιο που περιλαμβάνει σημαντικές μεταρρυθμίσεις, τόσο για την προστασία του περιβάλλοντος με τη διαχείριση των δασικών οικοσυστημάτων της χώρας, όσο και την ορθολογική διαχείριση των υδάτων σε περιοχές που επλήγησαν από την κλιματική κρίση. Ρυθμίζει την αντιμετώπιση της αυθαίρετης δόμησης στο δομημένο περιβάλλον, αντιμετωπίζει τις πολυεπίπεδες επιπτώσεις της κλιματικής αλλαγής στον τομέα της ανθεκτικότητας του δομημένου περιβάλλοντος και στον τομέα της ενεργειακής ασφάλειας, αλλά, γενικότερα, βελτιώνει και τη θέση της Ελλάδας μέσα στο παγκόσμιο ενεργειακό γίγνεσθαι.

Το νομοσχέδιο περιλαμβάνει πέντε ενότητες. Την πρώτη ενότητα που προσδιορίζεται ο σκοπός και το αντικείμενο. Τη δεύτερη ενότητα που αφορά στην προστασία των υδάτων των δασών και του φυσικού περιβάλλοντος. Την τρίτη ενότητα που αφορά στον εξορθολογισμό της χωροταξικής και πολεοδομικής πολιτικής. Την τέταρτη ενότητα που αφορά στην ενίσχυση της ενεργειακής ασφάλειας και την προώθηση των ανανεώσιμων πηγών ενέργειας και την πέμπτη ενότητα που περιλαμβάνει τα σχετικά με την έναρξη ισχύος του νομοσχεδίου.

Κυρίες και κύριοι, τα αλλεπάλληλα «χτυπήματα» από ακραία φυσικά φαινόμενα, ξεκινώντας από τα πλημμυρικά φαινόμενα στη Θεσσαλία, κατέδειξαν πρώτον, την ανάγκη οι περιοχές να μελετώνται ενιαία, με βάση τα μετεωρολογικά τους χαρακτηριστικά. Δεύτερον, την ανάγκη επαναδιαστασιολόγησης όλων των κοινόχρηστων τεχνικών έργων και τρίτον, την ανάγκη για ολοκληρωμένη διαχείριση, ανά υδατικό διαμέρισμα, από έναν ενιαίο φορέα αποτελεσματικό και βιώσιμο. Έτσι, το υδατικό διαμέρισμα της Θεσσαλίας είναι το πρώτο που αντιμετωπίζεται από το παρόν νομοσχέδιο, με αυτή, πλέον, τη λογική, μέσα από άμεσα και στοχευμένα μέτρα. Γι’ αυτό, μέσα από το νομοσχέδιο, δημιουργείται ένας ισχυρός και ευέλικτος οργανισμός με την ονομασία «Οργανισμός Διαχείρισης Υδάτων Θεσσαλίας Ανώνυμη Εταιρεία», ο οποίος συγκεντρώνει τις πολυδιασπασμένες αρμοδιότητες πολλών φορέων, δηλαδή, το Υπουργείο Περιβάλλοντος και Ενέργειας, της Αποκεντρωμένης Διοίκησης, της Περιφέρειας, πολλών Οργανισμών Εγγείων Βελτιώσεων και αναλαμβάνει την εκπόνηση και την παρακολούθηση της εφαρμογής των σχεδίων διαχείρισης λεκανών απορροής ποταμών, των σχεδίων διαχείρισης κινδύνων από πλημμύρες, αλλά αναλαμβάνει και την εκπόνηση master plan των έργων που απαιτούνται για την αντιπλημμυρική προστασία.

Ο νέος Οργανισμός αναλαμβάνει, επίσης, τον σχεδιασμό, την κατασκευή και τη συντήρηση αντιπλημμυρικών έργων και τη συντήρηση και τη διοίκηση των εγγειοβελτιωτικών έργων του δικτύου άρδευσης, αφού με το σχέδιο νόμου γίνεται καθολικός διάδοχος όλων των Οργανισμών Εγγείων Βελτιώσεων της Θεσσαλίας.

Το νομοσχέδιο περιγράφει την ίδρυση και το καταστατικό του νέου Οργανισμού Διαχείρισης των Υδάτων Θεσσαλίας Α.Ε., καθορίζει επακριβώς τη σύσταση και τη λειτουργία της εν λόγω εταιρείας, η οποία συνεργάζεται με τις προβλεπόμενες επιτροπές διαβούλευσης και τις γνωμοδοτικές, στις οποίες, απατώντας και στην εισαγωγική τοποθέτηση του εκπροσώπου του ΣΥΡΙΖΑ, συμμετέχουν όλοι οι φορείς της Θεσσαλίας και συγκροτούνται με την κοινή απόφαση της παρ. 7, του άρθρου 12. Επίσης, προβλέπεται η αποπληρωμή των χρεών των Οργανισμών Εγγείων Βελτιώσεων Θεσσαλίας προς τις επιχειρήσεις ηλεκτρισμού.

Με το ίδιο παραπάνω σκεπτικό της ενιαίας ολοκληρωμένης διαχείρισης, που σίγουρα παράγει καλύτερα αποτελέσματα, το νομοσχέδιο στο Κεφάλαιο Β΄, δίνει τη δυνατότητα μεταβίβασης της ευθύνης διαχείρισης για τα όμβρια ύδατα, σε ότι αφορά φρεάτια και αγωγούς, την οποία σήμερα μπορεί να έχουν διαφορετικοί δήμοι, με γνωστά, βέβαια, σε όλους μας και ειδικά σε εμάς που έχουμε ασκήσει δημοτική θητεία, προβλήματα, από έλλειψη εμπειρίας των αντίστοιχων τεχνικών υπηρεσιών, από την υποστελέχωση τους. Αυτά, λοιπόν, δύναται να μεταβιβαστούν στην ΕΥΔΑΠ και στην ΕΥΔΑΘ και προς τούτο, δύναται η δυνατότητα και συμπληρώνεται η σύσταση της Εταιρείας Παγίων της ΕΥΔΑΠ, ώστε να μπορεί να αναθέτει στην ΕΥΔΑΠ την υλοποίηση και την τήρηση αυτών που προβλέπονται στην Υπουργική Απόφαση του 1983, περί προστασίας των νερών της περιοχής της πρωτεύουσας.

Στο νομοσχέδιο δίνεται η δυνατότητα με κοινή απόφαση Υπουργών, μετά από διαβούλευση ενός μηνός, να λαμβάνονται οριζόντια προληπτικά μέτρα προστασίας των υδάτων, αντιμετώπισης της ρύπανσης, αλλά και της βελτίωσης της ποιοτικής και της ποσοτικής κατάστασης των υδάτων. Το σκεπτικό και η αρχή που διέπει τη ρύθμιση αυτή, έχει σχέση με την προοπτική όλα αυτά τα δίκτυα και η συντήρησή τους να λειτουργούν ως ένα ενιαίο δίκτυο με υψηλές προδιαγραφές λειτουργίας, αλλά και με δυνατότητα ενιαίου σχεδιασμού ενεργητικής διαχείρισης των πλημμυρικών φαινομένων και στην Αθήνα και στη Θεσσαλονίκη.

Εκτός, όμως, κυρίες και κύριοι συνάδελφοι, από τις πλημμύρες, έχουμε, πλέον, να αντιμετωπίσουμε και πολύ μεγαλύτερους κινδύνους από πυρκαγιές. Το νομοσχέδιο, στο Β΄ Μέρος της δεύτερης ενότητάς του, αλλάζει τη φιλοσοφία της αντιμετώπισης των δασών μας και τα βάζει, πλέον, σε οργανωμένη διαχείριση, ώστε να πάρουν ζωή μέσα από την εκμετάλλευση και να υπάρχει δυνατότητα συστηματικής αποσυμφόρησης της ανεξέλεγκτης συσσωρευμένης βιομάζας.

Καθορίζει το πώς θα γίνεται η σύσταση υβριδικών συνεργατικών σχημάτων για την υλοποίηση αυτών που περιγράφονται πιο κάτω στο άρθρο 21, σε ότι έχει σχέση με τη διαχείριση του δάσους, ενώ προβλέπονται αντισταθμιστικά ανταποδοτικά οφέλη για μόνιμους κατοίκους τοπικών κοινοτήτων.

Το νομοσχέδιο προωθεί τη συνεργασία δασικών συνεταιρισμών και ιδιωτικών επιχειρήσεων με θεσμοθέτηση υβριδικών σχημάτων συνεργασίας, που να μπορούν να εκποιούν βιομάζα για παραγωγή προϊόντων ξύλου, όπως τα πέλλετ, αλλά ακόμα και ενέργειας, πάντα υπό την επίβλεψη της Δασικής Υπηρεσίας, ώστε να καταστήσουν τα δάση παραγωγικά, προφυλάσσοντάς τα ταυτόχρονα από τις καταστροφικές επιπτώσεις της κλιματικής κρίσης.

Έχει σημασία να τονιστεί, ότι εκτός από τη νέα φιλοσοφία, που αφορά τη ζωή και την αξιοποίηση του δάσους, το νομοσχέδιο ξαναφέρνει τους δασικούς στη θέση που πρέπει να έχουν μέσα στο δασικό οικοσύστημα και τους δίνει την επίβλεψη όλων των παρεμβάσεων.

Το νομοσχέδιο, επίσης, αξιοποιεί τους δασεργάτες, με τη δημιουργία συστήματος ενεργοποίησης των δασικών συνεταιρισμών εργασίας σε περιπτώσεις μεγάλων πυρκαγιών, όπου καλούνται άμεσα να δημιουργήσουν μεγάλες αντιπυρικές ζώνες.

Παράλληλα, στο Γ΄ Μέρος, επικαιροποιείται η δασική νομοθεσία, με σκοπό τη βέλτιστη προστασία και διαχείριση του δασικού πλούτου, ενώ ενισχύεται και το πλαίσιο λειτουργίας του Οργανισμού Φυσικού Περιβάλλοντος και Κλιματικής Αλλαγής, του γνωστού ΟΦΥΠΕΚΑ.

Πέραν των φυσικών οικοσυστημάτων, έχουμε τα ανθρωπογενή συστήματα με τη δόμησή τους που επηρεάζουν σε σημαντικό βαθμό τις επιπτώσεις από τα ακραία φαινόμενα της κλιματικής κρίσης. Όταν, για παράδειγμα, κυρίες και κύριοι, υπάρχει ένα αυθαίρετο κτίσμα μέσα σε ένα δάσος ή μέσα σε ένα ρέμα και γίνεται το ίδιο πρόξενος μιας μεγάλης πλυμμηρικής καταστροφής, τότε και ο πιο αδαής βλέπει την άμεση σχέση μεταξύ της αυθαιρεσίας στη δόμηση και της επιρροής στις φυσικές καταστροφές. Έτσι προκύπτει, πλέον, επιτακτική η ανάγκη η Πολιτεία να αντιμετωπίσει σοβαρά τον εντοπισμό και την κατεδάφιση των αυθαίρετων κατασκευών, οι οποίες, σε κάθε περίπτωση, υποβαθμίζουν το δομημένο περιβάλλον της χώρας μας.

Στο νομοσχέδιο προβλέπεται η δημιουργία ισχυρής κεντρικής υπηρεσίας του Υπουργείου Περιβάλλοντος και Ενέργειας, προβλέπεται ο Ειδικός Επιθεωρητής που αξιοποιώντας τη σύγχρονη τεχνολογία, όπως προβλέπεται στο Κεφάλαιο Β΄, με αεροφωτογραφίες, δορυφορικές λήψεις, Drones και ενός συστήματος αυτόματου εντοπισμού κάθε νέου αυθαιρέτου κτίσματος, θα μπορεί, από εδώ και πέρα, να προβαίνει σε ταχύτατη καταγραφή, στον έλεγχο και την άμεση κατεδάφιση κάθε νέου αυθαίρετου κτίσματος, ώστε να σταματήσει η «βιομηχανία» νομιμοποίησης αυθαιρέτων, αλλά, κυρίως, κυρίες και κύριοι συνάδελφοι, να σταματήσει, πλέον, η νοοτροπία των πολιτών, αυτή η νοοτροπία της συνεχούς δημιουργίας αυθαιρέτων, με την ελπίδα ότι κάποτε θα νομιμοποιηθούν.

Αξίζει να σημειωθεί, ότι, για πρώτη φορά, με το νομοσχέδιο αυτό γίνεται προτεραιοποίηση των κατεδαφίσεων και προτάσσονται όλα τα νέα αυθαίρετα κτίσματα, αλλά και ένας σημαντικός αριθμός παλαιότερων αυθαιρέτων, τα οποία, ασφαλώς, θα επιλέγονται με πολεοδομικά χωροταξικά και περιβαλλοντικά κριτήρια.

Η πρόσφατη εμπειρία μας έδειξε τις επιπτώσεις της κλιματικής κρίσης και των φαινομένων που την ακολουθούν στις αστικές και κατοικημένες περιοχές. Οι επιπτώσεις και οι συνέπειες των ακραίων φαινομένων της κλιματικής αλλαγής στο δομημένο περιβάλλον και τις αστικές περιοχές μάς επιβάλλουν να δημιουργήσουμε ανθεκτικές αστικές περιοχές, που να μπορούν να διατηρήσουν τις βασικές τους λειτουργίες, τις δομές και την ταυτότητά τους, να απορροφούν τους κινδύνους και να ανακάμπτουν από προκλήσεις και κάθε μορφής κρίσεις με δράσεις που συνδυάζονται με την καταστολή της αυθαίρετης δόμησης βέβαια και συμπληρωματικά με την επίλυση χωροταξικών και πολεοδομικών ζητημάτων των πόλεων.

Γι’ αυτό θεσμοθετείται με το παρόν νομοσχέδιο η Εθνική Στρατηγική Αστικής Ανθεκτικότητας. Τα Στρατηγικά Σχέδια και τα Σχέδια Δράσης για τους Οργανισμούς Τοπικής Αυτοδιοίκησης που, μάλιστα, πρέπει να συνταχθούν μέχρι την 31η Μαΐου του 2025, γιατί στόχος αυτών των Σχεδίων Δράσης είναι η διάγνωση και η αντιμετώπιση των προκλήσεων στην ανθεκτικότητα των πόλεων, που συνεπάγεται η κλιματική κρίση, η ενίσχυση της προσβασιμότητας των ατόμων με αναπηρία, αλλά και των εμποδιζόμενων ατόμων, όπως περιγράφονται στο Κεφάλαιο Β΄, αλλά και άλλες προκλήσεις της σύγχρονης εποχής, όπως το γερασμένο οικιστικό απόθεμα, μάλιστα, σε μια πολύ σεισμογενή χώρα, όπως η πατρίδα μας, η ενεργειακή του ανεπάρκεια, η προβληματική κοινωνική συνοχή και άλλα.

Το νομοσχέδιο, στο Γ΄ Μέρος, με συμπληρωματικές πολεοδομικές διατάξεις κάνει επικαιροποίηση του Νέου Οικοδομικού Κανονισμού, του ΝΟΚ, τροποποιώντας τον ν.4067/2012. Αξίζει να αναφερθεί, ότι το παρόν νομοσχέδιο στο Κεφάλαιο Β΄, δίνει κίνητρα για την επαναλειτουργία, τον εκσυγχρονισμό και την επανάχρηση εγκαταλειμμένων τουριστικών καταλυμάτων, με νέο άρθρο, στον ν.4178/2013.

Πολύ σημαντική παρέμβαση γίνεται από το νομοσχέδιο, το οποίο καθορίζει τα Περιφερειακά Χωροταξικά Πλαίσια, τροποποιώντας το άρθρο 6, του ν.4447/2016 και αναφέρεται στον έλεγχο και την παραλαβή έργων τεχνικής υποδομής, στο πλαίσιο ειδικών πολεοδομικών σχεδίων, δίνοντας ερμηνευτικές διατάξεις για τη διαδικασία ανάρτησης ρυμοτομικών σχεδίων και καθορίζει γενικές κατηγορίες χρήσεων.

Ένα άλλο πολύ σημαντικό θέμα, που αντιμετωπίζει το παρόν νομοσχέδιο, είναι η μείωση του ενεργειακού κόστους σε όλες τις εκφάνσεις και τις δραστηριότητες της κοινωνικής δραστηριότητας.

Επιτρέψτε μου να θυμηθώ, ότι πριν πολλά χρόνια και πριν την οικονομική κρίση, ως Πρόεδρος της Επιτροπής Περιβάλλοντος της ΚΕΔΕ, ξεκινήσαμε το πρώτο Πρόγραμμα «Εξοικονομώ» για τους Δήμους και επιτρέψτε μου, επίσης, να πω και να θυμηθώ, ότι το 2019, σε συνέδριο που διοργάνωσα μαζί με την ΚΕΔΕ, την Κεντρική Ένωση Δήμων Ελλάδος, για τις Ενεργειακές Κοινότητες, απευθυνόμενος στους Δημάρχους της Στερεάς Ελλάδας, τούς είχα πει: «αν κατανοήσετε τι σημαίνει μείωση του ενεργειακού κόστους για τις κοινωνίες και τι σημαίνει Ενεργειακή Κοινότητα, θα εκλέγεστε εσαεί Δήμαρχοι».

Σήμερα, μετά από πολλές τροποποιήσεις, νόμους και βελτιώσεις, έρχεται το παρόν νομοσχέδιο, θεσπίζοντας στο Μέρος Α΄, το Πρόγραμμα «Απόλλων», με στόχο τη μείωση του ενεργειακού κόστους των ευάλωτων νοικοκυριών, των Οργανισμών Τοπικής Αυτοδιοίκησης Α΄ και Β΄ Βαθμού, των ΤΟΕΒ, των ΓΟΕΒ, αλλά και των Δημοτικών Επιχειρήσεων Ύδρευσης και Αποχέτευσης σε ολόκληρη τη χώρα.

Ας σημειωθεί, ότι μετά την ισχύ του νόμου, οι Περιφέρειες θα πρέπει, μέσα σε έξι μήνες, να συστήνουν την εκάστοτε Ενεργειακή Κοινότητα Πολιτών, αλλιώς αποκλείονται από τη συμμετοχή στο Πρόγραμμα αυτό και όλων των υπολοίπων ωφελούμενων της ίδιας Περιφέρειας.

Το Πρόγραμμα «Απόλλων» προβλέπει την αξιοποίηση μεγάλων επενδύσεων σε Ανανεώσιμες Πηγές Ενέργειας, που θα τροφοδοτούν με φθηνή ηλεκτρική ενέργεια την κατανάλωση μεγάλων Ενεργειακών Κοινοτήτων που θα συσταθούν για την εφαρμογή του. Για τον ίδιο λόγο, θεσπίζονται μέτρα για την αύξηση του διαθέσιμου ηλεκτρικού χώρου, πολύ σημαντικό, με στόχο την αύξηση της διείσδυσης των Ανανεώσιμων Πηγών Ενέργειας και τελικά την μείωση του κόστους του ηλεκτρικού ρεύματος. Ενθαρρύνεται η αυτοπαραγωγή και η αυτοκατανάλωση, που στηρίζεται σε έργα ΑΠΕ, και καθιερώνεται η τηλεποπτεία και η τηλεδιαχείριση μεγάλου αριθμού σταθμών ΑΠΕ από την ΔΕΔΔΗΕ.

Στο νομοσχέδιο καθιερώνονται αυστηρά μέτρα κατά των ρευματοκλοπών και των στρατηγικών κακοπληρωτών λογαριασμών ηλεκτρικού ρεύματος, με στόχο τη μείωση των επιβαρύνσεων και της αδικίας που υφίσταται ο μέσος καταναλωτής ηλεκτρικού ρεύματος, από τα φαινόμενα αυτά, γιατί αυτός καλείται να τα πληρώσει και στο πλαίσιο αυτό, μάλιστα, εμπλέκονται πλέον και οι αδειούχοι ηλεκτρολόγοι εγκαταστάτες, οι οποίοι, ως Εισηγητή, μου έστειλαν και μία επιστολή διαμαρτυρίας, την οποία θα συζητήσουμε μετά την ακρόαση των φορέων. Πλέον, οι ηλεκτρολόγοι εγκαταστάτες κινδυνεύουν με αφαίρεση επαγγελματικής άδειας ηλεκτρολόγου, σε περίπτωση που συμμετέχουν σε ρευματοκλοπή.

Ένας τομέας, στον οποίο η χώρα μας δεν έχει ακόμη αναπτυχθεί, είναι τα θαλάσσια Αιολικά Πάρκα. Το νομοσχέδιο στο Κεφάλαιο Β΄, με τίτλο «Ανάπτυξη Υπεράκτιων Αιολικών Πάρκων και λοιπές τροποποιήσεις του ν.4964/2022», επιταχύνει την προώθηση του Σχεδίου Ανάπτυξης των Υπεράκτιων Αιολικών Πάρκων, αφού είναι γνωστό ότι το εθνικό ελληνικό θαλάσσιο δυναμικό είναι το καλύτερο στην Ανατολική Μεσόγειο και γι’ αυτό το νομοσχέδιο δίνει τη δυνατότητα στην Ελληνική Διαχειριστική Εταιρεία Υδρογονανθράκων και Ενεργειακών Πόρων, να πραγματοποιεί η ίδια ή μέσω εταιρείας ειδικού σκοπού, έρευνες και μετρήσεις, που είναι απαραίτητες, για να αναπτυχθούν αυτά τα νέα πάρκα, ενώ ενισχύεται η Ελληνική Διαχειριστική Εταιρεία Υδρογονανθράκων και Ενεργειακών Πόρων σημαντικά σε προσωπικό για την προώθηση των αρμοδιοτήτων της.

Κυρίες και κύριοι, με το παρόν νομοσχέδιο επιτυγχάνεται, πρώτον, η θεσμική κατοχύρωση ενός νέου σύγχρονου και λειτουργικού Οργανισμού για την αντιμετώπιση των οξύτατων προβλημάτων στο Υδατικό Διαμέρισμα Θεσσαλίας. Δεύτερον, η έγκαιρη αντιμετώπιση προβλημάτων που δημιουργούνται από την κλιματική αλλαγή. Τρίτον, η ασφαλής, διαφανής και βέλτιστη διαδικασία ανάπτυξης, προστασίας και διαχείρισης του δασικού μας πλούτου. Τέταρτον, η αποτελεσματική και ενιαία καταπολέμηση της αυθαίρετης δόμησης. Πέμπτον, η ενίσχυση της αντιμετώπισης του υψηλού ενεργειακού κόστους και τέλος, η ενίσχυση και η αναβάθμιση των Ανανεώσιμων Πηγών Ενέργειας, δηλαδή, τελικά, πετυχαίνει το στόχο του, που είναι η αντιμετώπιση των πολυεπίπεδων επιπτώσεων της κλιματικής αλλαγής στην πατρίδα μας.

Για τους λόγους αυτούς προτείνω την υπερψήφισή του απ’ όλο το Σώμα. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, ο κ. Ζαμπάρας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας):** Ευχαριστώ,κύριε Πρόεδρε.

Κύριε Υπουργέ, θα περιμέναμε, μετά και τις τοποθετήσεις της Αντιπολίτευσης, να δείξετε την απαιτούμενη ευαισθησία, την απαιτούμενη ευθιξία και το απαιτούμενο πολιτικό θάρρος και να αποσύρετε το παρόν σχέδιο νόμου. Για άλλη μία φορά, μάς φέρνετε ένα νομοσχέδιο με πολλά άρθρα και υποάρθρα που καλύπτουν πολλά θέματα. Επίσης, για ακόμη μία φορά, απαξιώνετε οποιαδήποτε διαδικασία διαβούλευσης και προχωράτε συνέχεια σε μία προσχηματική διαβούλευση, αφού δεν έχετε τηρήσει ούτε τις δύο εβδομάδες που απαιτούνται και αυτό που ορίζει ο Κανονισμός της Βουλής.

Φέρνετε, λοιπόν, ένα νομοσχέδιο τόσο κακό, όπου έχετε καταφέρει να βάλετε τους πάντες «απέναντί» σας. Θα ήθελα, πραγματικά, να μου αναφέρετε κάποια στιγμή, κύριε Υπουργέ, έναν φορέα, έναν οργανωμένο φορέα, είτε είναι επιστημονικός, είτε είναι σύλλογος, πολιτικός φορέας, Δήμος, Περιφέρεια, Περιφέρεια Θεσσαλίας, που να είναι υπέρ αυτού του νομοσχεδίου. Έναν. Δηλαδή, τρελάθηκαν όλοι, κανένας δεν θέλει το καλό των Θεσσαλών, μόνο αυτή η Κυβέρνηση θέλει το καλό των Θεσσαλών και δεν υπάρχει, αυτή τη στιγμή, ένας θεσμικός φορέας, που να λέει ότι «ναι, παιδιά, το βλέπουμε θετικά, κινείται σε μία θετική κατεύθυνση το παρόν σχέδιο νόμου». Αυτό έχετε καταφέρει. Να έχετε βάλει τους πάντες απέναντι.

Θα μου επιτρέψετε, κύριε Πρόεδρε, να ξεκινήσω με την, φοβερής έμπνευσης, ρύθμιση για τον ΟΔΥΘ Α.Ε., για τον Οργανισμό Διαχείρισης Υδάτων Θεσσαλίας. Μετά, λοιπόν, τις καταστροφικές πλημμύρες της Θεσσαλίας, έρχεστε εδώ να μας πείτε, κύριε Υπουργέ, ότι, επί της ουσίας, για όλα φταίει το κακό δημόσιο και τώρα θα αναλάβει τα πάντα μία ιδιωτική εταιρεία, αποποιούμενη τις ευθύνες σας, για το γεγονός ότι δεν εφαρμόστηκαν τα σχέδια διαχείρισης κινδύνων πλημμύρας και δεν έγιναν τα απαιτούμενα, τα απαραίτητα αντιπλημμυρικά έργα. Δηλαδή, για τη διαχείριση, για την προστασία και για τη χρήση των υδάτων, καθώς και για τα αντιπλημμυρικά έργα, που θα πρέπει να γίνουν στην περιοχή, θα είναι αρμόδια, από δω και στο εξής, μία ανώνυμη εταιρεία.

Ενώ, λοιπόν, είμαστε υπόλογοι στην Ευρώπη για τις καθυστερήσεις στα αντιπλημμυρικά έργα, ενώ το ενωσιακό δίκαιο επιβάλλει τη συνολική διαχείριση των υδάτων, έρχεστε, επί της ουσίας, χωρίς κανέναν σχεδιασμό, χωρίς καμία πραγματική διαβούλευση, χωρίς καμία επιστημονική τεκμηρίωση και ακολουθείτε, και υιοθετείτε προτάσεις μιας ολλανδικής εταιρείας, αμφιβόλου επιστημονικής επάρκειας και μιας εταιρείας ιδιωτικών συμφερόντων και τα παραδίδετε όλα σε μία ανώνυμη εταιρεία, χωρίς να γνωρίζουμε τι προδιαγραφές δόθηκαν.

Ανατέθηκε σε μία ολλανδική εταιρεία ιδιωτικών συμφερόντων, με απευθείας ανάθεση, καταστρατηγώντας, επίσης, και τους κανόνες δημοσίων συμβάσεων, η εκπόνηση ενός master plan της Θεσσαλίας, το οποίο είναι ακόμα σε διαβούλευση, μία μελέτη, από την οποία απουσιάζουν τα τεχνικά κριτήρια, όπου εξειδικεύονται από τις ευρωπαϊκές οδηγίες. Απουσιάζουν, επίσης, τα επιστημονικά κριτήρια. Προτείνονται λύσεις που έχουν κριθεί αρνητικά από το ΣτΕ και που όλα βασίζονται σε γενικότητες και αοριστίες, εκτός, όμως, -αυτό το περιγράφετε με απόλυτη ακρίβεια- από τις αμοιβές, τον εξοπλισμό και τις λειτουργικές δαπάνες του ΟΔΥΘ. Όλα εκεί είναι μέχρι κεραίας διατυπωμένα στο παρόν σχέδιο νόμου.

Είναι, λοιπόν, μία πρόταση, χωρίς εξειδικευμένη μελέτη και γνώση της περιοχής, χωρίς συμβατότητα με το ενωσιακό δίκαιο, χωρίς να συμπεριλαμβάνει, να λαμβάνει υπόψιν της την κλιματική κρίση και τα αποτελέσματά της, χωρίς να παρουσιάζει αναλυτικά τα δεδομένα, χωρίς να βασίζεται σε προτάσεις άλλων χωρών, όπως και της ίδιας της Ολλανδίας, που έχει μία μακροχρόνια εμπειρία στη διαχείριση των υδατικών πόρων, προτείνοντας μεγάλα κατασκευαστικά έργα, που δεν ενδείκνυνται για την αντιμετώπιση των προβλημάτων και των ζητημάτων της Θεσσαλίας.

Αλλά, επειδή, κύριε Υπουργέ, είστε μεν νεοφιλελεύθεροι, αλλά με κρατικό χρήμα πάντα, αυτό κάνετε μονίμως, «προικίζετε» αυτή την ιδιωτική εταιρεία με κεφάλαιο και με δημοσίους υπαλλήλους, αλλά και με υποδομές. Δεν υπολογίζετε, κύριε Υπουργέ, ούτε το Σύνταγμα της χώρας, αφού μεταφέρετε δημοσίους υπαλλήλους σε ιδιωτική εταιρεία, ως υπαλλήλους αορίστου χρόνου, ενώ γνωρίζετε ότι και αυτό «προσκρούει» στο Σύνταγμα, είναι, δηλαδή, αντισυνταγματικό, σύμφωνα με το άρθρο 103 του Συντάγματος.

Γιατί δεν μας λέτε ξεκάθαρα, ποιος είναι ο σκοπός σας; Τι ακριβώς επιδιώκετε με την ίδρυση αυτής της ανώνυμης εταιρείας; Τουλάχιστον, να μας πείτε ένα επιχείρημα, που να είναι πιο πιστευτό. Μήπως θέλετε να βολέψετε συγκεκριμένα «γαλάζια παιδιά;» Και επειδή πριν είπατε για «golden boys», ότι δεν το υιοθετείτε αυτό και «κουνούσατε το δάχτυλο», 12.500 ευρώ, θα είναι ο μισθός που θα λαμβάνει ένας εκ των golden boys που θα βρίσκεται στη διαχείριση και στη διοίκηση αυτής της εταιρείας και μάλιστα, με πτυχίο πανεπιστημίου. Άρα, εσείς λέτε, ότι αναζητάτε τους καλύτερους, τους πιο εξειδικευμένους και χρειάζεται μόνο εξειδικευμένο προσωπικό.

Προσπαθείτε, επίσης, με κάθε τρόπο, να ξεπεράσετε τις απορριπτικές αποφάσεις του ΣτΕ, περί ιδιωτικοποίησης του νερού και το φέρνετε από την «πίσω πόρτα». Είναι ξεκάθαρο, κύριε Υπουργέ, ότι αυτό θέλετε να το εφαρμόσετε ως πιλότο, ως ένα πρόκριμα για ένα μοντέλο αποικιοκρατικού τύπου, ένα θατσερικό μοντέλο διαχείρισης των υδάτων, το οποίο θα προσπαθήσετε να το υιοθετήσετε και σε άλλες περιοχές.

Για ποιον λόγο, και αυτό είναι ένα κρίσιμο ερώτημα, που θα πρέπει να μπει στη δημόσια σφαίρα, δεν εμπιστεύεστε τις αρμόδιες υπηρεσίες του δημοσίου; Από τη μία πλευρά, τους παίρνετε όλες τις αρμοδιότητες, από την άλλη, τους παίρνετε και τους πόρους, αλλά και το ανθρώπινο δυναμικό. Αφήνετε, λοιπόν, μία Α.Ε., χωρίς κανέναν έλεγχο, χωρίς περιορισμούς και με αποπληρωμένα τα χρέη από το κράτος.

Δυστυχώς, αγαπητοί και αγαπητές συνάδελφοι, δεν έχουμε τον χρόνο να αναλύσουμε όλο το υπόλοιπο νομοσχέδιο. Θα το κάνουμε, με κάθε λεπτομέρεια, στις υπόλοιπες συνεδριάσεις που θα ακολουθήσουν, γιατί, πραγματικά, αυτό το σχέδιο νόμου, είναι γεμάτο από φοβερής έμπνευσης ρυθμίσεις. Από πού να ξεκινήσουμε, πραγματικά; Από τη σύσταση συνεργατικών σχημάτων για τη διαχείριση των δασών, που για «τα μάτια του κόσμου» βάζετε μέσα στο σχήμα τους δασικούς συνεταιρισμούς, ενώ κουμάντο, επί της ουσίας, θα κάνουν οι μεγάλες εταιρείες; Από τη μόνιμη χρηματοδότηση ενός ιδιωτικού μουσείου που, απλά, το «βαφτίζετε» Εθνικό Μουσείο Φυσικής Ιστορίας; Από τη δημιουργία, χωρίς λόγο και νόημα, στρατηγικών αφηρημένων, όπως αστική πολιτική, σχέδια αστικής ανθεκτικότητας, ενώ υπάρχουν, ήδη, τα όργανα που μπορούν να κάνουν έναν ενιαίο σχεδιασμό; Αλλά αδιαφορείτε σε αυτό και δεν έχετε προβεί και σε κανέναν απολογισμό.

Από την αντικατάσταση της υφιστάμενης δομής παρατηρητηρίων; Προχωράτε σε αντικατάσταση υφιστάμενων παρατηρητηρίων, αλλά δεν μας λέτε τι αποτελέσματα έχουν παράξει αυτά και τι επιδιώκουν τα νέα που φέρνετε. Από τις εδώ και καιρό εξαγγελίες σας, για το περιβόητο πρόγραμμα «ΑΠΟΛΛΩΝ», που μας το προωθείτε ως το πρόγραμμα που θα λύσει το πρόβλημα των ενεργειακών κοινοτήτων; Αφού, όμως, πρώτα, έχετε αφήσει τις ενεργειακές κοινότητες και τα έργα αυτοπαραγωγής και αυτοκατανάλωσης, χωρίς χώρο στο δίκτυο, χωρίς προτεραιότητα και δημιουργείτε ένα νέο σχήμα που το ονομάζετε «Ενεργειακή Κοινότητα Πολιτών» και δίνετε χώρο, κύριε Υπουργέ, επί της ουσίας, σε ιδιώτες, που θα παρέχουν ενέργεια, για να μπορούν να λαμβάνουν και κρατικές και ευρωπαϊκές ενισχύσεις.

Υπάρχουν πάρα πολλά παραδείγματα ενεργειακών κοινοτήτων μη κερδοσκοπικού χαρακτήρα, που εδώ και πολύ καιρό, περιμένουν όρους σύνδεσης και δεν προχωράτε σε αυτό, γιατί δεν είναι στην προτεραιότητα σας, γιατί τέτοιου είδους έργα αυτοπαραγωγής και αυτοκατανάλωσης, δεν είναι στην προτεραιότητά σας, έργα, που θα μπορούσαν να είχαν λύσει κομβικά ζητήματα ενεργειακής αυτονομίας της χώρας μας. Θα μπορούσαν να είχαν βοηθηθεί ευάλωτα νοικοκυριά. Θα μπορούσαν να είχαν βοηθηθεί οι ΓΟΕΒ και οι ΤΟΕΒ, που είναι υπερχρεωμένοι από τη μεγάλη αύξηση της ενεργειακής κατανάλωσης και της τιμής του ρεύματος. Θα μπορούσαν να είχαν βοηθηθεί σημαντικά και οι ΔΕΥΑ, που κι αυτές είναι υπερχρεωμένες.

Με τους περιορισμούς που θέτετε στις ΑΠΕ, στην έγχυση στο δίκτυο και στην τροποποίηση για τις αντισυνταγματικές διαδικασίες, ανατρέπετε όλο τον προγραμματισμό των μικρών έργων και τους «πετάτε έξω», χωρίς να υπάρχει ενημέρωση, με ποια λογική και με ποια τεκμηρίωση γίνονται οι εισηγήσεις της ομάδας διοίκησης έργου για τον καθορισμό των κριτηρίων. Ενώ δεν έχει, σήμερα, εκδοθεί σχετική ΚΥΑ για το net-billing, δίνετε ένα καθοριστικό «χτύπημα» στην ενεργειακή δημοκρατία, μέσω περιορισμού του ενεργειακού συμψηφισμού και του εικονικού ενεργειακού συμψηφισμού, του Net Metering, δηλαδή, καθώς η υποβολή αιτήματος οριστικών προσφορών σύνδεσης για έργα ενεργειακού συμψηφισμού και εικονικού ενεργειακού συμψηφισμού μπορεί να γίνει μόνο για λίγες κατηγορίες και δεν περιλαμβάνει, πλέον, τις ενεργειακές κοινότητες όλων των τύπων, για νοικοκυριά, για αγρότες κ.λπ..

Εν συνόλω, φέρνετε, για άλλη μία φορά ένα νομοσχέδιο, χωρίς τεκμηρίωση, χωρίς σοβαρό σχεδιασμό, αντιμετωπίζοντας τους πολίτες, τους θεσμικούς φορείς, αλλά και την ίδια τη Βουλή, το ίδιο το Ελληνικό Κοινοβούλιο, με έναν αποικιοκρατικό τρόπο, αρνούμενοι να έρθετε, επί της ουσίας, σε οποιαδήποτε διαβούλευση. Απαξιώνετε τις τοπικές κοινωνίες, απαξιώνετε την Αυτοδιοίκηση, για να ικανοποιήσετε μικροπολιτικά και μικροκομματικά συμφέροντα. Σταματήστε, λοιπόν, να νομοθετείτε με τέτοιο τρόπο, γιατί πραγματικά, κύριε Υπουργέ, η αλαζονεία του 41% δεν μπορεί να είναι, συνεχώς, το άλλοθι σας, ένα βολικό άλλοθι. Πάρτε πίσω, τουλάχιστον, τις διατάξεις που αφορούν τη Θεσσαλία και ξεκινήστε επιτέλους, έναν οργανωμένο σοβαρό σχεδιασμό για την αντιμετώπιση αυτών των πολύ σημαντικών ζητημάτων. Ευχαριστώ.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής):** Τον λόγο έχει ο Ειδικός Αγορητής του ΠΑΣΟΚ, κ. Χριστοδουλάκης.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ (Ειδικός Αγορητής της Κ.Ο. ΠΑΣΟΚ - ΚΙΝΗΜΑ ΑΛΛΑΓΗΣ»):** Κύριε Υπουργέ, κυρίες και κύριοι συνάδελφοι, εισάγεται σήμερα προς επεξεργασία το δεύτερο σχέδιο νόμου του Υπουργείου Περιβάλλοντος, κατά την τρέχουσα Κοινοβουλευτική Περίοδο. Ένα νομοσχέδιο που, προφανώς, αλλιώς είχε εξαγγελθεί, καθώς θυμάμαι και τις συνεδριάσεις των σχετικών Επιτροπών, στα τέλη του προηγούμενου έτους και αλλιώς, τελικά, έρχεται σε ψηφοφορία, όπως είπαμε και προηγουμένως με διαβούλευση, μόλις οκτώ ημερών για 132 άρθρα.

Αν στο πρώτο νομοσχέδιο, που ψηφίστηκε τον περασμένο Νοέμβριο, δυσκολευόμασταν, ουσιαστικά, από το πλήθος των ετερόκλητων και διαχειριστικών διατάξεων που το διέπαν τότε, να βρούμε την κεντρική ιδέα, τη βασική φιλοσοφία του νομοσχεδίου, στο δεύτερο νομοσχέδιο που εισάγετε νομίζω, ότι η κεντρική ιδέα είναι σαφής: «βαφτίζετε» το νομοσχέδιο δήθεν, ως μία προσπάθεια καταπολέμησης της κλιματικής αλλαγής και εστιάζετε σε πέντε επίπεδα: διαχείριση υδάτων, διαχείριση και προστασία δασών, αστική ανθεκτικότητα και πολιτική, αυθαίρετη δόμηση και ενεργειακή ασφάλεια. Στις επόμενες συνεδριάσεις Επιτροπής, αλλά και στην Ολομέλεια, από τη δική μας πλευρά, θα καταδείξουμε και στα περισσότερα σημεία και με τη δική μας αντιπρόταση, γιατί, για ακόμα μία φορά, η Κυβέρνηση εφευρίσκει ευγενείς όρους, για να κρύψει τις πραγματικές της προθέσεις. Δηλαδή, στην πράξη, την περαιτέρω απαξίωση και περιθωριοποίηση της Τοπικής Αυτοδιοίκησης, προς όφελος ενός γραφειοκρατικού συγκεντρωτισμού, συνδυαστικά με την υποβάθμιση του ρόλου του δημοσίου σε κρίσιμα στοιχεία ελέγχου και διαμόρφωσης πολιτικής.

Συνεχίζω με το νομοσχέδιο και θα ξεκινήσω από τη δημιουργία του Οργανισμού Διαχείρισης Υδάτων Θεσσαλίας. Μετά την καταστροφική πλημμύρα του «Daniel», στη Θεσσαλία, τον περασμένο Σεπτέμβριο, ο Πρωθυπουργός εξήγγειλε τη δημιουργία του εν λόγω Οργανισμού. Πέρασαν μήνες και οι προθέσεις της Κυβέρνησης έμειναν άδηλες για ένα πάρα πολύ μεγάλο χρονικό διάστημα, μέχρι την κατάθεση του πορίσματος των Ολλανδών για τη Θεσσαλία, τον περασμένο Μάρτιο. Μιλάμε για ένα πόρισμα συνολικής έκτασης 400 σελίδων, σχεδόν εξολοκλήρου στα αγγλικά, το οποίο παρουσιάστηκε στους εκπροσώπους των θεσμικών φορέων της Θεσσαλίας στις 11 Μαρτίου και τρεις ημέρες αργότερα, δηλαδή, στις 14 Μαρτίου, αναρτήθηκε στη δημόσια διαβούλευση, η οποία σημειωτέον, όπως είπαμε και προηγουμένως, πήρε παράταση και δεν έχει λήξει ακόμα, λήγει αύριο. Και όλα αυτά, ενώ το υπό συζήτηση νομοσχέδιο του Υπουργείου Περιβάλλοντος, το οποίο περιέχει τις διατάξεις που προβλέπουν την ίδρυση του νέου Οργανισμού, «έτρεχε» παράλληλα από το Σάββατο 6 Απριλίου.

Σήμερα, λοιπόν, συζητάμε για θέματα που περιλαμβάνει το πόρισμα των Ολλανδών, χωρίς καν να έχει ολοκληρωθεί η διαβούλευση επί του πορίσματος τους. Το πόρισμα αυτό δεν αφορούσε μόνο τον νέο Οργανισμό Διαχείρισης Υδάτων, αφορούσε, επίσης, την αντιπλημμυρική προστασία, αφορούσε το σύστημα έγκαιρης προειδοποίησης ή διαχείρισης κρίσεων, καθώς και τη γεωργία και την κτηνοτροφία της περιοχής. Προκύπτει, λοιπόν, ένα εύλογο ερώτημα: γιατί η Κυβέρνηση, το είπαμε και προηγουμένως, αλλά πρέπει να ακουστεί ξανά, δεν κίνησε εγκαίρως τη διαδικασία σύγκλησης των αρμόδιων Επιτροπών Περιβάλλοντος και Υδάτινων Πόρων, ώστε να συζητηθούν, όχι μόνο οι προτάσεις των Ολλανδών εμπειρογνωμόνων, αλλά και οι προτάσεις του Υπουργείου, της Τοπικής Αυτοδιοίκησης, των επιστημονικών φορέων, των πολιτικών κομμάτων, πριν από την ανάρτηση του εν λόγω νομοσχεδίου στη διαβούλευση; Γιατί δεν δόθηκε στην Επιτροπή η δυνατότητα ακρόασης της εταιρείας των Ολλανδών εμπειρογνωμόνων, της HVA, έτσι ώστε να απαντήσει σε ερωτήσεις όχι μόνο των βουλευτών, αλλά και επιφανών επιστημόνων και των εκπροσώπων της Τοπικής Αυτοδιοίκησης;

Η απάντηση είναι απλή. Προφανώς, γιατί, πολύ απλά, έχετε, ήδη, πάρει τις αποφάσεις σας, να «περάσετε» το νερό, υπό μια άλλης μορφής διαχείριση στη Θεσσαλία και πιθανώς, το μοντέλο αυτό να αποτελέσει πιλότο και για ανάλογες θεσμικές πρωτοβουλίες και σε άλλες Περιφέρειες της χώρας, όπως άλλωστε είχε δηλώσει από τις αρχές του έτους ο Υπουργός Αγροτικής Ανάπτυξης και Τροφίμων, ο κ. Αυγενάκης, όταν έλεγε χαρακτηριστικά, ότι μετά τη Θεσσαλία, σειρά παίρνουν η Κρήτη και η Πελοπόννησος.

Ενώ, λοιπόν, λέτε ρητά, ότι η Έκθεση αυτή, δεν είναι δεσμευτική για την ελληνική κυβέρνηση, τελικά δεσμευτήκατε για τη νομική μορφή που θα έχει αυτός ο Οργανισμός. Δηλαδή, αυτή του Νομικού Προσώπου Ιδιωτικού Δικαίου, υπό τη μορφή Ανώνυμης Εταιρείας και η οποία, απλά, θα τελεί, υπό τριμελή εποπτεία, ανά τομέα αρμοδιότητας από τα Υπουργεία Περιβάλλοντος Αγροτικής Ανάπτυξης και Υποδομών.

Ήδη, η επιλογή σας αυτή έχει προκαλέσει αντιδράσεις πολλών περιβαλλοντικών οργανώσεων, που εκφράζουν την εύλογη -για μένα - ανησυχία και αγωνία, ότι, επί της ουσίας, η διαχείριση των υδάτων στη Θεσσαλία ιδιωτικοποιείται.

Πάνω, λοιπόν, σε αυτές τις ενστάσεις, ερχόμαστε να συμπληρώσουμε πέντε δικές μας παρατηρήσεις για συγκεκριμένα σημεία. Πρώτον, ότι ο Οργανισμός αυτός θα τιμολογεί υπηρεσίες ύδατος.

Δεύτερον, ότι ο Οργανισμός αυτός, θα πραγματοποιεί ελέγχους και θα επιβάλλει πρόστιμα.

Τρίτον, ότι ο Οργανισμός αυτός, θα καταρτίζει, από δω και μπρος, τα σχέδια διαχείρισης λεκάνης απορροής ποταμού και διαχείρισης κινδύνων πλημμύρας στη Θεσσαλία, όπως ορίζει η Οδηγία 60/2000 για τα ύδατα, θέτοντας ένα μείζον ζήτημα συμμόρφωσης με τις προβλέψεις της Οδηγίας.

Τέταρτον, ότι οι μόνιμοι υπάλληλοι που εργάζονται, αυτή τη στιγμή, στις Διευθύνσεις που απορροφώντας στον Οργανισμό και καλύπτουν Οργανικές θέσεις, μεταπίπτουν κατά παράβαση του Συντάγματος σε καθεστώς Ιδιωτικού Δικαίου Αορίστου Χρόνου και ανοίγετε, έτσι τον δρόμο άρσης της μονιμότητάς τους.

Πέμπτον, ότι καταργείτε τους Οργανισμούς Εγγείων Βελτιώσεων, κατά τρόπο βίαιο και σε αντίθεση με το πόρισμα των ίδιων των Ολλανδών εμπειρογνωμόνων, οι οποίοι, αντίστοιχα, δηλώνουν χαρακτηριστικά, ότι «για τους ΤΟΕΒ και τους ΓΟΕΒ συνιστούμε να αποφύγετε τη λήψη βιαστικών και ριζοσπαστικών αποφάσεων, σχετικά με αυτούς, χωρίς πρώτα να διασφαλιστεί, ότι υπάρχουν διαθέσιμες επαρκείς πληροφορίες και αναλύσεις για να ληφθεί μία σαφής απόφαση».

Ναι, λοιπόν, προφανώς, και πρέπει να εξασφαλιστεί η υδατική ασφάλεια της Περιφέρειας, έναντι του κινδύνου λειψυδρίας. Ναι, προφανώς, και πρέπει να διασφαλιστεί οτιδήποτε συνδέεται με τη γεωργία, την κτηνοτροφία και κατ’ επέκταση, την αγροδιατροφική και επισιτιστική ασφάλεια της χώρας, αλλά για εμάς δεν είναι αυτός ο σωστός δρόμος.

Στις επόμενες συνεδριάσεις της Επιτροπής, θα ακούσουμε, πρωτίστως, τους φορείς και φυσικά θα έχουμε την ευκαιρία να κάνουμε και ειδικότερες παρατηρήσεις για την οργάνωση, τον σκοπό και τη λειτουργία του νέου Οργανισμού.

Οφείλουμε, όμως, σήμερα να διατυπώσουμε και από τη δική μας πλευρά, στην, επί της αρχής, συζήτηση μία δική μας θέση αρχής, ότι η διαχείριση των υδάτων πρέπει να παραμείνει υπό τον αυστηρό και αποκλειστικό δημόσιο έλεγχο και να αποτελεί αντικείμενο εποπτείας δημόσιων φορέων και οργανισμών.

Γι’ αυτό, λοιπόν, συμφωνούμε και εμείς με αυτό που ακούστηκε, ζητώντας την απόσυρση των διατάξεων που αφορούν στον Οργανισμό Υδάτων Θεσσαλίας και την εκκίνηση από μηδενική βάση ενός διαλόγου, που θα λάβει υπόψη τη δημόσια διαβούλευση που δεν έχει γίνει μέχρι σήμερα, θα λάβει υπόψιν τις απόψεις της Τοπικής Αυτοδιοίκησης και θα λάβει υπόψιν όλους τους εμπλεκόμενους επιστημονικούς και επιμελητηριακούς φορείς.

Καλούμε, λοιπόν, την Κυβέρνηση να εμπιστευτεί την Αυτοδιοίκηση, η οποία γνωρίζει τις ιδιαιτερότητες στις περιοχές ευθύνης της και έχει έτσι κι αλλιώς, εκ του Συντάγματος, την αρμοδιότητα διοίκησης των τοπικών υποθέσεων. Σταματήστε να ακυρώνετε τους θεσμούς αυτούς. Σταματήστε να τους επιφυλάσσετε διακοσμητικό ρόλο, όπως προκύπτει και από μία σειρά διατάξεων, όπως αυτές της αυθαίρετης δόμησης, που θα κάνω μια σύντομη αναφορά παρακάτω.

Πριν, λοιπόν, έρθω σε αυτά, θέλω να περάσω στο Β΄ Μέρος του νομοσχεδίου, το οποίο αφορά στη διαχείριση και την προστασία των δασών. Προφανώς, νομίζω ότι συμφωνούμε όλοι, ότι καταρχάς, λόγω των παρατεταμένων υψηλών θερμοκρασιών για την εποχή και λόγω του χαμηλού επιπέδου βροχοπτώσεων, πολύ πριν καν ξεκινήσει η αντιπυρική περίοδος, ήδη, ανά την επικράτεια, έχουν σημειωθεί πυρκαγιές, όπως στη Λακωνία, τη Μεσσηνία, την Αρκαδία, τα Πιέρια Όρη και το Λασίθι. Αυτό καταδεικνύει από μόνο του, ότι προφανώς, και επείγουν οι διαδικασίες απόληψης της βιομάζας και ο καθαρισμός των δασών, προκειμένου να αποφευχθεί η επανάληψη ενός νέου καλοκαιριού, όπως είχαμε το 2023 και το 2021.

Όπως, επίσης, θεωρούμε, ότι το μοντέλο των υβριδικών σχημάτων που προωθείται με το παρόν νομοσχέδιο, τα οποία θα απαρτίζονται κατά 50% από τους υφιστάμενους δασικούς συνεταιρισμούς και κατά 50% από φυσικά ή νομικά πρόσωπα του ιδιωτικού τομέα, ουσιαστικά, περνάτε τη δασοπροστασία στα χέρια των λίγων και των μεγάλων ιδιωτών. Αυτό το λέω συγκεκριμένα, γιατί αναγκάζετε τους, ήδη, υφιστάμενους δασικούς συνεταιρισμούς, για να μπορέσουν να συμμετάσχουν στις διαδικασίες ανάθεσης της διαχείρισης και εκμετάλλευσης των δημόσιων δασών και προκειμένου να καταβάλουν το 4% της προϋπολογιζόμενης αξίας της σύμβασης, να γίνουν αναγκαστικά παρακολούθημα των ισχυρών ιδιωτών, εντός των υβριδικών σχημάτων, οι οποίοι θα έχουν την οικονομική δυνατότητα να καταβάλλουν το απαιτούμενο ποσό. Και το λέω αυτό, αφού προϋπόθεση συμμετοχής τους σε αυτά τα υβριδικά σχήματα, είναι να έχουν κύκλο εργασιών 5 εκατ. ευρώ και τα τελευταία τρία πλήρη οικονομικά έτη.

Στις επόμενες συνεδριάσεις της Επιτροπής και συγκεκριμένα τη Δευτέρα, στην πρώτη ανάγνωση, θα καταθέσουμε συγκεκριμένη πρόταση, για το τι μορφή εμείς θεωρούμε ότι πρέπει να έχουν αυτά τα υβριδικά και συνεταιριστικά σχήματα, γιατί, όντως, συμφωνούμε στην ανάγκη και στη δυνατότητα συνεργασίας και των υφιστάμενων συνεταιρισμών, αλλά και, όπου κρίνεται γόνιμο και χρήσιμο, και του ιδιωτικού τομέα, αλλά υπό συγκεκριμένο πλαίσιο και καθεστώς.

Εδώ, λοιπόν, θέλω να βάλω ξανά συγκεκριμένες θέσεις αρχής. Εμείς πιστεύουμε στα συνεταιριστικά σχήματα. Εμείς πιστεύουμε, ότι η διαχείριση και η προστασία των δασών πρέπει να έχει πρώτα απ’ όλα το στοιχείο της συλλογικής αλληλεγγύης και όχι μιας ολιγοπωλιακής αγοράς που θα την ορίζουν λίγοι και ισχυροί. Πιστεύουμε ότι πρέπει να δοθεί η ευκαιρία στην κοινωνική επιχειρηματικότητα να αναλάβει ρόλο στη διαχείριση και την προστασία των δασών και ότι η Δασική Υπηρεσία οφείλει να έχει πρωταγωνιστικό ρόλο, τόσο στο σκέλος που αφορά στην εποπτεία, όσο και στον στρατηγικό σχεδιασμό, αναφορικά με τη διαχείριση των δασών με την κατάλληλη ενίσχυση, προφανώς και αυτονόητα, σε πόρους και προσωπικό.

Αντίστοιχα, λοιπόν, στις επόμενες συνεδριάσεις, θα κάνουμε τη δική μας συγκεκριμένη πρόταση για το πώς αντιλαμβανόμαστε εμείς τους σχηματισμούς διαχείρισης και προστασίας των δασών.

Έρχομαι τώρα στο μέρος που αφορά στην καταπολέμηση της αυθαίρετης δόμησης. Η αυθαίρετη δόμηση είναι ένα φαινόμενο, το οποίο οφείλεται σε μία σειρά παραγόντων, είτε αυτό λέγεται νομοθετική ολιγωρία και σύγχυση, είτε αυτό λέγεται αδυναμία ελέγχων, είτε αυτό λέγεται έλλειψη περιβαλλοντικής συνήθειας, καθώς και η μη ολοκλήρωση του Δασολογίου και του Κτηματολογίου, προφανώς δεν σημαίνει, ότι το σύνολο των ευθυνών, κύριε Υπουργέ, είναι αποκλειστικά της δικής σας Κυβέρνησης, αλλά οφείλουμε να δούμε πώς μπορούμε να το αντιμετωπίσουμε.

Λέω, λοιπόν, κύριε Υπουργέ, ότι η αυθαίρετη δόμηση -και νομίζω ότι αυτή είναι η κοινή αφετηρία όλων μας- προφανώς, υπονομεύει το αίσθημα δικαίου, την αρχή της ισότητας, αλλά και πλήττει σοβαρά τη βιωσιμότητα των πόλεων μέσω της αλόγιστης, πάρα πολλές φορές, αύξησης της οικιστικής τους πυκνότητας. Προφανώς, λοιπόν, και αναμφίβολα πρέπει να αναληφθούν δράσεις και πρωτοβουλίες που θα εξαλείψουν την αυθαίρετη δόμηση, να παύσει αυτό το πολυδαίδαλο καθεστώς εξαιρέσεων και παρατάσεων, το οποίο παρατηρείται και σήμερα. Όμως, αυτό πρέπει να γίνει με τον κατάλληλο τρόπο, αφού έχει εφαρμοστεί η υπάρχουσα νομοθεσία και αφού έχει εξασφαλιστεί και ο πρωτεύων ρόλος -για εμάς, τουλάχιστον- της Τοπικής Αυτοδιοίκησης σε αυτό.

Με τον ν. 4495/2017 ιδρύθηκαν Τοπικά και Περιφερειακά Παρατηρητήρια, που θα αναλάμβαναν τον έλεγχο της αυθαίρετης δόμησης. Επειδή, λοιπόν, τα προεδρικά διατάγματα, που προέβλεπε ο τότε νόμος για τη συγκρότησή τους δεν εκδόθηκαν ποτέ, σύμφωνα με την εγκύκλιο Νο 1 του 2017 του Υπουργείου Περιβάλλοντος, η αρμοδιότητα αυτή ανατέθηκε στα Τμήματα Αυθαιρέτων των Υπηρεσιών Δόμησης των Δήμων.

Στις 21 Φεβρουαρίου του 2024, ούτε δύο μήνες πριν, κατέθεσα προσωπικά σχετική Ερώτηση προς το Υπουργείο Εσωτερικών και Περιβάλλοντος, λόγω της συναρμοδιότητας, αναφορικά με το τέλμα, στο οποίο έχουν περιέλθει οι υπηρεσίες δόμησης, λαμβάνοντας υπόψη τη σχετική επιστολή που απέστειλε ο Συνήγορος του Πολίτη την 1η Δεκεμβρίου του 2023, στην οποία επεσήμανε σοβαρές καθυστερήσεις στη διεκπεραίωση πολεοδομικών υποθέσεων, λόγω ανεπιτυχούς εφαρμογής του νομοθετικού πλαισίου και λόγω της ελλιπούς στελέχωσης και σοβαρών οργανωτικών δυσλειτουργιών των πολεοδομικών υπηρεσιών.

Μέχρι σήμερα, απάντηση δεν έχουμε πάρει από κανένα από τα δύο Υπουργεία. Προφανώς, μπορεί να θεωρείτε ότι απάντηση δίνουν οι διατάξεις που καταθέσατε και ήδη, προκαλούν αντιδράσεις στην Τοπική Αυτοδιοίκηση, όπως προκύπτει και από το ομόφωνο ψήφισμα του Δημοτικού Συμβουλίου του Δήμου Αθηναίων, στις 10 Απριλίου, που, μόλις, μας πέρασε και οι αντιδράσεις αυτές και η δική μας διαφοροποίηση έγκειται στο γεγονός, ότι ακολουθείτε τη γνωστή πεπατημένη, ότι αφού έχετε αδρανήσει επιδεικτικά στην ενίσχυση των αρμόδιων φορέων και αφού τους έχετε απαξιώσει συνειδητά, έρχεστε μέσω νομοθετικών ρυθμίσεων να μεταβιβάσετε αρμοδιότητες από την Τοπική Αυτοδιοίκηση και να τις συγκεντρώσετε σε επίπεδο Υπουργείου.

Ανακύπτει, λοιπόν, το εξής ερώτημα: διαβουλευτήκατε με την Τοπική Αυτοδιοίκηση για την αφαίρεση αυτής της αρμοδιότητας; Γιατί, εδώ και πέντε χρόνια, δεν συγκροτήσατε τα Τοπικά και Περιφερειακά Παρατηρητήρια; Γιατί δεν ενισχύσατε τις Υπηρεσίες Δόμησης των Δήμων; Πολύ απλά, γιατί δεν πιστεύετε, ότι η Τοπική Αυτοδιοίκηση έχει την επάρκεια να χειρίζεται τις τοπικές της υποθέσεις, όπως προκύπτει και από τα μείζονα σημεία του σχεδίου νόμου, τα οποία θα έχουμε την ευκαιρία να συζητήσουμε αναλυτικά και στις επόμενες συνεδριάσεις. Φαίνεται ότι η μόνη, στην οποία έχετε εμπιστοσύνη, είναι η δική σας συγκεντρωτική εξουσία. Δεν θα κάνω αναφορά, για λόγους εξοικονόμησης χρόνου, στα ενεργειακά σημεία του νομοσχεδίου, θα τα δούμε στις επόμενες συνεδριάσεις.

Επιτρέψτε μου μία πολύ σύντομη αναφορά για ένα σημαντικό ζήτημα, που αφορά στη διαμάχη που έχει ξεσπάσει ανάμεσα στο Υπουργείο Περιβάλλοντος και τους Δήμους του παραλιακού μετώπου, αλλά και πρόσφατα του Βόρειου Τομέα της Αθήνας, αναφορικά με τις πρόσφατες αποφάσεις του 5ου Τμήματος του Συμβουλίου της Επικρατείας, που έκρινε αντισυνταγματικό το λεγόμενο «μπόνους δόμησης», που συνεπάγεται αύξηση του ύψους και του συντελεστή δόμησης των κτιρίων, έναντι σημειακών περιβαλλοντικών αντισταθμισμάτων.

Εν αναμονή, λοιπόν, της απόφασης της Ολομέλειας του Συμβουλίου της Επικρατείας, είναι κρίσιμο να τοποθετηθείτε και να ενημερώσετε τη Βουλή των Ελλήνων υπεύθυνα, για το ποιες πρωτοβουλίες αναλαμβάνει το Υπουργείο να προβεί στο αμέσως επόμενο χρονικό διάστημα για το ζήτημα αυτό. Το λέω αυτό, γιατί η διατήρηση του υφιστάμενου θεσμικού πλαισίου δημιουργεί μια διπλή ανισότητα. Από τη μία πλευρά, αφενός, μεταξύ λίγων προνομιούχων δήμων, που πέτυχαν την εξαίρεσή τους από το «μπόνους», με τροπολογία της τελευταίας στιγμής, λίγο πριν διαλυθεί η προηγούμενη Βουλή και δήμων που εξακολουθούν να υφίστανται την πολεοδομική πίεση, που επιφέρει το «μπόνους» αυτό χωρίς πραγματική και σοβαρή αιτιολογία και αφετέρου, στις περιοχές, όπου ισχύει το «μπόνους», αυξάνεται ραγδαία η τιμή των ακινήτων, με αποτέλεσμα να δυσχεραίνεται η απόκτησή τους και από τους ΟΤΑ για κοινόχρηστους και κοινωφελείς σκοπούς, αλλά και προφανώς, ταυτόχρονα, αυτό επιφέρει αύξηση των τιμών των διαμερισμάτων και των ενοικίων με δυσμενείς αυτονόητα κοινωνικές συνέπειες για μεγάλα στρώματα του πληθυσμού.

Είναι, λοιπόν, αναγκαίο και το θέτουμε εδώ, ενώπιον της Επιτροπής, να αναλάβετε την πρωτοβουλία εκκίνησης διαλόγου και με την ΚΕΔΕ και με τη συμμετοχή του Τεχνικού Επιμελητηρίου Ελλάδας, που θα εναρμονίζεται με τις αποφάσεις του Συμβουλίου της Επικρατείας και θα λαμβάνει υπόψη τις εύλογες αγωνίες της Τοπικής Αυτοδιοίκησης προς την κατεύθυνση διατήρησης του πολεοδομικού και του περιβαλλοντικού κεκτημένου.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής)**: Τον λόγο τώρα έχει η κυρία Μανωλάκου, Ειδική Αγορήτρια της Κ.Ο. του Κ.Κ.Ε..

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»)**: Ευχαριστώ πολύ.

Το νομοσχέδιο αυτό υλοποιεί άμεσα, αποφασιστικά και γρήγορα, ότι ζητάει και απαιτεί το υπερμνημόνιο της Ευρωπαϊκής Ένωσης, που είναι το Ταμείο Ανάκαμψης, προκειμένου να εκταμιευτούν οι επόμενες δόσεις. Γι’ αυτό το αφήσατε, ουσιαστικά, μόνο μία εβδομάδα στη διαβούλευση, αν και είναι τεράστιο, τέσσερα, τουλάχιστον, νομοσχέδια μαζί στη συσκευασία του ενός, ενώ η διαβούλευση ήταν προσχηματική.

Στην κατεύθυνση αυτή προωθείτε «τερατουργήματα», σε βάρος των αναγκών του λαού, για να κερδοφορήσουν σε νέα πεδία, οι μεγαλοεπενδυτές. Γι’ αυτό ζητάμε αυτό το «τερατούργημα» να αποσυρθεί, γιατί ιδιωτικοποιεί παραπέρα το βασικό αγαθό, που άνθρωπος δεν μπορεί να το στερηθεί, που είναι το νερό. Κυρίως, όμως, προωθείτε αυτούσιο το λεγόμενο στρατηγικό σχέδιο ανασυγκρότησης της Θεσσαλίας, που περιγράφεται στην έκθεση της Ολλανδικής εταιρείας, που το ανέλαβε και η οποία διαχειρίζεται τεράστια κεφάλαια, με σκοπό το κέρδος των πολυεθνικών πελατών της. Δεν το κρύβει, άλλωστε. Με αυτό το κριτήριο συνέταξε τη μελέτη της, την οποία δώσατε στη διαβούλευση στην αγγλική γλώσσα και που βέβαια, δεν έχει ολοκληρωθεί. Η κοροϊδία στο μεγαλείο της.

Προκλητικός, μάλιστα, είναι ο τρόπος και απεχθής η μέθοδος που επιλέγετε να το προωθήσετε, αφού αντιμετωπίζετε την καταστροφή ως επενδυτική ευκαιρία. Το νερό ως εμπόρευμα και τον αγώνα επιβίωσης των αγροτών, ως εμπόδιο. Μάλιστα, επτά μήνες μετά την καταστροφή, δεν έχετε δώσει το σύνολο των αποζημιώσεων.

Σε ότι αφορά στο νερό, η διαχείρισή του μετατρέπεται σε εργαλείο για συνολικότερες αντιδραστικές αναδιαρθρώσεις στην περιοχή, δημιουργώντας μία ανώνυμη εταιρεία, με πεδίο αρμοδιότητας, ολόκληρο το υδατικό διαμέρισμα της Θεσσαλίας, καθώς και την είσοδο επιχειρηματικών ομίλων στη διαχείριση, τόσο των υδάτων, όσο και των έργων. Η ανώνυμη εταιρεία θωρακίζει την προδιαγεγραμμένη πορεία εμπορευματοποίησης των υδατικών πόρων, συγκεντρώνοντας τις ευθύνες και τις αρμοδιότητες που ασκούσαν κρατικοί φορείς, τοπική και περιφερειακή διοίκηση και η Κυβέρνηση.

Κρατικές αρμοδιότητες διαχείρισης υδάτων και αντιπλημμυρικής προστασίας στην Περιφέρεια Θεσσαλίας, περνούν στον νέο Οργανισμό Α.Ε.. Οι αντίστοιχες υπηρεσίες, με το προσωπικό τους και τις αρμοδιότητες τους, αποσχίζονται από την Αποκεντρωμένη Διοίκηση Θεσσαλίας - Στερεάς Ελλάδας και από την Περιφέρεια Θεσσαλίας και ενσωματώνονται στον νέο Οργανισμό Α.Ε.. Θα αναθέτει τις μελέτες κατασκευής, κάθε είδους, που σχετίζονται με τα νερά, σε εταιρείες και ομίλους, που θα εκτελούνται με κριτήριο την κερδοφορία τους. Εκχωρεί, επίσης, τον συντονισμό και τη συνεχή επίβλεψη της εφαρμογής των μέτρων.

Στην ευθύνη της περνάνε η διοίκηση, ο έλεγχος, η συντήρηση και η λειτουργία των εγγειοβελτιωτικών και των αντιπλημμυρικών έργων του δικτύου ύδρευσης, έμμεσα και της ύδρευσης. Δηλαδή, τα πάντα. Απορροφά, πλήρως, τους ΓΟΕΒ και ΤΟΕΒ της Θεσσαλίας. Γίνεται έτσι, ο κυρίαρχος φορέας διαχείρισης νερού στην Περιφέρεια Θεσσαλίας, με στρατηγικό και αποφασιστικό ρόλο και στην αντιπλημμυρική προστασία. Και μετά μας λέτε, ότι όλα αυτά δεν είναι ιδιωτικοποίηση, αλλά είναι ευελιξία. «Μας δουλεύετε ψιλό γαζί». Συγνώμη για την έκφραση, αλλά τη χρησιμοποιεί ο λαός.

Με την ίδρυση του Οργανισμού ανοίγει ο δρόμος για τη διαφορετική τιμολόγηση του νερού, ανά επιμέρους περιοχή. Θα πούμε το νερό, νεράκι. Η χρηματοδότηση των επιλέξιμων έργων και η διαχείριση των υδατικών πόρων, δεν θα γίνεται με κριτήριο την εξασφάλιση φθηνού και ποιοτικού νερού στους κατοίκους, την προστασία της περιοχής από πλημμύρες, την εξασφάλιση αρδευτικού νερού στους βιοπαλαιστές αγρότες ή την ικανοποίηση των λαϊκών αναγκών, την προστασία της ζωής, της λαϊκής περιουσίας, της πρωτογενούς παραγωγής και την προστασία του περιβάλλοντος, αλλά όλα αυτά θα γίνονται με βάση τα εγκληματικά κριτήρια του κόστους - οφέλους και των αντοχών της οικονομίας, που άφησαν τον κάμπο στο έλεος των πλημμυρών.

Υπονομεύεται, λοιπόν, η ολοκληρωμένη διαχείριση των νερών, στοχεύοντας στην εξασφάλιση της κερδοφορίας των ομίλων, αφού θα εκχωρηθούν όλες οι αρμοδιότητες, από τη στρατηγική της διαχείρισης και την εκπόνηση μελετών και κατασκευής έργων, μέχρι τον έλεγχο και την εφαρμογή των αντιλαϊκών οδηγιών της Ευρωπαϊκής Ένωσης για το νερό, την «πράσινη και ευφυή» γεωργία, που θα επιταχύνει το «ξεκλήρισμα» των αγροτοκτηνοτρόφων, τη συγκέντρωση της γης και παραγωγής, την ένταση της εμπορευματοποίησης των υδάτων και την αύξηση του κόστους άρδευσης και ύδρευσης. Να γιατί είναι «τερατούργημα».

Σε ότι αφορά στη διαχείριση στα δάση, ουσιαστικά, εκχωρείται σε ιδιώτες, αντιμετωπίζοντας τα δάση μόνο ως βιομάζα - εμπόρευμα και όχι ως οικοσύστημα και τα παραδίδει στα εκμεταλλευτικά σχέδια των ξυλοβιομηχάνων και ξυλεμπόρων, που θα εντατικοποιήσουν την απόληψη βιομάζας. Δηλαδή, δέντρα με υλοτομίες, κλαδιά, θάμνους, κ.α. -ακούστε τη συνέχεια, μην το πετάτε- αγνοώντας και περιφρονώντας τη σημασία τους στον εμπλουτισμό των εδαφών με οργανική ουσία, στη στήριξη των εδαφών, στην ισορροπία του υπόγειου υδροφόρου ορίζοντα, αλλά και τις αρνητικές επιπτώσεις στην άγρια πανίδα και ορνιθοπανίδα από την καταστροφή των βιοτόπων τους.

Η εκχώρηση της διαχείρισης των δασικών οικοσυστημάτων της κρατικής δασικής περιουσίας στους ξυλοβιομήχανους και ξυλέμπορους, εντείνει την εκμετάλλευση των δασών και δεν εξασφαλίζει την προστασία τους από τις δασικές πυρκαγιές. Γιατί, όμως, το προωθεί;

Μα γιατί, η αύξηση της βιομάζας, είναι στόχος της Ευρωπαϊκής Ένωσης, ώστε το 2050 να είναι η τρίτη στην κατάταξη του ενεργειακού μείγματος στη βιομηχανία. Αποτελεί, λοιπόν, εξειδίκευση και υλοποίηση αυτών των κατευθύνσεων της Ευρωπαϊκής Ένωσης και του νομικού πλαισίου, που, ήδη, έχει ψηφιστεί, πάντα στο όνομα της «πράσινης» ανάπτυξης και της εθνικής οικονομίας. Έτσι προβλέπεται η ανάθεση της υλοποίησης και διαχείρισης και της εκμετάλλευσης των δημοσίων δασών ή διαχειριστικών μονάδων. Συγκεκριμένα, ενός ή περισσότερων δασών ή μίας ή περισσοτέρων διαχειριστικών μονάδων, κατά μόνας ή από κοινού.

Ωστόσο, τα δάση είναι αποθήκες άνθρακα. Η Κυβέρνηση, αλλά και οι προηγούμενες κυβερνήσεις, «σκίζουν τα ιμάτιά τους» για την προστασία του πλανήτη από τη λεγόμενη κλιματική κρίση και την «πράσινη» μετάβαση, ενώ έπρεπε να αυξάνουν τον δεσμευμένο άνθρακα στα δάση και να παράγονται προϊόντα μακράς διάρκειας ζωής, ώστε να παραμένει δεσμευμένος. Τι κάνετε εσείς; Εκχωρείτε τη διαχείριση στους ιδιώτες, οι οποίοι θα αυξήσουν την απόληψη βιομάζας. Άρα, θα μειώσουν τον αποθηκευμένο άνθρακα και θα τα οικονομάνε με το εμπόριο ρύπων.

Μάλιστα, όπως αναφέρεται στο νομοσχέδιο, θα χρησιμοποιούνται τα τέλη του συστήματος ρύπων, για να επιδοτείται η απομάκρυνση της βιομάζας. Η αντίφαση σε όλο της το μεγαλείο. Αυτό, όμως, εξυπηρετεί την κερδοφορία των ξυλοβιομηχάνων, γι’ αυτούς νοιαζόμαστε. Είναι χαρακτηριστικές οι τοποθετήσεις εταιρειών συλλογικών οργάνων και άλλων στη δημόσια διαβούλευση, δεν θα πω τα ονόματα τους για λόγους διαφήμισης. Καθιστούν τις εγκαταστάσεις τους, ως βαρύνουσας σημασίας, στις περιφέρειες που δραστηριοποιούνται, για την ηλεκτροπαραγωγή και εγείρουν το αίτημα για περαιτέρω ενίσχυσή τους από το κράτος, τόσο σε πρώτη ύλη βιομάζα, όσο και σε επιδοτήσεις, παίζοντας, παράλληλα, το χαρτί της δημιουργίας πιστώσεων δέσμευσης άνθρακα, που, κατά τους ισχυρισμούς τους, θα συνεισφέρει καθοριστικά και θα διαδραματίσει κεντρικό ρόλο στην προστασία των ελληνικών δασών από τις πυρκαγιές.

Είναι χαρακτηριστικές οι τοποθετήσεις εταιρειών συλλογικών οργάνων και άλλων στη δημόσια διαβούλευση, δεν θα πω τα ονόματα τους για λόγους διαφήμισης. Καθιστούν τις εγκαταστάσεις τους, ως βαρύνουσας σημασίας, στις περιφέρειες που δραστηριοποιούνται, για την ηλεκτροπαραγωγή και εγείρουν το αίτημα για περαιτέρω ενίσχυσή τους από το κράτος, τόσο σε πρώτη ύλη βιομάζα, όσο και σε επιδοτήσεις, παίζοντας, παράλληλα, το χαρτί της δημιουργίας πιστώσεων δέσμευσης άνθρακα, που, κατά τους ισχυρισμούς τους, θα συνεισφέρει καθοριστικά και θα διαδραματίσει κεντρικό ρόλο στην προστασία των ελληνικών δασών από τις πυρκαγιές.

Η αλήθεια, βέβαια, είναι ότι στην «τσέπη» τους θα συνεισφέρει και φαίνεται να τους ικανοποιείτε και το αίτημα, στο άρθρο 126. Ολοκληρώνεται έτσι, μία πορεία καταστροφής των δασών, που σταθμό αποτέλεσε η διάσπαση της διαχείρισης από την προστασία των δασών και της πρόληψης από την καταστολή, με μεταφορά της δασοπυρόσβεσης στην Πυροσβεστική Υπηρεσία το 1998.

Σε ότι αφορά στην ενότητα για την αστική πολιτική για τις πόλεις, αφορά τις στρατηγικές κατευθύνσεις της Ευρωπαϊκής Ένωσης και των κυβερνήσεων για την «πράσινη» μετάβαση, την προσαρμογή στην κλιματική αλλαγή, το περιβάλλον, την πολιτική προστασία, τον ψηφιακό μετασχηματισμό, τον χωροταξικό σχεδιασμό, την οικονομική πολιτική γενικά, την υγεία, κ.λπ.

Πρόκειται για κατευθύνσεις που καθορίζονται με κριτήρια τη διασφάλιση κερδοφορίας των επιχειρηματικών ομίλων, τη λογική του κόστους - οφέλους για το κεφάλαιο και όχι την κάλυψη του συνόλου των αναγκών της κοινωνίας. Με την επίκληση της προστασίας της κοινωνίας των πόλεων, τη θωράκιση απέναντι σε κάθε είδους «απειλές», κάτω από τη γενική «ομπρέλα» της ανθεκτικότητας, προωθούνται κατευθύνσεις, που σχετίζονται με την εύρεση νέων πεδίων κερδοφορίας διεξόδου για τα υπερσυσσωρευμένα κεφάλαια σε διάφορους τομείς, τη σταθερότητα του συστήματος από κοινωνικές κρίσεις και επομένως, την καταστολή του εργατικού λαϊκού κινήματος και την προώθηση των ιμπεριαλιστικών σχεδίων. Δηλαδή, «απειλή» θεωρείται και η δράση του εργατικού λαϊκού κινήματος.

Ωστόσο, δεν αναφέρονται αναλυτικά τα κριτήρια και οι μεθοδολογίες για τις συγκεκριμένες στρατηγικές και σχέδια και τα παραπέμπετε στο μέλλον. Όμως, καθορίζονται από τη γενικότερη στρατηγική και πολιτική σας και είναι φανερό, που θα στοχεύουν. Παραδείγματος χάρη, δίνετε έμφαση στην επίλυση των προβλημάτων υποβάθμισης του κτιριακού αποθέματος. Όμως, το μόνο σίγουρο είναι, ότι δεν υπηρετούν τις ανάγκες της κοινωνίας. Ενδεικτικά, στον ορισμό για την αστική πολιτική, παραδείγματος χάρη, δεν εξασφαλίζεται την προστασία από φυσικές καταστροφές και τεχνολογικούς κινδύνους, προστασία της υγείας, εργασία για όλους και ασφαλείς συνθήκες εργασίας. Μέσα σε μία ημέρα, σκοτώθηκαν τέσσερις εργάτες ή ακόμα στέγαση για όλους με ποιοτική ασφαλή κατοικία, υποδομές αναγκαίες για τις κοινωνικές υπηρεσίες. Ή στον ορισμό της αστικής ανθεκτικότητας, τι παρουσιάζετε; Την πόλη, ως ένα σύνολο που περιλαμβάνει και τις επιχειρήσεις και τους κατοίκους. Όμως, οι εργαζόμενοι δεν αναφέρονται πουθενά και τι λέτε; Ότι θα πρέπει να επιβιώσει, να προσαρμοστεί στις χρόνιες πιέσεις. Επίσης, αναφέρονται καταστάσεις έκτακτης ανάγκης, χωρίς να διευκρινίζετε ποιες είναι αυτές. Εμείς σας ρωτάμε.

Για την ενότητα της αυθαίρετης δόμησης, το κύριο χαρακτηριστικό της είναι η θεσμοθέτηση διατάξεων, που αφορούν κυρώσεις, όπως η κατεδάφιση, πρόστιμα, κ.λπ.. και όχι η ουσιαστική αντιμετώπιση της αυθαίρετης δόμησης και της διευθέτησης του κοινωνικού πολεοδομικού προβλήματος των αυθαιρέτων. Βεβαίως, στη βάση των πραγματικών αναγκών για λαϊκή στέγη. Σε αυτή τη λογική, το νομοσχέδιο έρχεται να απαντήσει στο τι είναι αυθαίρετο και στο πώς νομιμοποιείται ή κατεδαφίζεται.

Ωστόσο, η αυθαίρετη δόμηση έχει τα δικά της χαρακτηριστικά, στις διάφορες φάσεις όπως εξελίχθηκε. Όλοι οι αντίστοιχοι νόμοι του παρελθόντος είχαν κοινό χαρακτηριστικό την αυστηροποίηση των κυρώσεων, φυλάκιση, πρόστιμα και την κατεδάφιση των αυθαιρέτων. Δηλαδή, κάθε φορά οι νόμοι αυτοί εξαιρούσαν από την κατεδάφιση μία προηγούμενη κατάσταση αυθαιρέτων με κάποια εισπρακτική λογική και επέβαλαν αυστηρές κυρώσεις για τα νέα αυθαίρετα. Την ίδια φιλοσοφία συνεχίζετε και σήμερα. Θεωρείτε ότι το πρόβλημα της αυθαίρετης δόμησης είναι διοικητικού χαρακτήρα και κυρώσεων και τι κάνετε; Προβαίνετε σε συγκεκριμένες ρυθμίσεις του ηλεκτρονικού κεντρικού ελέγχου από διοικητικής πλευράς.

Στην κατεύθυνση αυτή, νομιμοποιείται, πλήρως, η χρήση drones από τους καταγγέλλοντες με την ανάθεση σε ιδιωτικές εταιρείες της συλλογής κάθε πληροφορίας.

Για άλλη μία φορά το Τεχνικό Επιμελητήριο παίζει τον ρόλο του μεσάζοντα, αναλαμβάνοντας τη λειτουργική και τεχνική υποστήριξη της ανάλογης ηλεκτρονικής πλατφόρμας εντοπισμού αυθαιρέτων. Επίσης, η αρμοδιότητα του κεντρικού ελέγχου της παρακολούθησης από τις υπηρεσίες του ΥΠΕΝ, αρμοδιότητα που είχε από το 2017 το αρμόδιο περιφερειακό παρατηρητήριο, το οποίο με τη σειρά του ανέθετε σε δύο ελεγκτές δόμησης τις αυτοψίες.

Η χρήση ιδιωτών μηχανικών ελεγκτών δόμησης συνεχίζεται, ιδιωτικοποιώντας αρμοδιότητες του δημοσίου και διευρύνετε τον δρόμο της περαιτέρω υποστελέχωσης των υπηρεσιών των ΥΔΟΜ. Ακόμα, η δυνατότητα προσφυγής κατά έκθεσης αυτοψίας αποτελεί ένα ακόμα εισπρακτικό μέτρο, το οποίο, όμως, στην ουσία του αποκλείει τη δυνατότητα προσφυγής στους ασθενέστερους οικονομικά ιδιοκτήτες, γιατί τα ποσά που καλούνται να καταβάλουν είναι υπέρογκα, ενώ οι έχοντες την οικονομική δυνατότητα μπορούν να προσφεύγουν και να διασώζουν την ιδιοκτησία τους. Ενδεικτικά, λέω, ότι είναι 1.000 ευρώ το παράβολο του προσφεύγοντα.

Δεν τίθεται καμία προστασία, στην περίπτωση που το αυθαίρετο αποτελεί μοναδική κατοικία και δεν λαμβάνονται υπόψη άλλα κοινωνικού, οικονομικού χαρακτήρα στοιχεία. Η κοινωνική σας πολιτική είναι ανύπαρκτη. Κατά τον ίδιο τρόπο ακόμα και τα παράβολα, που πρέπει να καταβληθούν από τους καταγγέλλοντες, είναι αποτρεπτικά.

Τέλος, είναι χαρακτηριστικά τα υψηλά πρόστιμα γι’ αυτούς που έχουν τα μηχανήματα κατεδάφισης, όταν αρνούνται να εκτελέσουν συμβάσεις. Μιλάμε από 6.000 μέχρι 10.000 και οι συγκεκριμένες ρυθμίσεις για την αυθαίρετη δόμηση δεν έχουν να προσθέσουν τίποτε καινούργιο, σε σχέση με τη βελτίωση του δομημένου περιβάλλοντος, την αποτροπή της αυθαίρετης δόμησης, αφού αποτελούν μόνο μέτρα τιμωρητικά και εισπρακτικά και όχι αντιμετώπισης των αιτίων της αυθαίρετης δόμησης, από τη σκοπιά των σύγχρονων αναγκών σήμερα και ειδικά το δικαίωμα στην κατοικία.

Θα κλείσω με τα ενεργειακά και τη λειτουργία των ΑΠΕ και χαίρομαι που είναι παρούσα η κυρία Σδούκου, γιατί θέλω να θέσω μερικά ερωτήματα. Εδώ αναδεικνύονται τα προβλήματα και οι αντιφάσεις που γεννάει ο καπιταλιστικός τρόπος παραγωγής που έχει θεό του το κέρδος και ποδοπατά τις ανάγκες των ανθρώπων. Το πρόβλημα είναι ότι η παραγωγή ξεπερνάει τη ζήτηση «πράσινης» ηλεκτρικής ενέργειας και τα δίκτυα είναι κορεσμένα και η αδυναμία αποθήκευσης. Αυτό οδηγεί σε περικοπές, δηλαδή, «κόφτες» που αναζητούνται οι όροι και οι προϋποθέσεις για να το πραγματοποιήσετε.

Ουσιαστικά, προσπαθείτε να ρυθμίσετε τον ανταγωνισμό, για να υπάρχει πάντα κέρδος σε βάρος, όμως, των εργαζομένων. Όμως, θα μπορούσε να αυξηθεί η ζήτηση; Ναι, θα μπορούσε, εάν οι τιμές ήταν χαμηλότερες στην κατανάλωση, αλλά αυτό υπονομεύει το κέρδος των επιχειρηματιών ΑΠΕ, αφού η παραγωγή γίνεται για το κέρδος και όχι για την ικανοποίηση των αναγκών του λαού. Γι’ αυτό προτιμάτε χιλιάδες μεγαβατώρες να παραμένουν αδιάθετες, ουσιαστικά να πηγαίνουν στα σκουπίδια και από την άλλη, η ενεργειακή φτώχεια σε λαϊκά στρώματα «θεριεύει».

Ωστόσο, το ερώτημα μας είναι, γιατί συνεχίζετε να δίνετε νέες άδειες; Γιατί δεν σταματάτε βραχυπρόθεσμα να δίνετε άδειες ΑΠΕ και ειδικά, σε προστατευόμενες περιοχές NATURA; Γιατί προωθείτε από τη μια πιλοτικούς πλωτούς φωτοβολταϊκούς σταθμούς και υπεράκτια αιολικά πάρκα και από την άλλη, θέλετε να καθορίσετε πλαίσιο περιορισμού παραγωγής σταθμών ΑΠΕ; Είναι αντιφάσεις. Βεβαίως, είναι σύμφυτες με το εκμεταλλευτικό αυτό σύστημα και την αναρχία στον επενδυτικό τομέα και εδώ φαίνεται και η ανωτερότητα του κεντρικού επιστημονικού σχεδιασμού με βάση και προσανατολισμό πάντα την ικανοποίηση των βασικών αναγκών του ανθρώπου και ειδικά για επαρκή και φτηνή ενέργεια.

Καταψηφίζουμε, λοιπόν, αυτό το «τερατούργημα» και ζητάμε την απόσυρσή του.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής):**

Τον λόγο έχει ο κ. Μπούμπας.

**ΚΩΝΣΤΑΣΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κυρία Πρόεδρε.

Κύριοι του Υπουργείου, κυρίες και κύριοι συνάδελφοι, μέσα από αυτό το νομοσχέδιο, που είναι μία πολύ σοβαρή υπόθεση να ασχοληθείς με το περιβάλλον, αλλά και με τη μελλοντική δράση, που πρέπει να έχει η κάθε κυβέρνηση απέναντι σε το κληροδότημα για τις επόμενες γενιές, προκύπτουν πάρα πολλά ερωτηματικά. Προκύπτει αυτός ο κίνδυνος που ελλοχεύει για εμπορευματοποίηση και ιδιωτικοποίηση κάτω από άλλου είδους κριτήρια, που σχετίζονται με την ποιότητα ζωής των κατοίκων, αλλά, πρωτίστως, με την προστασία του περιβάλλοντος.

Έχουμε, λοιπόν, κάθε λόγο να καταψηφίσουμε αυτό το «τερατούργημα» και κυρίως ζητάμε την απόσυρσή του. Μέσα από αυτή την καταστροφή που είχαμε στη γεωγραφική ενότητα της Θεσσαλίας και αυτές τις αγροτικές καλλιέργειες, οι κτηνοτροφικές μονάδες, όλο αυτό το φαινόμενο της πλημμύρας που άλλαξε άρδην γεωλογικά την περιοχή, με ανυπολόγιστες υλικές καταστροφές και με τον κίνδυνο της ζωής των κατοίκων, θα ήταν ευκαιρία να μπούμε σε μία σοβαρή εθνική στρατηγική για το μέλλον, διότι το παρελθόν είναι επιβαρυμένο στην Ελλάδα, σε ότι αφορά την προστασία του περιβάλλοντος.

Αν φανταστεί κανείς ότι τα σχέδια βελτίωσης που καθυστερούν, σε ότι αφορά στη διαχείριση δασών και βοσκοτόπων, τα πρόστιμα αυτή τη στιγμή έχουν υπερκεράσει τα 450 εκατομμύρια, αντιλαμβάνεται ότι δεν υπάρχει σοβαρή πολιτική και στον αγροτικό τομέα.

Και ήταν μία ευκαιρία τώρα, αλλά πρόκειται για μία βραχεία βουλευτική διαδικασία μόλις εννέα ημερών. Προσπάθησα να διαβάσω, όσο το δυνατόν περισσότερα σχόλια στη διαβούλευση, 556 στο σύνολό τους, από διάφορους συλλόγους και ανθρώπους, οι οποίοι σχετίζονται με το περιβάλλον, έχουν επιστημονική κατάρτιση και εμπειρία.

Θα πρέπει να λάβουμε σοβαρά υπ’ όψιν αυτά, για τα οποία «κρούουν τον κώδωνα του κινδύνου», με την κριτική που ασκούν, με τις δικές τους παρατηρήσεις, αμφιβολίες.

Όπως για παράδειγμα, ο Σύλλογος Ελλήνων Πολεοδομικών και Χωροτακτών, η Ομοσπονδία Μηχανικών Δημοσίου, ο Σύλλογος Ελλήνων Γεωλόγων, οι δύο Αντιπεριφερειάρχες, που είπα πριν, ο κ. Ράπτης και ο κ. Λαμπρινίδης, μπαίνουν πολλά ερωτηματικά.

Καταρχάς, στο Κοινοβούλιο υπάρχουν δύο Επιτροπές που σχετίζονται με το περιβάλλον και συνάδουν, πέραν από τη σημερινή Επιτροπή. Θα έπρεπε, καταρχάς, η Επιτροπή Προστασίας Περιβάλλοντος να έχει έναν πιο ουσιαστικό παρεμβατικό χαρακτήρα, γιατί δεν μπορούμε να μιλούμε για κυκλική οικονομία, για πράσινη ανάπτυξη, για αειφόρο ανάπτυξη για τις επόμενες γενεές και να μην έχουμε μία Νομοπαρασκευαστική Επιτροπή, όπως είναι η Επιτροπή Προστασίας του Περιβάλλοντος και συνάμα και η Επιτροπή Περιφερειών, γιατί αυτό σχετίζεται και με την περιφερειακή ανάπτυξη - αποκέντρωση. Από εκεί έπρεπε να ξεκινήσει αυτή η διαβούλευση και να υπάρχει αρκετός χρόνος, να ακουστούν απόψεις, να τεθούν προβληματισμοί, να λυθούν απορίες και επιτέλους, να χαραχθεί μία σοβαρή στρατηγική πολιτική. Με τόσα σχόλια που συγκεντρώθηκαν, μέσα σε ένα τόσο μικρό χρονικό διάστημα, αυτό πρέπει, πραγματικά, να μας ανησυχήσει.

Προηγουμένως, αναφέρθηκε ο κ. Υπουργός και είπε ότι δεν ιδιωτικοποιείται το νερό, απέναντι σε μία ολλανδική εταιρεία, η οποία διαχειρίζεται καθαρά εμπορικά όλα τα διαχειριστικά της σχέδια, με βάση το βιογραφικό της και μάλιστα, αποικιοκρατική η συγκεκριμένη, από το Άμστερνταμ. Έχει διαχειριστεί, όπως είπα και πριν, θέματα που άπτονται με τη ζάχαρη, για παράδειγμα, αλλά και άλλα διαχειριστικά σχέδια σε αποικία της Ολλανδίας και όχι μόνο. Εδώ βλέπουμε, δηλαδή, καθαρά ιδιωτικοοικονομικά κριτήρια από μία εταιρεία, η οποία καλά κάνει, ιδιωτική εταιρεία είναι, εξάλλου, που έχει απώτερο σκοπό το κέρδος. Αν θυμάμαι καλά, χρηματοδοτήθηκε, περίπου, με 980.000 ευρώ, για να γίνει μία Ανώνυμη Εταιρεία, όπου εκεί οι φορείς εκφράζουν την αντίθεσή τους.

Επειδή πολλοί συνάδελφοι από πολλά κόμματα έχουν υπηρετήσει στην Αυτοδιοίκηση, που είναι ένα μεγάλο σχολείο και ένας καλός προθάλαμος, αν θέλει να ασχοληθεί κάποιος με τα κοινά, εδώ υπάρχει και το θέμα, ότι η Αυτοδιοίκηση, για μία ακόμη φορά, δεν έχει έναν ουσιαστικό ενεργό ρόλο, όπως θα έπρεπε, είτε στον Α΄, είτε στον Β΄ Βαθμού ή και στους δύο βαθμούς. Δεν μπορείς να μιλάς, δηλαδή, για την αναδιάρθρωση του περιφερειακού χάρτη από τον «Κλεισθένη», από τον «Καλλικράτη», από τον «Καποδίστρια», για όλες αυτές τις τομές που έγιναν και να περιορίζεται ο ρόλος της Αυτοδιοίκησης, διότι η Αυτοδιοίκηση γνωρίζει πρόσωπα και καταστάσεις. Γνωρίζει τα ιδιαίτερα χαρακτηριστικά κάποιας περιοχής και όχι απλά πρέπει να εισακουστεί, αλλά να παίξει πιο ενεργό ρόλο.

Εδώ πάλι τίθεται το ερώτημα, όπου ο κοινοβουλευτισμός, εκ του αθηνοκεντρικού μοντέλου, όπως είναι δομημένο, δεν θέλει να εκχωρήσει απλά αρμοδιότητες στην Αυτοδιοίκηση για τους λόγους που καταλαβαίνει ο καθένας. Δεν θέλει να νέμεται την εξουσία ο κοινοβουλευτισμός. Μιλάμε για μία Ευρώπη των περιφερειών και όχι των κρατών και εμείς δεν έχουμε κάνει απολύτως τίποτα. Θα μου πείτε, ότι «αμαρτίες» έχει και η Αυτοδιοίκηση. Σαφώς και έχει, αλλά το θέμα είναι τι κάνουμε εμείς. Αν θέλουμε, δηλαδή, να μιλάμε για αλλαγή σελίδας, για ένα νοικοκύρεμα του κράτους, για μία ουσιαστική περιφερειακή αποκέντρωση και ανάπτυξη, δεν μπορούμε να περιορίζουμε την Αυτοδιοίκηση. Είναι απλά τα πράγματα. Γιατί δεν δίνουμε αρμοδιότητες στον Δήμαρχο και στον τοπικό Περιφερειάρχη; Για ευνόητους λόγους, για να μην χάσουμε εμείς την εξουσία, οι βουλευτές, οι Υφυπουργοί και οι Υπουργοί. Είναι απλά τα πράγματα. Γι’ αυτό και δεν τη χρηματοδοτούμε την Αυτοδιοίκηση.

Αν διαβάσουμε τα σχόλια, ο Σύλλογος Ελλήνων Πολεοδόμων «κρούει τον κώδωνα του κινδύνου», ότι καταργείται ό,τι είχαμε θεσπίσει με τον ν.4495/2017, δηλαδή, με τα λεγόμενα παρατηρητήρια δόμησης, κάτι που σημαίνει ότι θα υπάρχει ανεξέλεγκτη, αυθαίρετη δόμηση. Με κάποια μικρά πρόστιμα δεν επιλύεται η κατάσταση. Δορυφορικά και γεωχωρικά οι μελέτες αυτές θα συρρικνωθούν, δηλαδή, το δημόσιο θα χάσει τον έλεγχο και τον χαρακτήρα του. Οπότε, επί της ουσίας, η κατάσταση θα διαιωνίζεται και θα είναι μία σισύφειος προσπάθεια από την αρχή που δεν θα επιλύει το πρόβλημα. Δηλαδή, πάμε λίγο να περιορίσουμε την αυθαίρετη δόμηση από νόμους του παρελθόντος, που ήταν καθαρά φοροεισπρακτικοί και δεν ήταν εκ του Συντάγματος νόμιμοι, άρα λοιπόν καθαρά φοροεισπρακτικοί. Δεν το λέμε εμείς ως «Ελληνική Λύση», το λέει ο Σύλλογος Ελλήνων Πολεοδόμων και Χωροτακτών και πρέπει να τους ακούσουμε.

Επίσης, ο Σύλλογος Ελλήνων Γεωλόγων μιλάει για τους Τοπικούς Οργανισμούς Εγγείων Βελτιώσεων και είναι κάτι που αφορά στη διαχείριση του νερού. Σε ότι αφορά την πολιτική της διαχείρισης του νερού, που ακούγεται, μπαίνουν και εδώ ιδιωτικοοικονομικά κριτήρια, δεν πρέπει να το κρύψουμε. Αυτό θα φανεί και από την τιμοληψία του νερού τα επόμενα χρόνια. Αυτό λένε και οι γεωλόγοι, διότι οι Τοπικοί Οργανισμοί Εγγείων Βελτιώσεων μπορεί να είναι ένα Νομικό Πρόσωπο Ιδιωτικού Δικαίου, αλλά δεν επιβαρύνουν τον Κρατικό Προϋπολογισμό. Έχουν προβλήματα οι ΤΟΕΒ; Ναι, τα βιώνω και εγώ ως βουλευτής Σερρών, μιας εκλογικής Περιφέρειας με πάρα πολλούς Τοπικούς Οργανισμούς Εγγείων Βελτιώσεων. Σίγουρα, θα πρέπει να εκσυγχρονιστούν. Θα πρέπει να υπάρχει μία ορθή λελογισμένη τιμολογιακή πολιτική. Ξέρετε υπάρχουν ΤΟΕΒ που έχουν εκπονήσει μελέτες υπέρ του περιβάλλοντος και δεν έχουν αυτή τη στιγμή χρησιμοποιηθεί. Δηλαδή, ενώ έχουν εκπονηθεί, δεν έχουν υλοποιηθεί και αναφέρω ως παράδειγμα τον ΤΟΕΒ της Νιγρίτας.

Από κει και πέρα, το να καταργήσεις τους Τοπικούς Οργανισμούς Εγγείων Βελτιώσεων είναι το χειρότερο, διότι αυτοί οι Τοπικοί Οργανισμοί είναι σε επαφή με τον αγρότη. Γνωρίζουν πρόσωπα και καταστάσεις. Γνωρίζουν τις ανάγκες μιας περιοχής. Δεν μπορείς να υποβαθμίσεις αυτούς τους Τοπικούς Οργανισμούς, οι οποίοι, αυτή τη στιγμή, έχουν ένα μεγάλο έργο να επιδείξουν για δεκαετίες.

Το Υπουργείο Περιβάλλοντος φαίνεται να τους αγνοεί και αυτός ο αναβαθμισμένος ρόλος των ΤΟΕΒ θα έπρεπε να είναι επιβεβλημένος. Είναι οι Τοπικοί Οργανισμοί Εγγείων Βελτιώσεων, με ό,τι αυτό συνεπάγεται.

Είναι πάρα πολλά τα ζητήματα που υπάρχουν στο νομοσχέδιο. Ας πάμε στα δάση. Ξέρετε τώρα τι κάνουμε; Μιλάμε για το περιβάλλον και είμαστε η μοναδική χώρα της Γηραιάς αυτή την ώρα που δεν έχουμε εκπονήσει δασικούς χάρτες. Στην Ελλάδα, δεν ξέρουμε τι είναι δάσος και τι δεν είναι. Θυμάμαι, κάνοντας μία εκπομπή με τον κ. Παπαχρήστου από την Ορεστιάδα, ήταν η πρώτη πανεπιστημιακή ομάδα που μιλούσε για δασικούς χάρτες, μόλις, το 1997. Δηλαδή, από τον πρώτο Κυβερνήτη της Ελλάδας, από τον Καποδίστρια, δεν έχουμε δασικούς χάρτες. Υπάρχουν ιδιωτικά δάση με χρυσόβουλα, επί τουρκοκρατίας, όπως είναι το δάσος στη Βουρβουρού, που δεν μπορούν να γίνουν παρεμβάσεις. Άρα, λοιπόν, δεν μπορούμε να μιλάμε για προστασία των δασών, όταν ακόμη δεν έχουμε εκπονήσει διαχειριστικά σχέδια δράσης και δασικούς χάρτες. Γίνονται ενστάσεις, βεβαίως, αλλά πάμε με πολύ αργούς ρυθμούς.

Αναφορικά με τα υβριδικά συνεργατικά σχήματα που είναι ενώσεις δασικών συνεταιρισμών με φυσικά ή νομικά πρόσωπα, για τη σύσταση των οποίων πρέπει να συντρέχουν ορισμένες προϋποθέσεις, απαιτείται να έχουν ως κύριο αντικείμενο δραστηριότητας τη μεταποίηση ξυλείας και προϊόν αυτής και να έχουν συσταθεί, τουλάχιστον πέντε, χρόνια. Μιλάμε για κύκλο εργασιών που αφορά στη μεταποίηση ξυλείας, που να είναι αθροιστικά ίσος ή μεγαλύτερος των 3 εκατ. ευρώ.

Στο τυπικό των διατάξεων εδώ, δεν πρέπει να σταθούμε. Εδώ υπάρχει ένας «φωτογραφικός» χαρακτήρας και πρέπει να αναρωτηθούμε και να λάβουμε απαντήσεις, γιατί πρέπει να δώσουμε και να αναθέσουμε τη διαχείριση και την εκμετάλλευση των δημοσίων δασών σε ιδιωτικές εταιρείες; Εδώ θα μπορούσε να παίξει έναν πιο ενεργό ρόλο το συνεταιριστικό κίνημα, αλλά δεν το κάνετε ως Κυβέρνηση, να αναβαθμίσετε τον τρόπο λειτουργίας γενικότερα του συνεταιριστικού κινήματος. Σήμερα, ο Δασικός Συνεταιρισμός της Χαλκιδικής, μετά τα Απέννινα της Ιταλίας, είναι ο μεγαλύτερος στη Νότια Ευρώπη και δεν τον έχουμε αξιοποιήσει και πάμε εκεί να κάνουμε άλλες δραστηριότητες και υπήρξαν διαμαρτυρίες και εκεί, σε ότι αφορά στην εταιρεία χρυσού.

Αυτή τη στιγμή, θα έπαιζαν έναν πολύ ουσιαστικό ρόλο οι συνεταιρισμοί στη Θεσσαλία, αν είχαν εισακουστεί και είναι επιβεβλημένο να ακούσουμε συνεταιριστικές οργανώσεις, διότι το τρίτο Υπουργείο, που σχετίζεται με όλη αυτή την προσπάθεια που γίνεται, σε ότι αφορά στην καταστροφή στην Θεσσαλία, είναι το Υπουργείο Αγροτικής Ανάπτυξης.

Σε ότι αφορά στο νερό, θα θυμίσω στους αυτοδιοικούντες, ότι υπήρχαν προγράμματα για τον έλεγχο ποιότητας νερού και δεν αποδόθηκαν στους δήμους τα ανάλογα κονδύλια ή άλλαξαν κωδικούς και πήγαν να καλύψουν άλλες «τρύπες» και άλλες ανάγκες και μείναμε πίσω. Δεν είναι μόνο η διαχείριση του νερού, είναι και ο έλεγχος ποιότητας νερού και είναι μια ευκαιρία τώρα, σε ένα πρόγραμμα απονιτροποίησης για πολλά χρόνια στη Θεσσαλία που σταμάτησε -και στα Τρίκαλα και στην Καρδίτσα και στη Μαγνήσια και στη Λάρισα, σε όλη τη Θεσσαλία- να δούμε και αυτό το θέμα, διότι μετά από μία μεγάλη καταστροφή, όπως κάνουν κάποιες μελέτες στην Ιταλία, είναι και το τι έχουμε εδαφολογικά και δεν το έχουμε εκμεταλλευτεί.

Σε ότι αφορά στα αιολικά πάρκα, εμείς έχουμε δικές μας προτάσεις στην «Ελληνική Λύση». Έχουμε συγκεκριμένες προτάσεις, για το πώς μπορούμε να εκμεταλλευθούμε την αιολική, τη γεωθερμική ενέργεια. δηλαδή. Μιλούμε για ανάπτυξη της Περιφέρειας, με βάση την κυκλική οικονομία, την αειφόρο ανάπτυξη, τη βιώσιμη ανάπτυξη και το περιβάλλον και η γεωθερμία δεν θεωρείται ΑΠΕ. Για δείτε λίγο τον νόμο, το έχω πει πολλάκις. Η γεωθερμία είναι ένας πεπαλαιωμένος νόμος και ένα βασιλικό διάταγμα, που αφορά στο γεωθερμικό πεδίο, το οποίο δεν μπορούμε να εκμεταλλευτούμε ως Ανανεώσιμη Πηγή Ενέργειας, γιατί θεωρείται μεταλλευτική δραστηριότητα. Είτε πας να βγάζεις νικέλιο ή σίδηρο ή άργυρο, είτε να κάνεις γεώτρηση για ζεστό νερό, είναι ένα και το αυτό. Δεν είναι, πραγματικά, καιρός να αλλάξουμε κάποια πράγματα, αν θέλουμε να μιλάμε για προστασία του περιβάλλοντος; Δεν είναι μόνο για να το λες, δεν είναι μόνο να έχουμε γεμίσει «φουρφούρια», όπως λέμε εμείς στην «Ελληνική Λύση», δημιουργώντας ένα διαφορετικό άσχημο αρχιτεκτονικό τοπίο και αυτή τη στιγμή, χωρίς να έχουμε κάνει τις εδαφολογικές μελέτες, να περιορίζουμε τις χρήσεις της καλλιεργήσιμης γης. Για μία ακόμη φορά, να θυμίσω τις παρανομίες που έγιναν, σε ότι αφορά στα φωτοβολταϊκά πάρκα στην περιοχή της Λιβαδειάς, από τον τοπικό αγροτικό συνεταιρισμό, όπου από τις 6.400 αιτήσεις, έκνομες ήταν οι μισές και φταίει και η ΡΑΕ γι’ αυτό, γιατί δεν είχαν καταθέσει τίτλο ιδιοκτησιακό.

Είναι πάρα πολλά τα ζητήματα, πάρα πολλά τα ερωτήματα που έχουμε για το συγκεκριμένο νομοσχέδιο, διότι και μόνο ο λίγος χρόνος διαβούλευσης είναι ένας προβληματισμός. Δεν ακούσαμε να εκμεταλλευτούμε ένα πρόγραμμα της Ευρωπαϊκής Ένωσης που «τρέχει». Εγώ δεν το έχω ακούσει μέχρι τώρα, για να κάνουμε ταμιευτήρες βρόχινου νερού, για να το εκμεταλλευτούμε, παρά μόνο λέει ο Υπουργός, ότι «δεν ιδιωτικοποιώ το νερό», αλλά μπαίνει μία ολλανδική εταιρεία να κάνει το master plan στα αγγλικά, με πρόσωπα, όπως ο κ. Mουρουζίδης, ο Διευθύνων Σύμβουλος και ο κ. Δημητριάδης, ο οποίος σχετίζεται με το Υπερταμείο. Δεν μπαίνουν ερωτηματικά γι’ αυτά τα πρόσωπα, όταν ένας εκ των δύο ήταν και σύμβουλος του κ. Σαμαρά, του πρώην Πρωθυπουργού; Δεν θα μας βάλει σε υπόνοιες, όταν ακόμα ένα νομοσχέδιο δίνει απεριόριστες δικαιοδοτικές πράξεις εξουσιαστικού χαρακτήρα στον Υπουργό; Δεν γίνεται να υπάρχει αυτός συγκεντρωτισμός.

Επίσης, χάνουν οι καταναλωτές ηλεκτρικής ενέργειας τα κοινωνικά τιμολόγια. Είναι μία άλλη αδικία, δηλαδή, αυτοί που θα καταναλώνουν συλλήβδην ηλεκτρική ενέργεια, θα απεντάσσονται από το κοινωνικό τιμολόγιο, σε αντίθεση με κάποιους άλλους που θα καταναλώνουν πετρέλαιο ή φυσικό αέριο. Αυτό δεν πρέπει να το δούμε, διότι οι τιμές έχουν πάει στα ύψη. Βλέπουμε τι γίνεται με την ιδιωτικοποίηση της ενέργειας. Δεν θα τους προστατεύσουμε σε αυτό; Ο νομοθέτης αναφέρει, ότι η παραμονή στο καθεστώς προμηθευτή καθολικής υπηρεσίας είναι επ’ αόριστον, εάν έχουν εξοφληθεί οι οφειλές και ορίζει τα κριτήρια για την παραμονή. Εδώ, όμως, βλέπουμε ότι δεν υπάρχει μία ουσιαστική μεταρρύθμιση για το ύψος της αποζημίωσης και τα εισοδηματικά κριτήρια να είναι παρόμοια με αυτά των άλλων πηγών θέρμανσης και για τους καταναλωτές ηλεκτρικής ενέργειας. Αυτούς θα πρέπει να τους δώσουμε περισσότερα εχέγγυα, απέναντι στους άλλους που καταναλώνουν το πετρέλαιο και το φυσικό αέριο.

Είναι πάρα πολλά τα ζητήματα που αυτό το νομοσχέδιο θέτει, είναι μια «πανσπερμία» άρθρων, αλλά θα έπρεπε να υπάρχει χρόνος, δεν θα έπρεπε να είναι περιορισμένο και στη διαχείριση των δασών, που αναφέραμε πριν, και στην αναμόρφωση των τοπικών Οργανισμών Εγγείων Βελτιώσεων και στην Τοπική Αυτοδιοίκηση που πρέπει να διαχειρίζεται τα του οίκου της και όχι σε μία Α.Ε., η οποία θα λειτουργεί κάτω από ιδιωτικοοικονομικά κριτήρια και ό,τι αυτό ελλοχεύει, διότι οι παρατηρήσεις που έγιναν από τους γεωλόγους, από τους δύο Αντιπεριφερειάρχες, τον κ. Ράπτη και τον κ. Λαμπρινίδη, είναι ότι θα πάμε αυξητικά στην τιμή του νερού. Αυτό πρέπει να το πούμε ξεκάθαρα στον κόσμο. Το βιώνουμε στην ενέργεια, που βάλαμε τα ιδιωτικοοικονομικά κριτήρια. Θα το βιώσουμε και στο νερό ως δημόσιο αγαθό. Αυτά πρέπει να τα προστατεύσουμε, διότι η κοινή γνώμη ανησυχεί για το νερό, όπως ανησυχούσε και για το ρεύμα και βλέπετε τι γίνεται με το χρηματιστηριακό προϊόν, όπως είναι το δημόσιο αγαθό του ηλεκτρικού ρεύματος. Εμείς λέμε, ότι πρέπει να το προλάβουμε τώρα, πριν πάει στο νερό.

Δεν εφησυχάζουμε από τις διαβεβαιώσεις του Πρωθυπουργού, ότι δεν θα ιδιωτικοποιηθεί το νερό. Η μάχη τα επόμενα χρόνια, σίγουρα, θα είναι για τη διαχείριση του νερού. Δεν μπορεί σήμερα να μιλάς για διαχείριση του νερού, εάν θέλεις να προστατέψεις το περιβάλλον και να έχεις μία λελογισμένη διαχείριση των υδάτων και να ποτίζεις με καρούλι. Δεν γίνεται αυτό. Το Ισραήλ, που είναι και θέμα των ημερών πάλι, στα υψώματα του Γκολάν, έχει κάνει στάγδην άρδευση, ένα πρωτοποριακό σύστημα άρδευσης.

Έτσι θα προστατεύσουμε το νερό; Εδώ τώρα βάζουμε «τον ελέφαντα πίσω από τον βασιλιά, για να κρυφτούμε». Έχεις, δηλαδή, ένα παραδοσιακό καρούλι άρδευσης χωραφιών και μιλάς για λελογισμένη διαχείριση του νερού; Δεν γίνονται αυτά. Ναι, μπορούν να γίνουν, αλλά πρέπει να πάμε σε ένα μακροσκελές στρατηγικό εθνικό σχέδιο δράσης.

Για παράδειγμα, μιλάμε όλοι για το περιβάλλον και στη Θεσσαλία με 800.000 μήλα στην περιοχή της Μαγνησίας με το de minimis που «τρέχουν» οι άνθρωποι, γιατί είναι κατηφορικά τα χωράφια, ο κανονισμός του ΕΛΓΑ, το έχουμε πει πολλάκις, δεν προβλέπει αποζημίωση, εάν δεν υπάρχουν κάτω λιμνάζοντα νερά. Δεν πρέπει να αλλάξει ο κανονισμός του ΕΛΓΑ;

Κάτι φέρνει το Υπουργείο Αγροτικής Ανάπτυξης, οψόμεθα, αλλά οι παραγωγοί στη Θεσσαλία με τα μήλα πώς θα αποζημιωθούν; Έχουν μπει σε μία γραφειοκρατική διαδικασία, για να πάρουν το de minimis.

Ήταν μία ευκαιρία να πάμε σε μία μεγάλη διαβούλευση, να ακούσουμε φορείς, να καταγράψουμε προτάσεις από ανθρώπους, οι οποίοι έχουν επιστημονικές γνώσεις. Δεν είναι, για να κάνουμε μία αντιπολίτευση ή μια πολιτική για το περιβάλλον.

Όχι, είναι σοβαρό το ζήτημα και επαναλαμβάνω, ότι αυτό σχετίζεται με την Επιτροπή Προστασίας Περιβάλλοντος, την Επιτροπή Περιφερειών και το ίδιο το Υπουργείο Αγροτικής Ανάπτυξης, επειδή δεν υπάρχει «καθαρόαιμη» αγροτοκτηνοτροφική Επιτροπή -λάθος αυτό, έπρεπε να έχει θεσπιστεί- για να γίνει, πραγματικά, μία συζήτηση πολυκομματικού και ιδεολογικού χαρακτήρα, να ακουστούν προτάσεις, αλλά κυρίως φορείς.

Σε εννέα μέρες, με 550 σχόλια, με αντιρρήσεις από την Ένωση Γεωλόγων, πολεοδόμων και λοιπών φορέων, επιστημόνων δηλαδή, αντιλαμβάνεστε ότι υπάρχει πρόβλημα.

Εμείς ως «Ελληνική Λύση», που έχουμε στο πολυσέλιδο πρόγραμμά μας δίνουμε βαρύτητα, σε ότι αφορά στην αγροτοκτηνοτροφική παραγωγή και τα ιδιαίτερα χαρακτηριστικά πολλών προϊόντων, που μπορεί να είναι ανταγωνιστικά στην αγορά, όπως και στη Θεσσαλία, όπου συντρέχουν ιδιαίτερες εδαφολογικές και κλιματολογικές συνθήκες, για να έχουμε ποιοτικά προϊόντα που σχετίζονται με το περιβάλλον, σαφώς.

Δεν μπορείς να έχεις ένα ποιοτικό προϊόν στον πρωτογενή τομέα, εάν δεν προστατεύσεις το περιβάλλον. Πολύ γρήγορα όλα, όμως, γίνονται εδώ: σπουδή, πρεμούρα, για να περάσουμε κάποια πράγματα. Ακούνε τώρα οι Θεσσαλοί και διαμαρτύρονται, ξέρουν τι τους γίνεται. Δεν μπορείς, για μια ακόμη φορά, την Αυτοδιοίκηση να την αγνοήσεις. Επιτέλους, πρέπει να καταλάβουμε, ότι η Αυτοδιοίκηση είναι ένας συνδετικός κρίκος της κοινωνίας, είναι ένας σοβαρός σταθμός και πυλώνας ανάπτυξης της υπαίθρου, είναι ο καθρέπτης της κοινωνίας.

Σας ευχαριστώ.

Στο σημείο αυτό, η Προεδρεύουσα της Επιτροπής κάνει τη β΄ ανάγνωση του καταλόγου των μελών της. Παρόντες ήταν οι Βουλευτές κ.κ.: Αθανασίου Χαράλαμπος, Ανδριανός Ιωάννης, Αντωνίου Μαρία, Δημοσχάκης Αναστάσιος, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Οικονόμου Βασίλειος, Κοτρωνιάς Γεώργιος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα),Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Στολτίδης Λεωνίδας, Καραθανασόπουλος Νικόλαος, Μανωλάκου Διαμάντω, Μεταξάς Κωνσταντίνος Βασίλειος, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Πέρκα Θεοπίστη (Πέτη), Κόντης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Καραγεωργοπούλου Ελένη, Δημητροκάλλης Ιωάννης και Παπαϊωάννου Αρετή.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής):** Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ.

Θα κάνω πρώτα έναν σχολιασμό για τη βιασύνη αυτού του νομοσχεδίου, για την έλλειψη ουσιαστικής συζήτησης και κυρίως, για την αλαζονεία μιας Κυβέρνησης, που πρώτα καταλήγει τι θέλει να περάσει, μετά έχει την πλειοψηφία, το φέρνει και ταλαιπωρούμαστε, νομίζω, χωρίς κανένα αποτέλεσμα.

Δεν είναι τρομερό να μην σας ενδιαφέρει η γνώμη, όχι η δική μας, του κόσμου; Ένα διαρκές σήμα κακής νομοθέτησης, πάντα είναι το περιβάλλον. Εγώ θυμάμαι τον «περιβαλλοντοκτόνο» νόμο 4685/2020, εν μέσω COVID, όπως είχε χαρακτηριστεί απ’ όλους, ενώ πρέπει να θυμίσω, ότι ο δικός σας νόμος για το Επιτελικό Κράτος, ο ν.4622/2019, στο άρθρο 16, προβλέπει δύο εβδομάδες, ως το ελάχιστο διάστημα διαβούλευσης νομοσχεδίων. Τι λέω τώρα θα μου πείτε, τι σας νοιάζει; Μπορούμε να το κάνουμε σε εννιά μέρες; Ο Πρόεδρος πριν μας είπε, ότι μπορούμε. Ωραία, πάμε παρακάτω.

Πάντως, η βιασύνη αυτή, το είπα πριν και στον κ. Υπουργό, υπάρχει και εξηγείται, επειδή η προσχηματική διαβούλευση των εννέα αυτών ημερών, παράλληλα, «τρέχει» με τη διαβούλευση του σχεδίου της κύριας έκθεσης της ολλανδικής εταιρείας, με αντικείμενο τη βελτίωση διαχείρισης υδάτων, αγροτικών καλλιεργειών, αντιπλημμυρικής προστασίας της περιφέρειας Θεσσαλίας, η οποία ολοκληρώθηκε στις 12 Απριλίου. Έτσι, μάλλον, αιτιολογείται η βιασύνη, επειδή το πολυνομοσχέδιο προβλέπει, μεταξύ άλλων, την ίδρυση ιδιωτικής εταιρείας, που θα διαχειρίζεται το νερό στη Θεσσαλία, με την επωνυμία Οργανισμός Διαχείρισης Υδάτων Θεσσαλίας, ανώνυμη εταιρεία ΟΔΥΘ Α.Ε..

Τι μας δείχνει αυτό; Όπως καταγγείλαμε με ανακοίνωση της «ΝΕΑΣ ΑΡΙΣΤΕΡΑΣ», η Κυβέρνηση επιχειρεί την ιδιωτικοποίηση της αναγκαίας κρατικής παρέμβασης, σε μία περιοχή που πλήττεται οικονομικά και κοινωνικά από τις συνέπειες της κλιματικής κρίσης στη Θεσσαλία. Κομμάτι αυτού του παζλ, λοιπόν, είναι και η σύσταση της εταιρείας ΟΔΥΘ. Φαίνεται ότι αυτή η Ανώνυμη εταιρεία θα κληθεί να εφαρμόσει τις κυβερνητικές επιλογές, που επιχειρήθηκε να «ντυθούν» με έναν επιστημονικό «μανδύα» αυτής της έκθεσης της ολλανδικής εταιρείας, προείπα ποιο ήταν το αντικείμενό της, δεν θα τα επαναλάβω.

Σε κάθε περίπτωση, η μελέτη είναι αντιεπιστημονική, αναμασά, αλλά και διαστρεβλώνει προτάσεις, που έχουν διατυπωθεί τα τελευταία 30, τουλάχιστον, χρόνια για την διαχείριση των υδάτων, την αντιπλημμυρική προστασία, αλλά και για τις αναδιαρθρώσεις καλλιεργειών από επιστημονικούς φορείς και κυρίως, από το Πανεπιστήμιο Θεσσαλίας, το οποίο δεν εμπιστεύθηκε η Κυβέρνηση, για να κάνει αντίστοιχη μελέτη, γιατί είναι δημόσιο πανεπιστήμιο, έχει καλούς επιστήμονες, δεν μας βολεύει. Μία μελέτη, που αγνοεί τη σχετική ευρωπαϊκή νομοθεσία για την διαχείριση κινδύνου πλημμυρών και σε σχέση με την εθνική νομοθεσία για τη διαχείριση των υδάτων και δεν κάνει βεβαίως, καμία αναφορά στην Κοινή Αγροτική Πολιτική. Οι περιβαλλοντικές οργανώσεις σχολιάζουν, άλλωστε, την εν λόγω μελέτη, ως μία επικίνδυνη για όλη τη χώρα οπισθοδρόμηση σε καταστροφικά έργα εντυπωσιασμού και ιδιωτικοποίησης των υδάτινων πόρων και οικοσυστημάτων με κοινή τους ανακοίνωση. Στηλιτεύουν, επιπλέον, το γεγονός, ότι για πρώτη φορά στην ιστορία της Ελλάδας αναρτάται σε δημόσια διαβούλευση μία έκθεση στα αγγλικά, με μεταφρασμένη μόνο μία σύνοψη της μελέτης. Αυτό κι αν είναι υποτίμηση του λαού της Θεσσαλίας, να μην πω τίποτα άλλο.

Απώτερος στόχος της μελέτης της ολλανδικής εταιρείας, δεν είναι άλλος από το να υποστηρίξει τρεις βασικές επιλογές της Κυβέρνησης. Πρώτον, να μεταφέρει δημόσιες εξουσίες, σχετικές με τη διαχείριση του νερού άρδευσης και κατασκευή και διαχείριση υποδομών της αγροτικής ανάπτυξης και ενδεχομένως, της ενεργειακής μετάβασης, φράγματα, υδροηλεκτρικά, στην ΟΔΥΘ Α.Ε. και εν τέλει, μακροπρόθεσμα, την ίδια αγροτική ανάπτυξη. Με βάση τη Θεσσαλία, προτείνεται η δημιουργία οργανισμών διαχείρισης υδάτων σε κάθε λεκάνη απορροής της χώρας, όπου θα λειτουργούν με όρους ιδιωτικής οικονομίας.

Δεύτερον, να επαναφέρει την εκτροπή του Αχελώου, τη στιγμή που αφενός, η ελληνική και ευρωπαϊκή δικαιοσύνη, ήδη, από το 2012 την έχουν, επί της ουσίας απορρίψει, αφετέρου, δεν προκύπτει σκοπιμότητα και αποτελεσματικότητα αυτής της επιλογής. Η σχετική επιστημονική και πολιτική συζήτηση έχει εξαντληθεί, εδώ και χρόνια. Αξίζει να αναρωτηθεί κανείς, βέβαια, τι θα συνέβαινε, εάν η εκτροπή του Αχελώου είχε ολοκληρωθεί και ο Πηνειός ήταν γεμάτος νερό, την περίοδο των πρόσφατων πλημμυρών.

Τρίτον, να αναδιαρθρώσει τις καλλιέργειες στη Θεσσαλία, με βασικό κριτήριο τη σχετική παραγωγικότητα του νερού, χωρίς να λαμβάνει υπόψη τα εδαφολογικά χαρακτηριστικά, τις κλιματικές μεταβολές, το παραγόμενο προϊόν και το γεωργικό εισόδημα, τις ασθένειες, ιδιαίτερα, σε εποχές κλιματικής κρίσης, την Κοινή Αγροτική Πολιτική, τα επενδυμένα κεφάλαια σε γεωργικά μηχανήματα, την αποκτηθείσα τεχνογνωσία από τους γεωργούς και πολλά άλλα.

Εμείς, ως «ΝΕΑ ΑΡΙΣΤΕΡΑ», λέμε σε όλους τους τόνους, ότι προϋπόθεση για ένα στιβαρό σχέδιο για τη Θεσσαλία δεν μπορεί παρά να είναι η ουσιαστική διαβούλευση με τους κατοίκους και τους παραγωγικούς φορείς της περιοχής, στην ελληνική και όχι στην αγγλική γλώσσα, αλλά και ριζική αλλαγή προσέγγισης στον σχεδιασμό πολιτικών που προστατεύουν τη φύση και τον άνθρωπο και δεν αντιμετωπίζουν τις φυσικές καταστροφές, ως κάτι συγκυριακό που οδηγεί στη μερική εξατομικευμένη αποζημίωση των πληγέντων.

Θα προχωρήσω σε επιμέρους σχολιασμό των διατάξεων για την Ανώνυμη Εταιρεία, την αδιαφάνεια, τη στελέχωση, τις αναθέσεις κ.λπ., που η Κυβέρνηση θέλει να αναλάβει τη διαχείριση των υδάτων στη Θεσσαλία και ως υπόδειγμα μάλλον για όλες τις επόμενες συνεδριάσεις. Σε κάθε περίπτωση, η νομοθετική ρύθμιση για την Ανώνυμη Εταιρεία πρέπει να καταργηθεί. Κάναμε μία συζήτηση, είδαμε, ότι όλα τα κόμματα της Αντιπολίτευσης συμφώνησαν ότι έπρεπε να αποσυρθεί το νομοσχέδιο αυτό. Φυσικά, η Κυβέρνηση επιμένει και εμείς, όμως, επιμένουμε στην άποψή μας. Θεωρούμε, λοιπόν, αντιεπιστημονική και απαράδεκτη αυτή τη μελέτη.

Πριν προχωρήσω στα υπόλοιπα κεφάλαια του νομοσχεδίου, θα ήθελα να σταθώ λίγο σε ένα από τα άρθρα, τα οποία ενσωματώθηκαν, σκοπίμως θα πω εγώ, μετά τη διαβούλευση. Αποτελεί ένα επιτελικό τραγικό παράδειγμα κακής νομοθέτησης εκ μέρους της Κυβέρνησης και αναφέρομαι στη μεταβατική διάταξη για την έγκριση τιμολογίων. Τι γίνεται εδώ; Τροποποιεί τον νόμο της ίδιας Κυβέρνησης, τον ν.5037, το όχι πολύ μακρινό 2023, με τον οποίο ιδρύθηκε η Ρυθμιστική Αρχή Υδάτων. Προβλέφθηκε, δηλαδή, επέκταση των αρμοδιοτήτων της έως τότε ΡΑΕ και σήμερα ΡΑΑΕΥ. Είχαμε αντιδράσει, αλλά αυτό δεν είναι το μείζον, αν και μας είπε ο κ. Υπουργός, γιατί μιλάμε για ιδιωτικοποίηση, γιατί όταν κάνεις Ρυθμιστική Αρχή πρέπει να ρυθμίσει την αγορά η Ρυθμιστική Αρχή. Έκτοτε, όμως, αρμόδια, για να εγκρίνει τα τιμολόγια νερού, μία από τις αρμοδιότητες που είχε πάρει η ΡΑΑΕΥ, ήταν η έγκριση των τιμολογίων νερού.

Σήμερα, λοιπόν, η Κυβέρνηση θέλει να αυξήσει τα τιμολόγια και παρακάμπτει με νόμο τη Ρυθμιστική Αρχή που είχε η ίδια συστήσει. Πριν, λιγότερο από ένα έτος, είχα κάνει Επίκαιρη Ερώτηση για το θέμα αυτό και ο κ. Υπουργός είχε αφήσει ανοιχτό το ενδεχόμενο της αύξησης. Είχε πει, ότι «αποκλείεται να παρακάμψουμε με νόμο τη ΡΑΑΕΥ,» γιατί υπήρχαν τέτοια δημοσιεύματα, και ότι «σε δύο μήνες θα οργανωθεί και θα εγκρίνει αυτή την όποια αύξηση ή τα τιμολόγια».

Εν τάχει, θα προχωρήσω στις ενεργειακές διατάξεις. Σε ότι αφορά στο Πρόγραμμα «Απόλλων», η Κυβέρνηση δείχνει ότι είναι εμμονικά προσκολλημένη στην εξυπηρέτηση ιδιωτικών συμφερόντων, με κάθε τρόπο και όπου μπορεί. Ενώ μέσω του Ταμείου Ανάκαμψης, θα μπορούσε να διασφαλίσει κονδύλια, ώστε να ιδρύσουν όλοι οι δήμοι στην Ελλάδα ενεργειακές κοινότητες ή άλλως ενεργειακές κοινότητες πολιτών. Μετά τον ν.5037/2023, η Ν.Δ. θέλει να χρηματοδοτήσει έργα ιδιωτών που έχουν οριστική προσφορά σύνδεσης και περιμένουν να συνδεθούν στο δίκτυο.

Σε ότι αφορά στη διαδικασία οριστικής προσφοράς σύνδεσης, έγινε εν μέσω καλοκαιριού, με πόσες αποφάσεις, πώς αλλάζουν, πώς ευνοούνται, πάει η χρονική σειρά, αλλά θέλω να ρωτήσω ποια είναι η θέση της Κυβέρνησης στην πρόβλεψη του Repower EU,για τη σύσταση, τουλάχιστον, μιας ενεργειακής κοινότητας σε δήμους, άνω των 10.000 κατοίκων. Το λέει ρητά και πρέπει να απαντήσετε σε αυτό. Στην πράξη, η Κυβέρνηση δεν θέλει την ενεργειακή δημοκρατία, τη χρησιμοποιεί μόνο στην εκφορά του λόγου.

Τον περασμένο Νοέμβριο, όταν και εξήγγειλε το Πρόγραμμα «Απόλλων», έστειλε άτυπη ενημέρωση με απαντήσεις σε βασικά ερωτήματα για το πρόγραμμα. Στην ερώτηση γιατί αυτό το μοντέλο με επιδότηση χρηματοδότησης, δηλαδή, έργων ιδιωτών και όχι χρηματοδότηση της Τοπικής Αυτοδιοίκησης, για να κάνει τα δικά της έργα, η απάντηση είναι, ότι «το συγκεκριμένο μοντέλο επιλέχθηκε, ώστε να επιταχυνθεί η υλοποίηση του Προγράμματος, αξιοποιώντας σταθμούς ΑΠΕ, αδειοδοτημένους, διαστασιολογημένους και με εξασφαλισμένο τον ηλεκτρικό χώρο». Είπαμε πώς θα εξασφαλίσετε τον ηλεκτρικό χώρο, δεν δόθηκε ποτέ προτεραιότητα σε ενεργειακές κοινότητες σε μικρά έργα ΑΠΕ.

Επιπλέον, «σκοπός του Προγράμματος είναι η αξιοποίηση και όχι η περιθωριοποίηση ενός μεγάλου πλήθους έργων ΑΠΕ, που αγγίζουν τα 8 Γιγαβάτ, που έχουν οριστική προσφορά σύνδεσης, καθώς, επίσης, και έργα που έχουν υποβάλλει αίτηση στον αρμόδιο διαχειριστή και αναμένουν να λάβουν οριστική προσφορά σύνδεσης στο επόμενο διάστημα. Απαράδεκτο. Αυτός είναι κι ο πραγματικός στόχος του έργου, δηλαδή, τα ιδιωτικά έργα που περιμένουν στη σειρά και όχι η καταπολέμηση της ενεργειακής φτώχειας.

Είναι ξεκάθαρο. Τα περί περιθωριοποίησης έργων είναι τραγικά, αν όχι αστεία. Το ίδιο είδαμε να συμβαίνει, δυστυχώς, και με πρόσφατη τροπολογία για τις διμερείς συμβάσεις των αγροτών με παραγωγούς ΑΠΕ. Πολιτική προτεραιότητα της Κυβέρνησης και πάλι να συνδεθούν έργα ΑΠΕ και να κατοχυρώσουν υψηλές τιμές για την παραγωγή τους και όχι η διασφάλιση χαμηλών τιμών καθαρής ενέργειας για τους αγρότες.

Από το 2022, ακούγαμε για κάποιο πρόγραμμα χρηματοδότησης ενεργειακών κοινοτήτων των δήμων της χώρας, με αξιοποίηση 100 εκατομμυρίων ευρώ από το Ταμείο Ανάκαμψης για την ανάπτυξη φωτοβολταϊκών σταθμών από τους ΟΤΑ, των οποίων η παραγωγή ενέργειας θα επιμερίζεται σε ενεργειακά φτωχά νοικοκυριά. Τώρα τι έγινε; Αυτό είναι άλλο πρόγραμμα; Τι έγινε εκείνο; Από το 2021, ο τότε Υπουργός Περιβάλλοντος και Ενέργειας, Ανάπτυξης και Οικονομίας, ο κ. Σκρέκας, έλεγε και ξαναέλεγε για ένα πρόγραμμα επιδότησης των δήμων, ύψους 100 εκατομμυρίων ευρώ από το Ταμείο Ανάκαμψης για τη σύσταση ενεργειακών κοινοτήτων για την κάλυψη των ενεργειακών αναγκών ευάλωτων νοικοκυριών. Δεν το έχουμε δει ακόμη αυτό το πρόγραμμα, κανένα έργο ΑΠΕ από τους δήμους, αλλά μόνο έργα ιδιωτών και πάλι.

Και τώρα η Κυβέρνηση επικαλείται τη δική της αβελτηρία ή μάλλον την πολιτική της επιλογή να μην αξιοποιήσει τη χαμένη, όπως φαίνεται, ευκαιρία του Ταμείου Ανάκαμψης, για να «φυτρώσει» ενεργειακές κοινότητες σε όλους τους δήμους, με τους ίδιους τους δήμους να παράγουν καθαρή ενέργεια, για να μην περιθωριοποιηθούν κάποια έργα. Άγνωστο παραμένει το ύψος χρηματοδότησης, τι ποσοστό κατανάλωσης των δικαιούχων θα καλύπτει, ποιες θα είναι οι τιμές, στις οποίες θα διαθέσουν οι παραγωγοί τους τα ιδιωτικά έργα ΑΠΕ. Όλα αυτά θα καθοριστούν, βεβαίως, στη συνέχεια με δύο υπουργικές αποφάσεις.

Γενικά, η θέση της «Νέας Αριστεράς» είναι, ότι, τουλάχιστον, το 25% της παραγόμενης ηλεκτρικής ενέργειας από ΑΠΕ να προέρχεται από ενεργειακές κοινότητες, περισσότερο των 60 μελών, με κοινωφελή χαρακτήρα, καθώς και να εξασφαλίζεται υποχρεωτική παροχή ποσοστού μετοχών, ανά αιολικό έργο, στις τοπικές κοινότητες, μέσω ενεργειακών κοινοτήτων.

Κύριε Υπουργέ, ξέρετε ότι εκπροσωπώ εδώ και μία λιγνιτική περιοχή και είναι τραγική κατάσταση και όλα αυτά που συμβαίνουν εκεί. Τουλάχιστον, πρέπει να ωφεληθούν οι τοπικές κοινωνίες, εγώ θα έλεγα όλες, αλλά, κατά προτεραιότητα, και οι λιγνιτικές περιοχές.

Έχουμε και την υποχρεωτική συμμετοχή σε διαγωνισμούς των έργων ΑΠΕ και ΣΗΘΥΑ από την 1η Μαΐου. Δηλαδή, θα πρέπει να συμμετέχουν σε ανταγωνιστικές διαδικασίες υποβολής προσφορών. Δεν θα έλεγα να λάβουν λειτουργική ενίσχυση πλέον έργα, είναι ασφυκτική, όμως, η προθεσμία, γιατί υπάρχουν έργα που εκκρεμούν, κοινώς, έχουν «κολλήσει», καταρχάς λόγω διαβλητότητας των διαγωνισμών που έχουν γίνει στην Κρήτη και στην Πελοπόννησο. Και βεβαίως, σε κάθε περίπτωση -και θέλω να το δούμε αυτό πραγματικά αν έχει νόημα η Επιτροπή να συζητάμε- να κάνουμε και κάποιες παρεμβάσεις. Θα πρέπει να εξαιρεθούν αρχικά οι ενεργειακές κοινότητες της Δυτικής Μακεδονίας, της Μεγαλόπολης από τις ανταγωνιστικές διαδικασίες έως την 1/1/2025. Παρακαλώ πάρα πολύ, κύριε Υπουργέ, γι’ αυτό και κατ’ ελάχιστον μπορώ να φέρω ακριβώς αυτά τα σημεία και το ζητάνε πολλές κοινωνίες.

Υπάρχουν και άλλες προτάσεις, που έχουν ενδιαφέρον, που στηρίζουν και οι ΜΚΟ για τη δημιουργία ειδικού διαγωνιστικού πλαισίου μόνο για έργα ΑΠΕ ενεργειακών κοινοτήτων, ώστε να εξασφαλίζονται ίσοι όροι ανταγωνισμού και παράλληλα, να θωρακίζεται ο θεσμός από αθέμιτες πρακτικές και να διασφαλίζεται η συμμετοχή και το όφελος των τοπικών κοινωνιών.

Τώρα πάμε λίγο στη μετάβαση από το net metering στο net billing. Οι αυτοπαραγωγοί μπαίνουν στο νέο σχήμα net billing από το net metering, όταν δεν έχει ενεργοποιηθεί προηγούμενη νομοθετική ρύθμιση του ν.3468, που αφορούσε τη μετάβαση από το net metering στο net billing. Η υπουργική απόφαση αυτή δεν έχει βγει και βεβαίως, η διάταξη έχει δεχτεί έντονη κριτική από τους παραγωγούς ΑΠΕ και τις ενεργειακές κοινότητες και τις περιβαλλοντικές οργανώσεις ΜΚΟ.

Εταιρείες φωτοβολταϊκών κάνουν λόγο για «ξαφνικό θάνατο» του θεσμικού εργαλείου, αλλά και του σχετικού προγράμματος «φωτοβολταϊκά στη στέγη», την ώρα, μάλιστα, που ακόμα δεν έχει προετοιμαστεί η διάδοχη κατάσταση και καταγγέλλουν ότι το ΥΠΕΝ, ότι πρώτα αποφασίζει και μετά διαβουλεύεται.

Σε ότι αφορά στους περιορισμούς έγχυσης σε έργα ΑΠΕ και ΣΗΘΥΑ, καταρχάς, είναι λογικό να υπάρχουν περιορισμοί έγχυσης, όταν έχουμε, πλέον, τόσες ΑΠΕ στο δίκτυο και δεν έχουμε αποθήκευση. Επίσης, δεν έχουν προχωρήσει οι διασυνδέσεις που βοηθούν στην αποσυμφόρηση του δικτύου. Θα πρέπει να δούμε, όμως, τι συμβαίνει και στη μεριά της κατανάλωσης. Επειδή η Ελλάδα είναι πολύ πίσω με σημαντική ευθύνη της δικής σας Κυβέρνησης, δεν έχουμε εξηλεκτρισμό χρήσεων σε μεταφορές και θέρμανση. Δηλαδή, δεν έχουμε σημαντική διείσδυση στις αντλίες θερμότητας, ενώ στην ηλεκτροκίνηση δεν έχουμε δει ακόμα σοβαρά αποτελέσματα, που θα μπορούσε να διοχετευθεί αυτή η περίσσεια. Βεβαίως, θα έπρεπε να εξαιρεθούν από αυτή την πρόβλεψη οι ενεργειακές κοινότητες κοινωφελούς χαρακτήρα.

Αναφορικά με τον περιορισμό των τεσσάρων μηνών που βάζετε στην παραμονή των καταναλωτών στην καθολική υπηρεσία, η Αιτιολογική αναφέρεται σε «κακόβουλους οφειλέτες», τους οποίους και η νομοθετική ρύθμιση θέλει να αντιμετωπίσει. Η Κυβέρνηση με αυτή τη διάταξη παραδέχεται το κοινωνικό πρόβλημα που έχει δημιουργήσει. Δηλαδή, την αδυναμία χιλιάδων συμπολιτών μας να πληρώσουν τους λογαριασμούς ρεύματος. Σε πρόσφατη έρευνα του Ινστιτούτου Ena, οι συμμετέχοντες δήλωσαν, στο συντριπτικό ποσοστό του 92%, ότι θεωρεί ακριβό το κόστος ενέργειας, σε σχέση με το καθαρό μηνιαίο εισόδημα, ενώ σύμφωνα με το Ευρωβαρόμετρο το 74% απαντά, ότι έχει πέσει το βιοτικό του επίπεδο και το 28%, ότι δυσκολεύεται να πληρώσει τους λογαριασμούς σε μόνιμη βάση και το 51% δυσκολεύεται περιστασιακά.

Να μας πει, λοιπόν, ο κ. Υπουργός πόσα είναι τα ανεξόφλητα, πόσα νοικοκυριά αφορά η ρύθμιση και αν θα τους κόψει το ρεύμα. Επίσης, να μας πει, γιατί καθυστερεί η μηνιαία καταμέτρηση της κατανάλωσης ρεύματος από τον ΔΕΔΔΗΕ, την οποία είχε εξαγγείλει για την 1η Απριλίου. Στην αρχή είχε πει πώς θα γίνει 1η Ιανουαρίου, μετά πήγε την 1η Απριλίου, τώρα ακούμε κάτι για την 1η Ιουνίου. Κάποτε θα γίνει. Υπάρχει σχετικό άρθρο που λέει, ότι «το κράτος λύνει το λάθος πρόβλημα».

Πολύ επιγραμματικά θέλω να αναφερθώ και στο θέμα με τα δάση, που είναι ένα πολύ σοβαρό θέμα. Θα το πούμε στην επόμενη συνεδρίαση. Ωστόσο, στον εξορθολογισμό χωροταξικής και πολεοδομικής πολιτικής έχουμε πάλι αλλαγές. Εδώ έχουμε σε επίπεδο ορισμών, όχι εμβάθυνση σε περαιτέρω θέματα, ούτε έχουμε συγκεκριμένες προτάσεις. Εδώ έχει ένα ενδιαφέρον η έννοια της αστικής πολιτικής, γιατί εγείρονται σοβαρά ερωτηματικά ως προς το περιεχόμενό της και τη σχέση της με το υπόλοιπο σύστημα σχεδιασμού.

Φοβόμαστε ότι οι προτάσεις αυτές μπορεί να οδηγήσουν σε αποδυνάμωση των οργανωτικών δομών για τον χωρικό σχεδιασμό, όπως είναι το Εθνικό Συμβούλιο Χωροταξίας.

Θέλω λίγο να μείνω στον έλεγχο της αυθαίρετης δόμησης. Αναφέρθηκα και πριν, κύριε Υπουργέ. Σήμερα το πρωί με κάλεσαν και πήγα στην Ένωση Μηχανικών του Δημοσίου και αναλύθηκαν αυτά τα πράγματα. Θα τους καλέσουμε -φαντάζομαι- να τους ακούσουμε. Εδώ βλέπουμε, ότι δημιουργείται μια νέα δομή για τον έλεγχο της αυθαίρετης δόμησης, όπου, ουσιαστικά, συγκεντρώνονται σε κεντρικές υπηρεσίες, Γενική Διεύθυνση Σώματος Επιθεωρητών και Ελεγκτών, Διεύθυνση Εφαρμογής Σχεδιασμού και Ελέγχου Δομημένου Περιβάλλοντος του ΥΠΕΝ και δεν εξηγείτε, γιατί καταργούνται καταργούνται το Κεντρικό Περιφερειακό και τα Τοπικά Παρατηρητήρια και πώς θα έρθει η νέα δομή να επιλύσει το πρόβλημα. Αφού καμία πολιτική ελέγχου αυθαιρέτων δεν τα έχει εφαρμόσει, επί της ουσίας, προφανώς, δεν υπάρχουν και στοιχεία. Δεν υπάρχει δημοσιοποίηση στοιχείων, δεν υπάρχει μια αποτίμηση από αυτό που είχαμε και πώς έχει λειτουργήσει. Νέα αυθαίρετα δημιουργούνται, δειγματοληπτικοί έλεγχοι δεν γίνονται. Οι κατεδαφίσεις πηγαίνουν σε ένα απώτερο αόριστο μέλλον και έρχονται οι μηχανικοί του δημοσίου και λένε ότι έχουν υποστελεχωμένες ΥΔΟΜ. Δεν έχει λειτουργήσει το Παρατηρητήριο.

Πολύ σωστά είπαμε, ότι είναι επιλογή η παράλειψη αυτή. Η υποστελέχωση και υποβάθμιση των μηχανικών του δημοσίου είναι επιλογή. Δεν θέλετε το δημόσιο -είπατε πριν ότι δεν παρέχει ευελιξία- αλλά ειδικά τους μηχανικούς του δημοσίου δεν τους θέλετε, γιατί, εκτός των άλλων, κάνουν και ελέγχους. Ο Πρόεδρος της ΕΜΔΥΔΑΣ έχει πει σε πολλές επιτροπές, ότι εδώ υπάρχει μια «περιστρεφόμενη πόρτα». Φεύγει η ύλη από το δημόσιο και από τους μηχανικούς του δημοσίου και γίνονται ελεγκτές ιδιώτες που ελέγχουν, όπου ελεγκτής και ελεγχόμενος καμιά φορά είναι και το ίδιο πρόσωπο. Είναι, πάντως, αγαστή η συνεργασία. Έτσι έχουμε και το φαινόμενο να γίνονται οι διαγωνισμοί του ΑΣΕΠ, να περνάνε οι μηχανικοί και να μην πηγαίνουν. Δεν τους συμφέρει. Είναι αστεία η κατάταξη, είναι αστείος ο μισθός, εξευτελιστικός και πάρα πολλές οι ευθύνες. Και αυτό το λίγο που μπορούσαν να προσφέρουν, μέσω κλιματικής κρίσης για συντήρηση υποδομών, για αναβάθμιση υποδομών, για αποκατάσταση υποδομών, δεν σας ενδιαφέρει. Τα νέα αυθαίρετα, λοιπόν, με νέα δομή και να δούμε πώς θα λειτουργήσει, αφού δεν είδατε πώς λειτούργησε η προηγούμενη. Ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):**

Κύριε Υπουργέ, θα θέλατε κάτι τώρα;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Θα ήθελα να πάρω τον λόγο μετά τις τοποθετήσεις των Εισηγητών.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Πρέπει να ολοκληρωθεί ο κατάλογος των Εισηγητών.

Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Κομνηνός Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Κύριε Υπουργέ, κυρίες και κύριοι συνάδελφοι, βρισκόμαστε σήμερα εδώ, για να συζητήσουμε το εν λόγω νομοσχέδιο του Υπουργείου Περιβάλλοντος και Ενέργειας, το οποίο καλείται μάλλον προσχηματικά να αντιμετωπίσει τις επιπτώσεις της κλιματικής αλλαγής και το οποίο αποτελεί ουσιαστικά πέντε νομοσχέδια σε ένα, σε πέντε αυτοτελείς, μεγάλης σημασίας, τομείς.

Πραγματικά, δεν μπορούμε να φανταστούμε με ποιο κίνητρο θα μπορούσε κάποιος που θέλει να νομοθετήσει αποτελεσματικά, να υιοθετεί αυτή τη μέθοδο. Πρόκειται, ουσιαστικά, για ένα ακόμα πολυνομοσχέδιο «μαμούθ», για το οποίο ακολουθήθηκε και πάλι η γνωστή κυβερνητική τακτική του ευτελισμού της διαδικασίας της δημόσιας ανοιχτής διαβούλευσης και γενικότερα, της υπονόμευσης του δημοσίου διαλόγου και της λειτουργίας του Κοινοβουλίου. Οφείλουμε να επισημάνουμε, ότι συνιστά παραβίαση της διαδικασίας διαβούλευσης και του σκοπού της, αφού η διαβούλευση κράτησε μόλις οκτώμιση ημέρες, για 123 άρθρα, αντί της προβλεπόμενης, από τον νόμο για το Επιτελικό Κράτος, προθεσμία των δύο εβδομάδων.

Επίσης, σε καμία περίπτωση, δεν δείχνει σοβαρότητα το γεγονός, ότι βρίσκεται παράλληλα σε διαβούλευση -νομίζω σήμερα ολοκληρώθηκε- το φοβερό και τρομερό master plan για τη διαχείριση των υδάτων της Θεσσαλίας, για το οποίο δόθηκε παράταση στη διαβούλευση, μετά την αρχική διαβούλευση-παρωδία στην αγγλική γλώσσα.

Επίσης, δεν αντιλαμβάνομαι ειλικρινά, από πού αντλείτε την αισιοδοξία σας, εσείς που εμπνευστήκατε το συγκεκριμένο πολυνομοσχέδιο για την πολυπόθητη επιτυχία του, όταν για την πλήρη εφαρμογή του απαιτούνται, τουλάχιστον, 77 υπουργικές αποφάσεις - διορθώστε με αν έχω κάνει λάθος στο μέτρημα -και δύο προεδρικά διατάγματα, ενώ δεν προβλέπεται καμία χρονική προθεσμία για την έκδοσή τους.

Ως προς τη δεύτερη ενότητα «Προστασία των υδάτων, των δασών και του φυσικού περιβάλλοντος», προκαλεί εντύπωση η λέξη που έχετε επιλέξει και συγκεκριμένα η λέξη «εκσυγχρονισμός». Εκσυγχρονισμός της προστασίας των υδάτων, γιατί μόνο για εκσυγχρονισμό και προστασία δεν πρόκειται. Εκτός αν εννοείτε εκσυγχρονισμό την ιδιωτικοποίηση των πάντων, ακόμα και των δημοσίων αγαθών.

Ειδικότερα, για τη διαχείριση των υδάτων της Θεσσαλίας προβλέπεται η σύσταση ανώνυμης εταιρείας με την επωνυμία «Οργανισμός Διαχείρισης Υδάτων Θεσσαλίας Ανώνυμη Εταιρεία». Αυτή η πρόταση είναι «κομμένη και ραμμένη» στις προτάσεις του master plan της ολλανδικής εταιρείας. Επιμένετε να την έχετε σε διαβούλευση, αντί να την αποσύρετε. Το νερό, κύριοι της Κυβέρνησης, είναι δημόσιο αγαθό και πρέπει να προσφέρεται ελεύθερα σε κάθε άνθρωπο. Είναι, επίσης, φυσικός πόρος ύψιστης σημασίας και γι’ αυτό πρέπει να προστατεύεται και να εξασφαλίζεται η βιωσιμότητά του, στα πλαίσια της αειφορίας, χωρίς, όμως, να μετατρέπεται σε εμπόρευμα και χωρίς να γίνεται αντικείμενο κερδοσκοπίας.

Οι μόνες κατάλληλες, για εμάς, για τη διασφάλιση ενός δημοσίου αγαθού, είναι οι δημόσιες υπηρεσίες, οι οποίες μπορούν μέσα από τη γνώση τους και την εμπειρία τους να εγγυηθούν την ορθή διαχείριση, την αδειοδότηση και την προστασία των φυσικών υδατικών πόρων, σε αντίθεση με τις ανώνυμες εταιρείες, οι οποίες αποσκοπούν αποκλειστικά στην κερδοφορία.

Αυτό που αντιλαμβανόμαστε, όμως, είναι ότι σας ενδιαφέρει να φτιάξετε έναν Οργανισμό με Διοικητικό Συμβούλιο, όπου θα διορίζετε εσείς, χωρίς κανένα αξιοκρατικό κριτήριο, χωρίς να έχει το Διοικητικό Συμβούλιο ατομική ευθύνη, απέναντι σε τρίτους, δηλαδή, στους πολίτες και με αμοιβές και μπόνους, που θα φθάνουν το 85% των αποδοχών του Προέδρου του Αρείου Πάγου. Αν είναι δυνατόν. Αντίθετα, το προσωπικό που έχει κοπιάσει να διοριστεί και να προσληφθεί στο δημόσιο, το μεταφέρετε, πρώτον, από τη Διεύθυνση Υδάτων Θεσσαλίας, δεύτερον, από τη Διεύθυνση Υδροοικονομίας και Εποπτείας του Τοπικού Οργανισμού Εγγείων Βελτιώσεων και τρίτον, από τους Οργανισμούς Εγγείων Βελτιώσεων, στην Ανώνυμη Εταιρεία, μετατρέποντας, απροκάλυπτα, το εργασιακό καθεστώς του μόνιμου προσωπικού, σε καθεστώς ιδιωτικού δικαίου αορίστου χρόνου ή ορισμένου χρόνου. Επίσης, υπάρχει και η πρόβλεψη, ότι και οι προμήθειες του Οργανισμού Διαχείρισης Υδάτων Θεσσαλίας, θα γίνονται, κατά παρέκκλιση, του ν.4412/2016, με έγκριση, δηλαδή, κανονισμού προμηθειών, κατόπιν σύμφωνης γνώμης της Ενιαίας Αρχής Δημοσίων Συμβάσεων, εκτός από τα εγγειοβελτιωτικά έργα.

Προμηνύεται δε, ότι η ανάθεση της διαχείρισης του νερού σε ανώνυμη εταιρεία, ενέχει τον κίνδυνο για μεγάλη αύξηση της τιμής του νερού, δεδομένου ότι είναι φθηνό και συνεπώς, υπάρχει τεράστιο περιθώριο κέρδους ή καλύτερα αισχροκέρδειας για την επιχείρηση που θέλετε να φτιάξετε, με βεβαία και την «εκτόξευση» των λειτουργικών δαπανών σε μη βιώσιμα επίπεδα, λόγω της σπατάλης και των τεράστιων αμοιβών και μπόνους στα υψηλόβαθμα στελέχη, που εσείς προβλέπετε με τις εν λόγω διατάξεις.

Η ιδιωτικοποίηση του νερού έχει αρνητικές επιπτώσεις στο εισόδημα των καταναλωτών, στη δημόσια υγεία και στη δημοσιονομική οικονομική κατάσταση. Ωφελεί μόνο τους ιδιώτες ιδιοκτήτες. Είμαστε κάθετα αντίθετοι στην ιδιωτικοποίηση και την εμπορευματοποίηση του νερού. Θα πρέπει να γίνει άμεσα αναβάθμιση και στελέχωση των αρμόδιων υπηρεσιών, ώστε όλες οι αρμοδιότητες, που σχετίζονται με τη διαχείριση του νερού, να υπάγονται αποκλειστικά σε δημόσιους οργανισμούς, οι οποίοι και μόνο μπορούν να διασφαλίσουν την πρόσβαση όλων αδιακρίτως στο δημόσιο αγαθό του νερού.

Σε ότι αφορά στις ρυθμίσεις για την Εταιρεία Ύδρευσης και Αποχέτευσης Πρωτεύουσας και την Εταιρεία Ύδρευσης και Αποχέτευσης Θεσσαλονίκης, επισημαίνεται, κατά βάση, ότι είναι επιτακτική ανάγκη να προβλεφθούν παρεμβάσεις για την ενίσχυση της Δημοτικής Επιχείρησης Ύδρευσης και Αποχέτευσης στο σύνολο της χώρας και όχι ευκαιριακά ή στοχευμένα, όπως είναι η περίπτωση της Εταιρείας Ύδρευσης και Αποχέτευσης Πρωτευούσης και Θεσσαλονίκης. Αυτό καταδεικνύει μία προχειρότητα, με την οποία η Κυβέρνηση αντιμετωπίζει τα κοινωνικά ζητήματα.

Αναφορικά με τη διαχείριση και προστασία των δασών, προβλέπεται η σύσταση υβριδικών συνεργατικών σχημάτων, με τη συμμετοχή, κατά 50% δασικών συνεταιρισμών εργασίας και κατά 50% φυσικών προσώπων και εταιρειών, τουλάχιστον, πέντε έτη, πριν τη δημοσίευση της πρόσκλησης και με κύκλο εργασιών 5 εκατ. ευρώ ή 3 εκατ., αναλόγως τη δραστηριότητα. Όπως γίνεται αντιληπτό, οι οικονομικές αυτές απαιτήσεις θα εξαναγκάσουν τους δασικούς συνεταιρισμούς να συμβληθούν με εταιρείες κολοσσούς, με τεράστιο τζίρο και κατά συνέπεια, σε συνθήκες άνισης μεταχείρισης. Η Κυβέρνησή σας, δηλαδή, προωθεί σχήματα με αυτοσκοπό τα μεγάλα κέρδη, μετατρέποντας, επί της ουσίας, τη διαχείριση των δασών, σε καθαρά επιχειρηματική δραστηριότητα.

Η διαχείριση των δασών θα πρέπει να έχει συλλογικό και κοινωνικό χαρακτήρα ωφέλειας και οικονομίας, με προσανατολισμό τη βιώσιμη ανάπτυξη, την αειφορία του περιβάλλοντος, την προστασία και την αποκατάσταση του φυσικού περιβάλλοντος και της βιοποικιλότητας. Και φυσικά, την κοινωνική και οικονομική ισότητα, με τη συμμετοχή της τοπικής κοινωνίας σε συνεταιριστικά σχήματα, με σκοπό και την κοινωνική και επαγγελματική ένταξη ευάλωτων ατόμων ή ειδικών ομάδων του πληθυσμού.

Τα δάση μας αποτελούν μία από τις βασικότερες πηγές εισοδήματος για τις τοπικές κοινωνίες. Η θεσμική επιλογή να δοθεί η εκμετάλλευσή τους σε μη τοπικά επιχειρηματικά σχήματα, στερεί, ουσιαστικά, τις τοπικές κοινωνίες, από τους πλουτοπαραγωγικούς τους πόρους, με συνακόλουθο να δημιουργείται, συνεχώς, χάσμα, ανάμεσα σε περιοχές που αναπτύσσονται και θεωρούνται ανταγωνιστικές και σε περιοχές που υστερούν σε ρυθμούς ανάπτυξης.

Επισημαίνεται, επίσης, ότι θα πρέπει με το παρόν νομοσχέδιο να δοθεί λύση και σε άλλες περιπτώσεις που αφορούν σε ιδιωτική έκταση, για την οποία προβάλλει δικαιώματα το ελληνικό δημόσιο. Τέτοιες περιπτώσεις είναι το αγροτεμάχιο της Κρήνης Χαλκιδικής. Όπως αναφέρουν οι πολίτες σε σχόλια στη διαβούλευση, στο Υπουργείο σας υπάρχει πλήρης φάκελος της υπόθεσης, από τον οποίο προκύπτει, ότι το ζήτημα έχει επιλυθεί με αμετάκλητες δικαστικές αποφάσεις και διοικητικά έγγραφα και γνωμοδοτήσεις του Νομικού Συμβουλίου του Κράτους.

Ομοίως, θα πρέπει να εξετάσει το ζήτημα αυτό και για τα σύμμεικτα κτήματα και δη στην περιοχή του κτήματος Παχή στη Νίκαια και στον Κορυδαλλό.

Επίσης, να τονίσουμε ότι είναι σημαντικό να γίνεται σωστή εκμετάλλευση της δασικής βιομάζας. Τα ξυλώδη υπολείμματα που λαμβάνονται από την επεξεργασία του ξύλου, πριονίδι, ροκανίδι, και θρύμματα ξύλου, καθώς και υπολείμματα ξυλείας, που παράγονται κατά την υλοτόμηση των δέντρων και είναι ακατάλληλα για περαιτέρω επεξεργασία, μπορούν να χρησιμοποιηθούν με διαφορετικούς τρόπους για την παραγωγή βιοενέργειας, είτε για την παραγωγή ηλεκτρικού ρεύματος, είτε για να καλύψει ανάγκες θέρμανσης, νομίζω ότι προβλέπεται.

Η τρίτη ενότητα του υπό συζήτηση πολυνομοσχέδιου αφορά στον εξορθολογισμό της χωροταξικής και πολεοδομικής πολιτικής. Η πρώτη επισήμανση για τη συγκεκριμένη ενότητα, εκτός βέβαια, από τον όγκο, την πολυπλοκότητα και την απαίτηση, τουλάχιστον, τριάντα τριών, όπως είπα και στην αρχή, εφαρμοστικών υπουργικών αποφάσεων, έχει να κάνει με την απουσία οποιασδήποτε ρύθμισης για την εκτός σχεδίου δόμηση, για την οποία είχε, άλλωστε, δεσμευτεί η Κυβέρνηση, επανειλημμένα στο παρελθόν. Το μεγαλύτερο μέρος των διατάξεων, της τρίτης ενότητας, περιλαμβάνει ρυθμίσεις για την καταπολέμηση της αυθαίρετης δόμησης.

Εν ολίγοις, έχουμε μία ακόμη ριζική αλλαγή του ν.4495/2017, περί αυθαιρέτων με νέα μέτρα εμβαλωματικά, ενώ δεν έχει γίνει κανενός είδους αποτίμηση και αυτοκριτική για την αδιαμφισβήτητη αποτυχία της εφαρμογής των προηγούμενων νομοθετικών ρυθμίσεων. Από την εφαρμογή του νόμου του 2017 και μετά, έχουν εκδοθεί χιλιάδες άδειες και έχουν τακτοποιηθεί χιλιάδες αυθαίρετα, τα οποία, όμως, δεν έχουν ελεγχθεί, με αποτέλεσμα μετά τις e-άδειες, δημιουργήσατε και μία νέα γενιά e-αυθαιρέτων, τα οποία και πάλι δεν μπορέσατε να ελέγξετε.

Σύμφωνα με τον υφιστάμενο νόμο, θα έπρεπε να είχαν διενεργηθεί υποχρεωτικά δειγματοληπτικοί έλεγχοι στο 30% των χορηγούμενων οικοδομικών αδειών, καθώς, επίσης, και στις αυθαίρετες κατασκευές που τακτοποιούνταν. Στην πραγματικότητα, όμως, επτά χρόνια μετά, με πέντε χρόνια διακυβέρνησης της Ν.Δ., δεν έχει οριστεί ούτε καν Ο σχετικός αλγόριθμος, δυνάμει του οποίου θα πραγματοποιούνταν οι δειγματοληπτικοί έλεγχοι, με αποτέλεσμα να μην έχουν ελεγχθεί ποτέ οι άδειες αυτές και η τακτοποίηση των αυθαιρέτων.

Ενδεικτικό, επίσης, φαινόμενο της διαχρονικής κυβερνητικής σας απραξίας, είναι το γεγονός, ότι τα παρατηρητήρια ελέγχου δόμησης του ν.4495/2017 ποτέ δεν συγκροτήθηκαν και δεν στελεχώθηκαν ουσιαστικά, ενώ με το υπό ψήφιση πολυνομοσχέδιο εξαφανίζονται οριστικά. Και έρχεστε σήμερα να αντικαταστήσετε τη δομή των τοπικών και περιφερειακών παρατηρητηρίων, μεταφέροντας τη σχετική αρμοδιότητα στην κεντρική διοίκηση και συγκεκριμένα, στη Γενική Διεύθυνση Σώματος Επιθεωρητών και Ελεγκτών του Υπουργείου Περιβάλλοντος και Ενέργειας.

Με το παρόν σχέδιο νόμου, εισάγεται θέση ειδικού επιθεωρητή ελέγχου και καταστολής της αυθαίρετης δόμησης στο Υπουργείο Περιβάλλοντος, ο οποίος θα είναι μετακλητός υπάλληλος, ενώ συστήνονται ειδικά κλιμάκια ελέγχου, αποτελούμενα τουλάχιστον από δύο μέλη υπαλλήλους, όχι απαραίτητα μηχανικούς, προερχόμενα, είτε από τις αναφερόμενες δημόσιες υπηρεσίες, είτε από ιδιώτες ελεγκτές δόμησης, οι οποίοι σημειωτέον θα ελέγχουν κατασκευές σε περιοχές που δραστηριοποιούνται και οι ίδιοι επαγγελματικά, με ό,τι αυτό συνεπάγεται για πιθανά φαινόμενα σύγκρουσης συμφερόντων.

Είναι σαφές, πλέον, ότι με το υπό συζήτηση πολυνομοσχέδιο, όπως ακριβώς συμβαίνει με τη διαχείριση των υδάτων στη Θεσσαλία και τη διαχείριση των δασών, η προσπάθεια μερικής ή πλήρους ιδιωτικοποίησης κρίσιμων δομών της Δημόσιας Διοίκησης επεκτείνεται και στον ευαίσθητο τομέα των αυθαιρέτων.

Μεταφέρω, αυτολεξεί, μία αγωνιώδη αναφορά της δημόσιας διαβούλευσης που τα λέει όλα. «Η προσπάθεια αυτή είναι μελετημένη και ακολουθεί το δόγμα αποδυνάμωση, απαξίωση, ιδιωτικοποίηση».

Στο σχέδιο νόμου προβλέπονται κατεδαφίσεις αυθαιρέτων με διαδικασίες εξπρές με προτεραιότητα στα νέας γενιάς αυθαίρετα κτίσματα, που κατασκευάστηκαν μετά την 1η Ιανουαρίου του 2024. Δεν ξέρω, βέβαια, πόσο φιλόδοξη και αισιόδοξη αισθάνεται η Κυβέρνηση, μιλώντας για διαδικασίες εξπρές και με ποιον τρόπο, δεν θα καταλήξουν και πάλι σε φιάσκο, όταν υπάρχουν ανεκτέλεστα πρωτόκολλα κατεδάφισης ακόμα και για δέκα χρόνια.

Στο σημείο αυτό, θα πρέπει να αναφερθώ και στην ανάγκη επαναφοράς της ρύθμισης αυθαιρέτων κατηγορίας 5, που αποδεδειγμένα έχουν χτιστεί, πριν τις 28 Ιουλίου του 2011. Θα πρέπει, κάποια στιγμή, κύριε Υπουργέ, να κάνετε κάτι, για να σταματήσει η «ομηρία» χιλιάδων ιδιοκτητών, οι οποίοι, είτε δεν πρόλαβαν, είτε δεν είχαν την οικονομική δυνατότητα τη συγκεκριμένη χρονική περίοδο, να τακτοποιήσουν τα ακίνητά τους και βρίσκονται, πλέον, εκτός της οποιασδήποτε συναλλαγής ακινήτων.

Το νομοσχέδιο προβλέπει, εκτός των άλλων, τη χρήση drones και αεροφωτογραφιών για τον έλεγχο πιθανής αυθαιρεσίας των ακινήτων και τη διασύνδεση με το ηλεκτρονικό σύστημα e-adeies. Ενώ είναι αδιαμφισβήτητα θετική η χρήση της τεχνολογίας, εμείς και πάλι δεν μπορούμε να δηλώσουμε αισιόδοξοι για την αποτελεσματικότητα του συγκεκριμένου μέτρου, δεδομένου ότι και στον υφιστάμενο νόμο του 2017 προβλέπεται μεν η διαδικτυακή ψηφιακή πλατφόρμα ορθοφωτοχαρτών, με τη λειτουργία σχετικού συστήματος τηλεσκοπικής περιοδικής χαρτογράφησης, η οποία, όμως, δεν αξιοποιήθηκε ποτέ.

Θα θέλαμε, επίσης, να τονίσουμε, ότι στο συγκεκριμένο σχέδιο νόμου δεν υπάρχει καμία ειδική ευνοϊκή πρόβλεψη στα μέτρα περί αυθαιρέτων και κατεδαφίσεων για τα ακίνητα των πολυτέκνων.

Οι οικογένειες των πολυτέκνων είναι πυλώνες για την κοινωνία μας. Αν η Κυβέρνηση νοιάζεται πραγματικά για τη στήριξη της πολύτεκνης οικογένειας, σας καλούμε, κύριε Υπουργέ, να αναλογιστείτε τις μεγάλες στεγαστικές ανάγκες των πολυτέκνων και να δείξετε μία ιδιαίτερη ευαισθησία, μεριμνώντας για τις αναγκαίες τροποποιήσεις στα σχετικά άρθρα.

Τέλος, δεδομένου, ότι ο χρόνος που δόθηκε για τη διαβούλευση, ήταν απαράδεκτα μικρότερος του προβλεπόμενου, επειδή έτσι το αποφασίσατε, αντιλαμβάνεστε ότι το χρονικό περιθώριο, μέχρι και τη σημερινή συνεδρίαση της Επιτροπής δεν επαρκούσε για τη μελέτη του νομοσχεδίου. Για τον λόγο αυτόν επιφυλασσόμαστε για ολόκληρη και την τέταρτη ενότητα που αφορά στην «ενίσχυση της ενεργειακής ασφάλειας και προώθηση των Ανανεώσιμων Πηγών Ενέργειας», όπως και για το σύνολο του νομοσχεδίου, με την τοποθέτησή μας στην κατ’ άρθρον ανάλυση του νομοσχεδίου και στην Ολομέλεια.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Κυρίες και κύριοι συνάδελφοι, πριν περάσουμε στον επόμενο Ειδικό Αγορητή, που είναι ο κ. Κόντης από τους «ΣΠΑΡΤΙΑΤΕΣ», να πω ότι έγιναν πολλές προτάσεις για πρόσκληση και ακρόαση εξωκοινοβουλευτικών φορέων. Καλούμε σήμερα σε αυτό το νομοσχέδιο περισσότερους από ποτέ, 30 εκπροσώπους φορέων, οι περισσότεροι έχουν προταθεί από περισσότερα των δύο κομμάτων. Κατά συνέπεια, υπάρχει μία σύγκλιση απόψεων.

Θα αναγνώσω τώρα τον κατάλογο των φορέων που θα καλέσουμε: Εκπρόσωπος Εργαζομένων Οργανισμών Εγγείων Βελτιώσεων, Εκπρόσωπος Εργαζομένων Διεύθυνσης Υδάτων Θεσσαλίας, Εκπρόσωπος Εργαζομένων Γενικού Οργανισμού Εγγείων Βελτιώσεων, Εκπρόσωπος Εργαζομένων Τοπικών Οργανισμών Εγγείων Βελτιώσεων, Επαγγελματική και Επιστημονική Ένωση Τεχνολογικής Εκπαίδευσης Μηχανικών, Πανελλήνια Ομοσπονδία Ιδιοκτητών Ακινήτων, Επιτροπή Διεκδίκησης Επίλυσης Υδατικού Προβλήματος Θεσσαλίας, Περιφέρεια Θεσσαλίας, Σύλλογος Γεωλόγων, Πανελλήνια Ομοσπονδία Γεωτεχνικών Δημοσίων Υπαλλήλων, Πανελλήνια Ομοσπονδία Μηχανικών Τεχνολογικού Τομέα Ανώτατης Εκπαίδευσης Δημοσίων Υπαλλήλων, Οργανισμός Εγγείων Βελτιώσεων Θεσσαλίας, Σύλλογος Ελλήνων Πολεοδόμων και Χωροτακτών, WWF HELLAS, GREENPEACE, Κεντρική Ένωση Δήμων Ελλάδος, Ένωση Περιφερειών Ελλάδος, Ενεργειακές Κοινότητες Δυτικής Μακεδονίας, ΑΔΜΗΕ, ΔΕΔΔΗΕ, Πανελλήνια Ομοσπονδία Φωτοβολταϊκών Παραγωγών, Ελληνικός Σύνδεσμος Ηλεκτροπαραγωγών από Ανανεώσιμες Πηγές Ενέργειας, Τεχνικό Επιμελητήριο, Οργανισμός Φυσικού Περιβάλλοντος και Κλιματικής Αλλαγής, Περιφερειακή Ένωση Δήμων Θεσσαλίας, Ελληνική Δασολογική Εταιρεία, Διεύθυνση Υδάτων Θεσσαλίας και Αποκεντρωμένης Διοίκησης Θεσσαλίας και Στερεάς Ελλάδος, Πανεπιστήμιο Θεσσαλίας, Δασική Υπηρεσία Θεσσαλίας και Ελληνική Εταιρεία Ανάπτυξης Βιομάζας.

**ΚΑΛΛΙΟΠΗ ΒΕΤΤΑ**: Κύριε Πρόεδρε, δεν έχετε καλέσει…

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Έχουμε καλέσει από τους τριάντα, δεκαπέντε φορείς που έχει προτείνει ο ΣΥΡΙΖΑ.

**ΚΑΛΛΙΟΠΗ ΒΕΤΤΑ:** Ναι, όμως, δεν έχετε καλέσει τις Δημοτικές Επιχειρήσεις Τηλεθέρμανσης, που αφορούν σε ένα μεγάλο μέρος του νομοσχεδίου. Είναι τρεις. Μπορείτε να καλύψετε έστω έναν φορέα και είναι σημαντικό. Είναι τρεις Δημοτικές Επιχειρήσεις Τηλεθέρμανσης, η ΔΕΤΗΠ της Πτολεμαΐδας του Δήμου Εορδαίας, η ΔΕΥΑΚ της Κοζάνης, Τηλεθέρμανσης και Αποχέτευσης και του Αμυνταίου.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Δημοτική Επιχείρηση Τηλεθέρμανσης Πτολεμαΐδας, Κοζάνης και Αμυνταίου, Ποια προτείνετε εσείς, κυρία Βέττα;

**ΚΑΛΛΙΟΠΗ ΒΕΤΤΑ**: Εγώ θα ήθελα και τις τρεις.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Είστε μαξιμαλίστρια. Με ερωτηματικό θα βάλουμε την Πτολεμαϊδα.

**ΚΑΛΛΙΟΠΗ ΒΕΤΤΑ**: Και Κοζάνης μπορούμε, γιατί διαχειρίζονται διαφορετικά προβλήματα.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρία Βέττα, σας παρακαλώ. Σας είπα έναν ενδεικτικό. Το 50% των φορέων έχουν προταθεί από τον ΣΥΡΙΖΑ.

Κυρία Μανωλάκου, ορίστε.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Τον Σύλλογο Εργαζομένων Περιφέρειας Θεσσαλίας; Είχαμε δώσει γραπτά την πρότασή μας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρία Μανωλάκου, έχουμε καλέσει και την Περιφέρεια και την Περιφερειακή Ένωση Δήμων και πέντε εκπροσώπους εργαζομένων Εγγείων Βελτιώσεων, Διεύθυνσης Υδάτων Θεσσαλίας, Γενικού Οργανισμού Εγγείων Βελτιώσεων. Αυτοί όλοι είναι εκπρόσωποι εργαζομένων.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Καταρχάς, δεν ταυτίζεται η Περιφέρεια με τους εργαζόμενους. Άρα, γι’ αυτό προτείναμε τον Σύλλογο Εργαζομένων Περιφέρειας Θεσσαλίας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ωραία κυρία Μανωλάκου, θα το δούμε.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Θα τους ειδοποιήσουμε να έρθουν. Δύο προτείναμε και μας απορρίπτετε τον έναν;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριοι συνάδελφοι, όχι. Επειδή το Κ.Κ.Ε. πρότεινε δύο φορείς και οι υπόλοιπες ήταν κοινές προτάσεις, θα καλέσουμε και τον Σύλλογο Εργαζομένων Θεσσαλίας και θα κάνουμε μία υπέρβαση σε αυτό που είπε η κυρία Βέττα και θα καλέσουμε και τη Δημοτική Επιχείρηση Τηλεθέρμανσης Πτολεμαΐδας.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ**: Κύριε Πρόεδρε, ενεργειακές κοινότητες δεν έχετε καλέσει όμως.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ποιες ενεργειακές κοινότητες πρότεινε το ΠΑΣΟΚ;

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Τη Μινώα Ενεργειακή Κοινότητα και μία από τη Δυτική Ελλάδα.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τότε θα έρθει μία περιβαλλοντική οργάνωση.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Δεν είναι περιβαλλοντική, είναι ενεργειακή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Νομίζω ότι με τη συναίνεση όλων των κομμάτων καλούνται οι εκπρόσωποι των φορέων. Και αυτό είναι ένα επίτευγμα της Επιτροπής μας. Άλλωστε, δεν θα κουραστώ να επαναλαμβάνω, ότι είναι μία Επιτροπή, η οποία δεν στέρησε ποτέ τον λόγο από κανένα κόμμα και από κανένα συνάδελφο, ακριβώς, επειδή επεξεργάζεται νομοσχέδια μεγάλης σημασίας και για την οικονομία και για την κοινωνία. Αυτοί, λοιπόν, είναι οι φορείς.

Τον λόγο τώρα έχει ο κ. Κόντης από τους «Σπαρτιάτες».

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ.

Κύριε Υπουργέ, κυρίες και κύριοι συνάδελφοι, καταρχάς, να σας πω ότι δεν ήμουν προετοιμασμένος σήμερα, γιατί ο συνάδελφος που επεξεργάστηκε το νομοσχέδιο ασθένησε ξαφνικά, οπότε θα επιφυλαχθώ να ακούσω τους φορείς και να μιλήσω περισσότερο στις επόμενες συνεδριάσεις.

Σχετικά με τους φορείς, όντως, νομίζω κάναμε μία καλή προσπάθεια, καθώς τριάντα φορείς δεν έχουν κληθεί μέχρι τώρα, αλλά η εμπειρία μάς δείχνει τελευταία από τις συνεδριάσεις της Επιτροπής, ότι με είκοσι φορείς έχουμε φθάσει πέντε και έξι ώρες συνεδρίαση. Εγώ πιστεύω ότι θα εξαντλήσουμε όλη την ημέρα με τους φορείς, αφού είναι περισσότεροι. Μήπως, λοιπόν, πρέπει να κάνουμε άλλη μία συνεδρίαση;

Σχετικά με την κλήση των φορέων, δεν άκουσα, δεν ξέρω αν έκανα λάθος, αν έχει κληθεί κάποιος φορέας αγροτικών συνεταιρισμών της Θεσσαλίας, που είναι πολύ σημαντικό να ακούσουμε την άποψή τους. Νομίζω ότι θα μπορούσε να πάρει τη θέση της Greenpeace, χωρίς να την υποβαθμίζω, αλλά είναι μία οργάνωση που δεν θα προσφέρει στο συγκεκριμένο θέμα κάτι. Θα μιλήσει για τα οικολογικά προβλήματα του πλανήτη που είναι γνωστά όλα αυτά. Νομίζω ότι αν δεν μπορούμε να προσθέσουμε κάποιον φορέα, ας την αντικαταστήσουμε, γιατί γνωρίζουμε εκ των προτέρων τι θα ακούσουμε. Και πάλι λέω, ότι δεν θέλω να υποτιμήσω την αξία της οργάνωσης και οποιουδήποτε άλλου φορέα υπάρχει, αλλά αν μπορεί να κληθεί ένας συνεταιρισμός, τουλάχιστον, θα ήταν χρήσιμο να τους ακούσουμε από κοντά. Έχουμε δει και έχω διαβάσει, ότι μετά τις πλημμύρες στη Θεσσαλία, πολλοί από αυτούς συζητούσαν πώς εάν λειτουργούσαν τα θέματα των αποστραγγιστικών ή των λεκανών απορροής των υδάτων, που υποτίθεται υπήρχαν και δεν γνωρίζω αν υπήρχαν ή θα έπρεπε να υπάρχουν, δεν θα είχαμε θέμα.

Επίσης, έχω διαβάσει προτάσεις των Ολλανδών, που λένε ότι πρέπει να κοιτάξουμε, πλέον, να δουλέψουμε στην εκροή των ποταμών και να αποφύγουμε τα φράγματα. Είναι διάφορες προτάσεις που έχουν γίνει και σίγουρα τις ξέρετε καλύτερα εσείς. Δεν θέλω να κάνω τον επαΐοντα, γιατί άλλο είναι να διαβάσω κάτι σε μία εφημερίδα και άλλο είναι να δω μελέτες που εσείς βλέπετε καθημερινά. Πάντως καλό είναι να ακούσουμε αυτούς τους φορείς.

Σχετικά με το νομοσχέδιο, είναι «δαιδαλώδες» και έχει πολλούς τομείς, ενώ κάθε τομέας είναι εξαιρετικά σημαντικός. Η προσωπική μου άποψη, αλλά και του κόμματος, είναι ότι ειδικά στον τομέα της δασοπροστασίας, όπως και στον τομέα των υδάτων, όπως και σε άλλους βασικούς τομείς, που είναι περιουσία των Ελλήνων και όχι των ιδιωτών, οι οποίοι θα πάνε να «καρπωθούν» κάποια κέρδη, θα πρέπει να υπάρχει μόνο η κρατική εποπτεία.

Σίγουρα, αν γίνει μία καλή οργάνωση στα δάση, με ζώνες πυροπροστασίας, με ζώνες που υπήρχαν παλαιότερα, αν έχουμε τους δασοφύλακες, που δεν ξέρω γιατί καταργήθηκαν, τα πράγματα θα είναι καλύτερα. Μπορεί να έχει σε κάποια μέρη δασοφύλακες, αλλά κάποτε υπήρχαν σε μεγάλο βαθμό. Είχαμε μέχρι και φύλακες που κυνηγούσαν τη λαθροθήρα και εκείνοι βοηθούσαν στο να αποφύγουμε φωτιές. Έχουμε περιοχές Natura που κάηκαν εξολοκλήρου. Εάν είχαμε σταθμούς κοντά σε δασικές περιοχές, όπως θα έπρεπε να έχουμε, δεν θα είχαμε τα προβλήματα αυτά και νομίζω ότι οι ιδιώτες θα ασχοληθούν περισσότερο με το πώς θα αποκομίσουν κέρδος από την υλοτομία, παρά από την προστασία και μόνο του δάσους. Έχει συμβεί στη Βραζιλία, κατά κόρον, που ζούσα. Και επειδή έχω δει τα προβλήματα που έχει Αμαζόνιος, όταν επιτράπηκε ιδιώτες να μπουν μέσα για την εξόρυξη χρυσού ή για την υλοτομία, τότε κάηκε το 1/3 του Αμαζονίου.

Έχουμε, βεβαίως, την ιστορία της κλιματικής αλλαγής που όλοι επικαλούνται για τα πάντα. Μόνο η Ευρώπη, όμως, είναι ασχολείται με την κλιματική αλλαγή. Η Ευρώπη καταλαμβάνει το 6,7% των χερσαίων εδαφών του πλανήτη γη. Δεν μπορεί μόνη της να προστατεύσει το πλανητικό, το κλιματολογικό σύστημα και όλες τις καινούργιες φιλοσοφίες που μας λένε οι κλιματολόγοι ή όπως αλλιώς τους «βαφτίσουμε», όταν ο υπόλοιπος πλανήτης δεν ασχολείται καθόλου με την υποτιθέμενη κλιματική αλλαγή, ούτε καν οι Αμερικάνοι, οι οποίοι προωθούν αυτό το θέμα στη Βόρειο Αμερική και ούτε καν ασχολούνται.

Μόνο η Ευρώπη έχει ενστερνιστεί την αγροτική παραγωγή, αγραναπαύσεις, έχει αλλάξει τα φάρμακα, έχει κάνει τους αγρότες να καλλιεργούν λιγότερο, τους κτηνοτρόφους να μην έχουν κτηνοτροφία, τους αλιείς να μην ψαρεύουν και θα καταργήσουμε τώρα μεγάλες εκτάσεις που ψάρευαν, με το πρόσχημα να προστατεύσουμε τον πλανήτη μας.

Είμαστε μόνο εμείς, λοιπόν, αυτοί που θα προστατεύσουμε τον πλανήτη γη, ως Ευρώπη, χωρίς να ασχολείται κανένας άλλος; Αυτά είναι ερωτήματα που έχει ο πολύς κόσμος. Εσάς μπορεί να σας φαίνεται ότι είναι φυσιολογικό, το να ακολουθείτε αυτή την τακτική της Ευρώπης, που αύριο μπορεί να αλλάξει φυσικά, γιατί βλέπουμε, ότι υπάρχουν αλλαγές τεκτονικές στο ευρωπαϊκό σύστημα και ίσως και με αλλαγές σε άλλες χώρες, θα υπάρχει άλλη φιλοσοφία, όπως υπήρξε πριν πέντε - έξι χρόνια.

Το θέμα, λοιπόν, δεν είναι να τα «φορτώνουμε» όλα στην κλιματική αλλαγή και να λέμε, ότι οτιδήποτε γίνεται προέρχεται από εκεί. Να παίρνουμε τα μέτρα μας, να κάνουμε σωστές εκτιμήσεις και να είναι το κράτος παρόν και όχι να αφήνει ιδιώτες να παρεμβαίνουν εκεί, που θα πρέπει να είναι το κράτος, με το πρόσχημα ότι δεν μπορεί να είναι παντού.

Όπως ήταν όλα τα χρόνια, όπως η Ελλάδα δεν καιγόταν τόσο πολύ, όπως καίγεται τώρα τα τελευταία χρόνια, όπως δεν είχαμε τέτοιες πλημμύρες, που να θυμίσω, ότι οι πλημμύρες έγιναν σε μέρη που αποψιλώθηκαν από φωτιές, γιατί είναι βεβαιωμένο από επιστήμονες, ότι όπου λείπει το δέντρο και έχουμε αποψιλωμένες πλαγιές και μπήκαν και ανεμογεννήτριες, φυσικά και δεν μπορούν να συγκρατηθούν τα όμβρια ύδατα.

Αλλιώς είναι να πέφτουν σε περιοχές που είναι γεμάτες δέντρα τα νερά της βροχής και αλλιώς είναι να πέφτουν σε γυμνές κορυφές και να κατευθύνονται ανενόχλητα, όπου βρουν και όπου υπάρχει δίοδος.

Όλα αυτά είναι σε συνάρτηση και πρέπει να τα δούμε και όχι επειδή «βαφτίσαμε» τον μεγάλο «εχθρό» κλιματική αλλαγή, να τα αποδώσουμε όλα εκεί και να κάνουμε μία ευχή στο όνομα του «μεγάλου προστάτη» της «πράσινης» ενέργειας και να αφομοιώνουμε τακτικές, που είναι αμφίβολο, αν θα αποδώσουν.

Το κράτος πρέπει να είναι παρόν σε όλα, να μην αφήσουμε τους ιδιώτες να ασχοληθούν με το νερό μας, το οποίο είναι κοινό αγαθό. Ας έχουν τους καλύτερους σκοπούς, αλλά το νερό μας πρέπει να παραμείνει αγαθό των Ελλήνων πολιτών και κανενός άλλου.

Όπως, επίσης, είδαμε ότι έγινε μεγάλο λάθος με την αρχή της εκποίησης της ηλεκτρικής ενέργειας. Σιγά - σιγά, κομματάκι - κομματάκι πουλήθηκε έξω. Έλεγαν ότι θα μείνει το 51% στο ελληνικό κράτος και φθάσαμε τελικά να έχει πωληθεί και το υπόλοιπο ποσοστό και να έχει μόνο ένα μικρό ποσοστό το ελληνικό κράτος.

Το ίδιο έγινε και με το αεροδρόμιο μας. Τώρα, «καρπώνονται» τα έσοδα κάποιοι Καναδοί συνταξιούχοι, στην «υγειά μας».

Λέγαμε ότι όλα αυτά θα είναι ελληνικά, θα τα έχουμε εμείς, θα τα διαχειριζόμαστε εμείς και τελικά, δεν διαχειριζόμαστε κανένα αεροδρόμιο, που όλα τα αεροδρόμια είναι στρατηγικά σημεία, γιατί σε περιπτώσεις αποφευκτέες, για παράδειγμα ενός πολέμου, τα χρειαζόμαστε. Δυστυχώς, οι Έλληνες δεν αποκομίζουν κανένα όφελος. Τα 600 εκατομμύρια κέρδους του Αεροδρόμιου του Ελληνικού πηγαίνουν σε συνταξιούχους του Καναδά, κάθε χρόνο.

Κύριε Πρόεδρε, θα κοιτάξουμε με λεπτομέρεια και το υπόλοιπο νομοσχέδιο και θα μιλήσουμε λεπτομερέστερα και σαφέστερα στις επόμενες συνεδριάσεις για πολλές από τις διατάξεις του, που αρχικά σε πολλά σημεία μάς βρίσκουν αντίθετους. Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής ):** Πριν περάσουμε στην τελευταία Ειδική Αγορήτρια, να ανακοινώσω ορισμένες διορθώσεις για τους φορείς από τις Δημοτικές Επιχειρήσεις Τηλεθέρμανσης. Τελικά, θα κληθεί και η Δημοτική Επιχείρηση της Κοζάνης. Επίσης, θα κληθεί ο Σύλλογος Αρχιτεκτόνων Διπλωματούχων Ανωτάτων Σχολών, η Πανελλήνια Ένωση Αρχιτεκτόνων, καθώς και το Γεωτεχνικό Επιμελητήριο Ελλάδος.

Τώρα τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΣΤΑΝΤΟΠΟΥΛΟΥ»):** Σας ευχαριστώ, κύριε Πρόεδρε.

Σχέδιο νόμου, με τίτλο «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας».

Κύριε Υπουργέ, περισσεύει η υποκρισία, αφού αρνηθήκατε να αποσύρετε το εν λόγω νομοσχέδιο, αποτελούμενο από 132 άρθρα και δοθέν σε διαβούλευση, μόλις για οκτώ ημέρες, αγνοώντας, παντελώς, τους αρμόδιους να συμμετέχουν στη συζήτηση περισσοτέρων θεμάτων, που θίγετε με το παρόν νομοσχέδιο, μας «εκβιάζετε» με έναν τρόπο, να μπούμε στη συζήτηση του νομοσχεδίου και να εξετάσουμε περαιτέρω τι μπορεί κανείς να διασώσει.

Η υποκρισία που περισσεύει, σε σχέση με τον τρόπο που έχετε σχεδιάσει ως κράτος την επόμενη μέρα για την κλιματική αλλαγή και για την προστασία του περιβάλλοντος, αλλά ακόμα και για τη Θεσσαλία, που έχει πληγεί από τις ανείπωτες καταστροφές, την αγροτική γη, την αγροτική ανάπτυξη, την επισιτιστική ασφάλεια της χώρας, θα καταδειχθεί από τις συζητήσεις και από την πρόσκληση των φορέων και την παρουσία τους στην Επιτροπή.

Πάμε, λοιπόν, πίσω στον χρόνο. Τον Σεπτέμβριο του 2023, οπότε και οι κακοκαιρίες «Daniel» και «Elias» «πνίγουν» τον κάμπο. Η ζωή των κατοίκων ανατρέπεται σε μερικές ώρες. Τον Οκτώβριο του 2023, η Ελληνική Ένωση Τραπεζών ανακοινώνει, ότι χρηματοδοτεί μελέτη για την ανάκαμψη του θεσσαλικού κάμπου. Ανάδοχος της μελέτης είναι εξειδικευμένη εταιρεία του εξωτερικού, επιλεγείσα από την ελληνική Κυβέρνηση. Από την Κυβέρνηση επιλέγεται η ολλανδική εταιρεία ΗVA, στην οποία έχουν δραστηριοποιηθεί στελέχη συνδεδεμένα με την Κυβέρνηση. Ο Διευθύνων Σύμβουλός της, σύμφωνα με δημοσίευμα, έχει διατελέσει σύμβουλος στην Κυβέρνηση Σαμαρά. Ο νυν Διευθυντής του Υπερταμείου έχει διατελέσει εκτελεστικός Αντιπρόεδρός της.

Η μελέτη εστιάζει στην προσπάθεια αποκατάστασης, στηριγμένη σε ακριβά έργα, ταμιευτήρες και 23 φράγματα. Για τη στελέχωση του φορέα προβλέπονται ανταγωνιστικές αμοιβές με συνολικό budget 3 εκ. ευρώ, που θα προσελκύουν κορυφαίους μάνατζερς της αγοράς.

Στο μάστερ master plan της εταιρείας αυτής, Μάρτιος του 2024 είναι οι ανακοινώσεις, προτείνεται η δημιουργία ιδιωτικού φορέα που θα αναλάβει να συντονίσει και να εφαρμόσει τον σχεδιασμό για την ανάκαμψη του θεσσαλικού κάμπου, εξέλιξη που όπως φαίνεται οδηγεί και στην ιδιωτικοποίηση της διαχείρισης υδάτων. Εντύπωση προκαλεί η επιμέλεια της ίδιας ολλανδικής εταιρείας να ανασύρει από το χρονοντούλαπο το μεγάλο κατασκευαστικό έργο της εκτροπής του Αχελώου. Λέει, επίσης, τη σκληρή αλήθεια στους ανθρώπους της Θεσσαλίας, μέσα από τα λόγια της Μάργκαρετ Θάτσερ. Αυτό είναι αναρτημένο στο draft master plan. «Είναι πικρό το φάρμακο, αλλά είναι αναγκαίο, για να επιβιώσεις». Αυτός είναι ο τρόπος που σχεδιάζουν την επόμενη μέρα για τους πολίτες της Θεσσαλίας.

Λιγότερο από έναν μήνα, μετά από τις επιδεικνυόμενες κινήσεις της εταιρείας, η Κυβέρνηση εμφανίζει αυτό το σχέδιο νόμου που δρομολογεί την ίδρυση ιδιωτικού οργανισμού που θα αναλάβει τα νερά της Θεσσαλίας. Τι κάνουν οι αγρότες στον ίδιο χρόνο; Σε όλο αυτό το διάστημα, από τότε που συνέβησαν οι καταστροφές, ξεπουλούν την περιουσία τους. Ουδόλως, φυσικά, και έχουν αποζημιωθεί, πλην ελαχίστων περιπτώσεων. Ξεπουλούν τα στρέμματά τους, προκειμένου να αγοράσουν κατοικίες στις μεγάλες πόλεις, κυρίως, στη Λάρισα. Εγκαταλείποντας, όμως, τα στρέμματα τους πολλοί από αυτούς, τα αφήνουν, με πολύ μικρές τιμές πώλησης, στα χέρια εκείνων των επενδυτών, που σχεδιάζουν την επόμενη μέρα για τον θεσσαλικό κάμπο με τα λεγόμενα φωτοβολταϊκά πάρκα, τα ηλιακά πάνελ, τα οποία είναι το επόμενο σχέδιο της εκμετάλλευσης της γης.

Άρα, η αγροτική ανάπτυξη δεν προβλέπεται, ούτε στα σχέδια της Κυβέρνησης, ούτε στα σχέδια των επενδυτών. Στο φως της δημοσιότητας έχουμε αναγνώσει, ωστόσο, πολλές καταγγελίες άλλων αγροτών, που επιμένουν να διεκδικούν τα αυτονόητα και οι οποίοι έχουν μηνύσει ΔΕΔΔΗΕ και ΑΔΜΗΕ, γιατί δεν εκπληρώνουν τη βασική υποχρέωσή τους για τη διαφάνεια, ως προς την ανάπτυξη των φωτοβολταϊκών σε γη υψηλής παραγωγικότητας. Υπάρχουν συγκεκριμένες ποσοστώσεις, συγκεκριμένα ποσοστά που τα ξεπερνάτε και οι επενδυτές, με την ανοχή φυσικά του κράτους, και τα οποία ΔΕΔΔΗΕ και ΑΔΜΗΕ δεν έχουν απαντήσει σε καμία εξώδικη όχληση των αγροτών, ως προς το τι συμβαίνει με τον βαθμό που αυτά τα ελάχιστα όρια έχουν κατά πολύ ξεπεραστεί.

Δεν έχουν γίνει μόνο εξώδικες οχλήσεις, έχουν γίνει και μηνυτήριες αναφορές, όπου οι αγρότες υποστηρίζουν, ότι όχι μόνο υπερβάσεις έχουν γίνει, αλλά υπάρχουν περαιτέρω σχέδια, που θα σημάνουν την ολική καταστροφή ως προς τις αγροτικές εκτάσεις και τον τρόπο παραγωγής και εκμετάλλευσης αυτών. Συγκεκριμένα, σε επιστολές του Αγροτικού Συνεταιρισμού Φαρσάλων υποστηρίζεται πώς τα φωτοβολταϊκά καλύπτουν το 20% της καλλιεργήσιμης γης της περιοχής τους.

Σαφώς, δεν σας απασχολούν αυτά, αλλά σε σχέση με το πως διαχειρίζεστε και την προστασία του περιβάλλοντος, αλλά και τη διαχείριση των υδάτων, σας καλώ σήμερα να δείτε τα αποτελέσματα του Περιφερειακού Συμβουλίου Στερεάς Ελλάδας, που συνεδρίασε για ένα θέμα, για το οποίο σας έχω κάνει, ήδη, δύο Επίκαιρες Ερωτήσεις, τη δημιουργία Μονάδας Διαχείρισης Επικίνδυνων Βιομηχανικών Αποβλήτων στον Δήμο Τανάγρας, όπου εκεί έχετε σχεδιάσει, με τα μεγάλα συμφέροντα, τα μεγάλα καρτέλ των εταιρειών που υπηρετείτε, να θάβονται αιώνια τα πιο επικίνδυνα τοξικά, καρκινογόνα και επιβλαβή βιομηχανικά απόβλητα απ’ όλη την επικράτεια, αλλά και από τρίτες χώρες.

Και ενώ οι με αριθμούς 1543/2008 και 3943/2015 αποφάσεις του Συμβουλίου της Επικρατείας κερδήθηκαν με κόπο και αγώνες των κατοίκων των περιοχών του Δήμου Ωρωπού και του Δήμου Τανάγρας, αυτές οι αποφάσεις παραμένουν ανεκτέλεστες και τους έχετε σύρει και τρίτη φορά στο Συμβούλιο Επικρατείας, να δικάζεται, εντός των επόμενων ημερών και της επόμενης εβδομάδας, η νέα αίτηση ακύρωσης και αίτηση αναστολής, προκειμένου να σταματήσουν οι εργασίες, με την άδεια που έχετε δώσει, για να χωροθετηθεί στην περιοχή αυτή, που περιβάλλεται από ενεργά σεισμογενή ρήγματα, που έχει κηρυχθεί επικίνδυνη για πυρκαγιές, η Μονάδα Διαχείρισης Επικίνδυνων Βιομηχανικών Αποβλήτων.

Αυτό συμβαίνει εντός του καλλιεργήσιμου κάμπου της Τανάγρας, ανάλογη περίπτωση, δηλαδή, και στη Θεσσαλία, στον καλλιεργήσιμο κάμπο είναι που μεθοδεύετε και αφήνετε ανεξέλεγκτα την εγκατάσταση των ηλιακών πάνελ και μάλιστα, σε θέση όμορη, ως προς την Τανάγρα, στη γεώτρηση υδροδότησης του στρατιωτικού πολιτικού αεροδρομίου της Τανάγρας. Αυτές είναι οι μεθοδεύσεις σας ως προς την προστασία του περιβάλλοντος και αυτά τα προβλήματα καλλιεργείτε σε κίνδυνο υγείας των πολιτών, οι οποίοι έχουν έρθει σε απελπισία και απόγνωση.

Το νερό είναι δημόσιο αγαθό. Η μετάθεση ευθυνών και υποχρεώσεων του κράτους σε ιδιώτες με σκοπό το κέρδος, είναι κάτι που δεν θα το αφήσουμε να περάσει, ούτε σε ψιλά γράμματα, ούτε ανερυθρίαστα να νομοθετηθεί και να εφαρμοστεί. Επιχειρείτε, στην πράξη, απομείωση όλων των αρμοδιοτήτων των υφιστάμενων δημόσιων φορέων για τη διαχείριση των πολύτιμων υδάτινων πόρων, με τη δημιουργία της ολλανδικής εταιρείας και δημιουργείτε κανόνες ιδιωτικής οικονομίας. Παραβίαση, επίσης, του άρθρο 101 του Συντάγματος ως προς την οργάνωση της Διοίκησης.

Περαιτέρω, ως προς τη σύσταση και λειτουργία του Οργανισμού Διαχείρισης Υδάτων Θεσσαλίας Α.Ε. (Ο.Δ.Υ.Θ. Α.Ε.), πραγματικά, όχι απλά είναι προκλητικό, είναι κραυγαλέο το γεγονός, ότι με την προτεινόμενη διατύπωση του άρθρου 3, παρ. 3 του σχεδίου νόμου, εξαιρείτε τον ΟΔΥΘ Α.Ε. από τις διατάξεις που αφορούν την ψηφιακή διαφάνεια. Στο σύνολό της, η προτεινόμενη διάταξη δημιουργεί έναν Οργανισμό που χαρακτηρίζεται από απόλυτη αδιαφάνεια, μειωμένη ιεραρχία και εποπτεία, παρ’ όλο που η δημόσια αυτή επιχείρηση θα διαχειριστεί ζητήματα που άπτονται του δικαιώματος στη ζωή και στο περιβάλλον.

Η εξαίρεση, επίσης, του ΟΔΥΘ Α.Ε. από τις Οδηγίες 2014/24, σχετικά με τις δημόσιες προμήθειες και 2014/25 της Ευρωπαϊκής Ένωσης, σχετικά με τις προμήθειες φορέων που δραστηριοποιούνται στους τομείς του ύδατος, δεν έχει ούτε έρεισμα στο ενωσιακό δίκαιο. Ανησυχητική είναι, επίσης, η αντιπαραβολή διάταξης που αφορά στην εισαγόμενη ρύθμιση για την τιμολογιακή πολιτική του ΟΔΥΘ, σχετικά με τις αμοιβές των διοικητικών στελεχών του, χωρία του master plan της εμπορικής εταιρείας Handels Veteniging Amsterdam (HVA).

Συγκεκριμένα στο τεύχος 5 του Draft Master Plan, ζητείται πολυτελής μισθολογική πολιτική για τα ανώτερα διοικητικά στελέχη του Water Management Organization, σημειώνοντας ότι για δέκα διευθυντές και έναν δικηγόρο θα πρέπει να προβλεφθεί ετήσιος προϋπολογισμός 3 εκ. ευρώ. Αλήθεια;

Σε ότι αφορά στην προστασία περαιτέρω των δασών, όπως διατείνεστε, θα σας θυμίσω, ότι πριν από λίγες ημέρες τέθηκε σε εφαρμογή, με ανακοίνωσή σας, ο κανονισμός πυροπροστασίας ακινήτων, εντός ή πλησίον δασικών εκτάσεων. Δώσατε μία παράταση στους πολίτες, γιατί τους καλέσατε, μέσα σε λίγες ημέρες, να έχουν βρει τεχνικό σύμβουλο, να τον έχουν πληρώσει και να έχουν αναρτήσει σε σχετική πλατφόρμα το πόρισμα αυτής της αυτοψίας.

Αυτή η παράταση δεν μπορεί να ξεπερνά την ημερομηνία 10 Ιουνίου, όπως έχετε πει. Σε άλλη περίπτωση, θα τους επιβληθούν πάρα πολύ μεγάλα πρόστιμα. Πραγματικά, αν νομίζετε ότι με αυτή την πολιτική διαχειρίζεστε την προστασία των δασών, μετακυλίοντας και πάλι την ευθύνη του κράτους στους πολίτες, πλανάστε πλάνην οικτράν. Έρχονται αλυσιδωτά μηνύματα από πλήθος πολιτών, οι οποίοι δεν θα μπορέσουν να ανταπεξέλθουν σε αυτές τις υποχρεώσεις που γεννάτε και πρέπει να εκπληρωθούν μέσα σε διάστημα λίγων ημερών και φυσικά, είναι στοχευμένη η συγκεκριμένη νομοθέτηση, που συνέβη μόλις λίγες ημέρες πριν τις εθνικές εκλογές του 2023. Ενεργοποιήθηκε, όμως τώρα, με απόφαση του ΥΠΕΝ.

Η καταπολέμηση της αυθαίρετης δόμησης, που εισάγετε, επίσης, με τροποποίηση των διατάξεων του ν.4495, διατείνεστε ότι με αυτό ενοποιείται η διαδικασία ελέγχου και καταπολέμησης της αυθαίρετης δόμησης, προκειμένου να καταστεί αποτελεσματική προς όφελος του περιβάλλοντος, βελτιώνοντας και αποσαφηνίζοντας διατάξεις του νέου οικοδομικού κανονισμού και επιλύοντας συμπληρωματικά πολεοδομικά ζητήματα. Αυτά λέτε. Επ’ αυτού, όμως, οφείλετε να λάβετε υπόψη τις πρόσφατες αποφάσεις του Συμβουλίου της Επικρατείας, καθώς και τη μεγάλη θεσμική διένεξη της Κεντρικής Ένωσης Δήμων πάνω σε κορυφαία ζητήματα αδειοδοτήσεων. Οποιαδήποτε σχετική νομοθετική πρωτοβουλία μπορεί να κριθεί θετική, μόνον εφόσον αυτή είναι σε πλήρη συμμόρφωση με τις επιταγές των 293 και 310/24 αποφάσεων του 5ου Τμήματος του Συμβουλίου της Επικρατείας, εναρμονισμένη με τις δικαστικές αποφάσεις που ακυρώνουν οικοδομικές άδειες, κατά το μέρος που επιτρέπουν την ανέγερση φυτεμένου δώματος, αυτές που αποκαθηλώνουν τα μπόνους δόμησης του νέου οικοδομικού κανονισμού, «ψαλιδίζοντας», επιπλέον, ύψη οικοδομών. Οποιαδήποτε νομοθετική πρωτοβουλία δεν είναι σύμφωνη με τα προαναφερόμενα, δεν θα αποτελέσει λύση του προβλήματος. Αντίθετα, θα σταθεί αιτία να διαιωνίζεται η αντιπαράθεση και η ανασφάλεια, που έχει δημιουργηθεί με δικαστικές διενέξεις, με δυσμενή κατάληξη για όσους εθελοτυφλούν και εξακολουθούν να πιστεύουν, ότι η τσιμεντοποίηση και το κέρδος είναι υπεράνω του Συντάγματος και του Συμβουλίου Επικρατείας.

Ναι, στη δημιουργία ενεργειακών κτιρίων αλλά στο όνομα της ενεργειακής αναβάθμισης και δεν μπορούμε να δεχόμαστε επιπλέον ορόφους και περισσότερο τσιμέντο στα κτίρια που κατασκευάζονται. Το παλαιό ενεργοβόρο τριώροφο ή τετραώροφο κτίριο πρέπει να αντικατασταθεί με νέο ενεργειακά αναβαθμισμένο τριώροφο ή τετραώροφο και όχι με τους τεράστιους τσιμεντένιους όγκους που παρατηρούμε τα τελευταία χρόνια με την ανοχή σας.

Όταν ένα, τέτοιας σοβαρότητας, αλλά και μεγέθους, νομοθέτημα, γίνεται με σύντμηση του χρόνου διαβούλευσης, ακόμα και της ελάχιστης, της διάρκειας των δύο εβδομάδων που προβλέπει ο νόμος και αυτό γίνεται μέσα σε οκτώ μέρες, άμεσα είναι αντιληπτό από τους κυβερνωμένους, ότι η πολιτεία, το ΥΠΕΝ εν προκειμένω, καθιστά σαφές, ότι αδιαφορεί πλήρως για κάθε έννοια ουσιαστικής διαβούλευσης, αλλά και καλής νομοθέτησης. Τα υπόλοιπα στις επόμενες συνεδριάσεις. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής**): Τον λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρίες και κύριοι συνάδελφοι, γηράσκω αεί διδασκόμενος. Εδώ, λοιπόν, σε αυτή τη συνεδρίαση ανακάλυψα έναν νέο ορισμό της ιδιωτικής εταιρείας. Ακούστε τον, γιατί έχει πολύ ενδιαφέρον. Η ιδιωτική εταιρεία ανήκει 100% στο δημόσιο, τα μέλη του διοικητικού της συμβουλίου ορίζονται, κατά τα 3/4 από το κεντρικό κράτος και κατά το 1/4 από την Τοπική Αυτοδιοίκηση. Το στρατηγικό της σχέδιο και το σχέδιο δράσης της ιδιωτικής εταιρείας εγκρίνονται από το δημόσιο, από τους αρμόδιους Υπουργούς. Αυτή η ιδιωτική εταιρεία κρατικοποιεί ιδιωτικούς φορείς, γιατί οι ΟΕΒ και οι ΤΟΕΒ κρατικοποιούνται στην πραγματικότητα και αναλαμβάνει τα χρέη τους η ιδιωτική εταιρεία. Και αυτή η ιδιωτική εταιρεία μετατρέπει και υπαλλήλους σε κρατικούς υπαλλήλους. Αυτός είναι ο νέος ορισμός ιδιωτικής εταιρείας και θέλετε στα σοβαρά να κάνουμε διάλογο για την οργάνωση του ΟΔΥΘ και το νερό της Θεσσαλίας. Αν δεν υπήρχε η ανάγκη να κάνετε αντιπολίτευση, γιατί έχουμε μερικές ημέρες πριν από τις ευρωπαϊκές εκλογές, θα βρίσκατε κάτι άλλο να πείτε, από το ότι υπάρχει μία ιδιωτική εταιρεία, που είναι 100% δημόσια.

Υπάρχει ανάγκη, για να πάμε, επί της ουσίας, να είναι ο ΟΔΥΘ ευέλικτος; Έχει κανείς δοκιμάσει να διαχειριστεί αρδευτικά δίκτυα, τη συντήρηση σε στιγμές κρίσης; Εδώ έχουμε και βουλευτές από τη Θεσσαλία, οι οποίοι ξέρουν κάτι παραπάνω γι’ αυτές τις ανάγκες. Δεν χρειάζεται ευελιξία ο ΟΔΥΘ;

Πάμε τώρα στους μισθούς. Ποιοι είναι οι μισθοί; Τι θα αγοράσουμε, τι είδους μάνατζερ θα αγοράσουμε, διότι μάνατζερ θα πάρουμε, κάποιους διαχειριστές θα πάρουμε με αυτούς τους μισθούς που βάζουμε. Είναι αυτοί μισθοί που θα μας έφερναν τους κορυφαίους στον ιδιωτικό τομέα; Όχι. Είναι οι ελάχιστοι, οι οποίοι θα μας οδηγούσαν σε ένα ανώτερο στέλεχος του ιδιωτικού τομέα, το οποίο θα θέλαμε να προσελκύσουμε, για να εφαρμόσουμε διάφορα πράγματα: σύγχρονη τεχνολογία, σύγχρονα συστήματα μάνατζμεντ, τα οποία πρέπει να εισέλθουν σε αυτόν τον Οργανισμό, για να δουλέψει καλά.

Ο Οργανισμός πού έρχεται και παρεμβαίνει; Ποια είναι η ουσία του; Η ουσία του είναι, ότι πρέπει να βρούμε έναν τρόπο να μην υπάρχει αυτή η πολυδιάσπαση ευθυνών, η οποία ήταν καταστροφική για τη Θεσσαλία και το ξέρουμε, ότι ήταν καταστροφική για τη Θεσσαλία. Το ξέρουμε, όλοι το ξέρουμε, διότι άλλος έκανε τα σχέδια, άλλος τα ενέκρινε, άλλος εφάρμοζε το ένα κομμάτι, άλλος το άλλο. Δεν θα πω τώρα ποιος και τι, δεν έχει κανένα νόημα. Ο σκοπός είναι τι θα κάνουμε από κει και πέρα.

Σε μεγάλο βαθμό, όλοι ξέρουμε ότι τα σχέδια, ακόμη και αυτά που υπήρχαν, έμεναν, τελείως, στα χαρτιά και κανένας δεν αναλάμβανε την κεντρική ευθύνη, όταν γινόταν η ζημιά, διότι η πολυδιάσπαση ευθυνών οδηγεί και στην πολυδιάσπαση της ανάληψης ευθύνης.

Έχουμε κανέναν λόγο εμείς να ιδιωτικοποιήσουμε το νερό στη Θεσσαλία; Κανέναν απολύτως. Δεν είναι, ούτε στις προθέσεις μας, ούτε το φανταστήκαμε ποτέ ως πιθανότητα, ως προοπτική. Το μόνο που θέλουμε είναι αυτή η εταιρεία να μην αποτύχει. Ο πιο απλός τρόπος, για να αποτύχει μία δημόσια εταιρία, είναι να βάλεις 5.000 πράγματα, που θα πρέπει να κάνει, πέραν του πραγματικού της σκοπού, που είναι, απολύτως, κρίσιμος.

Πάω στο κεντρικό σημείο του νομοσχεδίου. Άκουσα ότι είναι πέντε νομοσχέδια. Η κλιματική κρίση είναι μία, δεν είναι πέντε και έρχεται σε όλα τα επίπεδα. Θέλω να σας πω, για να πάμε σε έναν ουσιαστικό διάλογο, ότι από πλευράς προσαρμογής στην κλιματική κρίση ούτε η χώρα μας, ούτε η Ευρώπη, ούτε ο κόσμος, έχουν πραγματική προετοιμασία. Η κλιματική κρίση έρχεται ταχύτερα και νωρίτερα απ’ ότι είχε προβλεφθεί. Μπορώ να σας φέρω τα μοντέλα, για να το δείτε αυτό. Παρουσιάστηκε και στη Διάσκεψη για τους Ωκεανούς και είχα την ευκαιρία να το διαπιστώσω ξανά και ξανά.

Η Ευρωπαϊκή Ένωση έχει ρίξει όλο της το βάρος στη μείωση των αερίων του θερμοκηπίου και δεν έχει σοβαρούς προϋπολογισμούς για την προσαρμογή. Όταν βρέθηκε η Θεσσαλία σε κρίση, τι μας είπαν; Πήραμε κάποια λεφτά που έμειναν από το Ταμείο από άλλες καταστροφές, ελάχιστα σε σχέση με την καταστροφή, η οποία καταστροφή είναι το 2% του ΑΕΠ, λέγοντάς μας να κάνουμε ανακατανομή και ότι «σας δίνουμε τη δυνατότητα, πάρτε από αλλού χρήματα και βάλτε τα εκεί». Στον επόμενο «Daniel» από που θα κάνουμε ανακατανομή; Υπήρχαν και νέα λεφτά, αλλά τα λεφτά τα βασικά, είναι ανακατανομή. Τα νέα λεφτά που μπορούσαμε να πάρουμε, τα πήραμε όλα, αλλά ήταν αυτά που μπορούσαμε να πάρουμε. Δεν μπορείς να πάρεις λεφτά, που δεν υπάρχουν.

Η ένταση της κλιματικής κρίσης μάς βρίσκει απροετοίμαστους, από πλευράς προσαρμογής ως πλανήτη, ως Ευρώπη και ως χώρα. Αυτό θέλω να το κρατήσετε. Είναι τεράστια η ευθύνη που έχουμε και τα ποσά που θα χρειαστεί να δαπανήσουμε, είτε με τη μορφή πρόληψης, είτε με τη μορφή αποζημιώσεων καταστροφής, επίσης, θα είναι τεράστια, διότι κάποια στιγμή, αργά ή γρήγορα, όλοι έρχονται στη θέση της εξουσίας, έστω και με τη μορφή Δημάρχου. Θα τα δούμε μπροστά μας αυτά.

Εδώ η πραγματική και η ειλικρινής προσπάθεια της Κυβέρνησης, σε σχέση με τον ΟΔΥΘ, είναι να κάνει έναν Οργανισμό που να έχει μέσα όλες τις απόψεις, γι’ αυτό και βάζουμε από γεωργικούς συνεταιρισμούς και από την Τοπική Αυτοδιοίκηση τέσσερις εκπροσώπους, από τους δεκατρείς, ενώ αναλαμβάνουν την πολιτική ευθύνη τρία διαφορετικά Υπουργεία, για να μπορέσει να μαζευτεί αυτή η ιστορία. Προφανώς, έπρεπε να βάλουμε και πολλά χρήματα και είναι μία συζήτηση πώς αυτά τα χρήματα θα αξιοποιηθούν παραγωγικά. Tο σίγουρο είναι, ότι αν αυτός ο Οργανισμός δεν είναι γρήγορος, οι καταστροφές που θα ξαναέρθουν, θα τον βρουν απροετοίμαστο και αυτόν, όπως έχουν βρει απροετοίμαστη όλη τη Δημόσια Διοίκηση.

Πάω με αυτή την έννοια στα δάση. Θέλω να καταλάβετε το πρόβλημα, επί της ουσίας, που έχουν τα δάση μας. Το βασικό πρόβλημα των δασών είναι η υπερβάλλουσα καύσιμη ύλη. Τι εννοώ με αυτό; Τα δάση τα ελληνικά, κατά το 60% και στο σύνολό τους τα δάση που κινδυνεύουν περισσότερο, αυτά της Νότιας Ελλάδας, δεν είχαν διαχείριση, εδώ και πενήντα χρόνια. Δεν είχαν διαχειριστική μελέτη. Δεν έχουν διαχείριση. Τι διαπίστωσα, όταν πήγα στο Υπουργείο; Διαπίστωσα ότι, ενώ βάλαμε τεράστια ποσά στο ANTINERO, σε σχέση με τις δυνατότητες -θα ξεπεράσει το μισό δις το ANTINERO, που είναι έργα καθαρισμού, αντιπυρικών ζωνών και διάνοιξη δασικών δρόμων- ήταν και είναι «μία σταγόνα στον ωκεανό», σε σχέση με αυτά που είναι μέσα στα δάση και που δεν έχουν φύγει.

Όταν δεν κάνεις διαχείριση στα δάση, συμβαίνουν τρία πράγματα. Πρώτον, τα νεκρά δέντρα και τα νεκρά κλαδιά, οτιδήποτε κόβεται, οτιδήποτε πέφτει, μένει μέσα. Σημειώνω ότι με τον τρόπο που κάναμε διαχείριση στη Μακεδονία, όπου ακόμη υπάρχει διαχείριση, έφευγε το τεχνικό ξύλο, έφευγε το βιομηχανικό από τους ΔΑΣΕ -δεν καταμαρτυρώ σε κανέναν τίποτα- και για λόγους κόστους έμεναν μέσα τα κομμένα κλαδιά Και μένουν.

Κλείνω την παρένθεση.

Εδώ, λοιπόν, όταν δεν έχεις διαχείριση, καταρχήν, δεν έχεις αραίωση. Αν πάτε στα δάση της Αττικής και τα περπατήσετε λίγο, θα δείτε ότι έχουμε χώρους, σαν αυτό εδώ το βήμα, που έχουν δέντρα. Είναι μικρά τα δενδράκια. Ούτε τα δέντρα αναπτύσσονται, αλλά και όταν έρθει η πυρκαγιά, αυτό εδώ θα γίνει παρανάλωμα, διότι έχει πολλή περισσότερη πευκοβελόνα απ’ ότι κορμό. Και αν δεν μπει κάποιος να τα διαχειριστεί αυτά, να κάνει αραιώσεις, να κάνει καθαρισμούς, κ.λπ., δεν υπάρχει λύση.

Πώς θα βάλουμε ανθρώπους στα δάση και πόσους έχουμε, κατ’ αρχάς, στη χώρα; Λοιπόν, στη χώρα, πραγματικούς ενεργούς δασεργάτες έχουμε 4.000 με 5.000, ενώ 9.000 είναι στο Μητρώο. Στην πραγματικότητα, όταν τους ρωτήσετε, η απάντηση είναι, ότι οι μισοί μπαίνουν, κάθε καλοκαίρι, στα δάση, σε άλλες περιοχές λίγο παραπάνω, σε άλλες περιοχές λιγότερο.

Δασεργάτες, σε όλα τα δάση που κινδυνεύουν πιο πολύ, σε όλη τη νότια Ελλάδα, δεν υπάρχουν καθόλου. Δεν υπάρχουν Δασικοί Συνεταιρισμοί από τη Θεσσαλία και κάτω. Επίσης, αυτοί οι Δασικοί Συνεταιρισμοί δεν έχουν -και δεν είχαν οι άνθρωποι- κεφάλαια μεγάλα να βάλουν σε μηχανήματα. Τα κεφάλαια όλων μαζί είναι 3 εκ. ευρώ. Πώς θα αφαιρέσουμε, από, περίπου, 34 εκ. στρέμματα υψηλού δάσους, εκτός διαχείρισης τα περισσότερα, εδώ και 50 χρόνια, τουλάχιστον, την τεράστια καύσιμη ύλη που έχει εκεί εναποτεθεί;

Εάν δεν φτιάξουμε μία οικονομία του δάσους, στην οποία από την ίδια τη βιομάζα που θα βγαίνει, με διαχειριστική μελέτη, μόνο υπερβάλλουσα, όχι αυτή που είναι αναγκαία, για να επιστρέφουν τα συστατικά που χρειάζεται στο χώμα. Γι’ αυτό και η Δασική Υπηρεσία εγκρίνει τις αρχικές μελέτες, τις αναθέτει και τις εγκρίνει. Αν δεν το αφαιρέσουμε, όταν θα έρθει η ώρα των πυρκαγιών και θα έρχονται οι πυρκαγιές, με καλοκαίρια που ξεκινάνε από τον Απρίλιο, θα είναι απολύτως καταστροφικές. Πώς, λοιπόν, θα τα αφαιρέσουμε, αν δεν βρούμε ανθρώπους να επενδύσουν στη σύγχρονη τεχνολογία, να βάλουν μηχανήματα και ταυτόχρονα, αν δεν διπλασιάσουμε, τριπλασιάσουμε, τουλάχιστον, τον πληθυσμό των δασεργατών;

Γι’ αυτό και λέμε -το οποίο δεν το παρατηρήσατε, ενδεχομένως διέλαθε της προσοχής σας- ότι βάζουμε, για πρώτη φορά, επιδότηση της βιομάζας που βγαίνει από το δάσος, όχι τόσο της τεχνικής ξυλείας ή του βιομηχανικού ξύλου, όσο της υπόλοιπης βιομάζας, η οποία μπορεί να γίνει προϊόντα ξύλου ή οτιδήποτε άλλο.

Και για να έχει αυτό τον κοινωφελή χαρακτήρα, υποχρεώνουμε τις όποιες εταιρείες θα ήθελαν να συνεργαστούν για ΔΑΣΕ. Αν ήθελα να κάνω ιδιωτικοποίηση, θα έδινα το οkay στους εργολάβους του ANTINERO να μπαίνουν σε αυτή την υπόθεση. Έχουν και αρκετά μηχανήματα και έχουν ήδη κάνει τη δουλειά. Δεν το έκανα αυτό. Θέλω να καταλάβετε. Δεν το έκανα αυτό. Είπαμε μόνο εταιρείες ξύλου ή εταιρείες ενεργειακής αξιοποίησης της βιομάζας. Θα περιλάβουμε και τα πέλετ, προφανώς, γιατί υπάρχει ένα σχετικό σημείο στη διαβούλευση.

Ειρήσθω εν παρόδω, τη διαβούλευση τη διαβάσαμε πολύ προσεκτικά και από τα 566 σχόλια, τα 109 τα έχουμε εντάξει και θα εντάξουμε και αρκετά ακόμη με νομοτεχνικές βελτιώσεις. Και για τον ΟΔΥΘ ήταν, περίπου, τριάντα τα σχόλια. Κλείνω την παρένθεση, για να μην έχουμε δημιουργία εντυπώσεων.

Εδώ, λοιπόν, ο σκοπός είναι μέσα από αυτή τη σχέση των εταιρειών και των ΔΑΣΕ, που υποχρεωτικά «παντρεύονται» 50/50, να πετύχουμε μία όσμωση του ιδιωτικού τομέα και του κοινωνικού τομέα και να πολλαπλασιάσουμε τις επενδύσεις και τους ανθρώπους που μπαίνουν στα δάση, για να μπορέσουμε να τα σώσουμε. Αλλιώς, τα δάση δεν σώζονται. Όταν οι πυρκαγιές θα περάσουν δεύτερη φορά μέσα σε μια επταετία, δεκαετία, δωδεκαετία, μετά χρειάζεται τεχνητή αναδάσωση. Η τεχνητή αναδάσωση απαιτεί 17 προϋπολογισμούς του κράτους και η χώρα θα πάει σε ερημοποίηση. Και ξέρετε η ερημοποίηση θα «ανήκει» σε όλους μας. Δεν θα «ανήκει» στο Κ.Κ.Ε., στον ΣΥΡΙΖΑ, στην Πλεύση Ελευθερίας, στη Νέα Αριστερά, στην Νέα Δημοκρατία, στο ΠΑΣΟΚ, στη Νίκη. Δεν θα ανήκει σε καθέναν χωριστά. Σε όλους θα ανήκει η ερημοποίηση. Γι’ αυτό αξίζει τον κόπο να κάνουμε αυτή την προσπάθεια για τα δάση.

Είναι μία τεράστια προσπάθεια. Πρέπει να κάνουμε για όλα διαχειριστικές μελέτες. Έχουμε βάλει 70, 80 εκατομμύρια στο ΕΣΠΑ γι’ αυτό. Βγάζω τα λεφτά από τους ρύπους και τα πηγαίνω στα δάση. Τα δικαιώματα ρύπων, ορθώς, κατά τη γνώμη μου, πηγαίνουν στα δάση. Και αυτά παράλληλα με το Πρόγραμμα ANTINERO που υλοποιείται.

Θα κλείσω με τα αυθαίρετα. Θέλω να καταλάβετε τι πάμε να κάνουμε στα αυθαίρετα και γιατί. Και να είμαστε ειλικρινείς. Η ελληνική πολιτεία έχει πλήρως αποτύχει στο θέμα των αυθαιρέτων. Δεκαετίες, από το «αν το δηλώσεις, μπορείς να το σώσεις» ήμουνα νιος και γέρασα, οι περισσότεροι δεν θα το θυμούνται καν. Ο μακαρίτης, ο Αντώνης Τρίτσης, αν θυμάμαι καλά, έκανε τη σχετική εκστρατεία. Πρέπει να ήταν στις αρχές της δεκαετίας του ΄80. Τι παρατηρούμε; Έχουμε κάνει εκατομμύρια νομιμοποιήσεις. Ποτέ δεν σταματήσαμε τη νέα αυθαίρετη δόμηση, ποτέ δεν την σταματήσαμε. Υπάρχουν αυθαίρετα με τελεσίδικα πρωτόκολλα κατεδάφισης από το 1978, όχι δέκα χρόνια που είπε ένας συνάδελφος, αλλά από τη δεκαετία του ΄70, τα οποία ποτέ δεν εκτέλεσε η πολιτεία. Ποτέ. ‘Όποτε πάει να γίνει κάποια κατεδάφιση αυθαιρέτων, δημιουργείται λαϊκός ξεσηκωμός. Δείτε τι έγινε στην Κρήτη, πριν από λίγο καιρό, όπως και στη Ρόδο.

Ποια είναι η αλλαγή πολιτικής που προτείνω στο Σώμα; Η αλλαγή είναι η εξής: πάμε να εξασφαλίσουμε, ότι δεν θα έχουμε κανένα καινούργιο αυθαίρετο. Κανένα. Και να το εξασφαλίσουμε με τρόπο απόλυτο, ότι κανένα καινούργιο αυθαίρετο δεν θα επιβιώνει, έτσι ώστε να αφαιρέσουμε τον βασικό ηθικό κίνδυνο που εμποδίζει το ΣτΕ, που θεωρεί και ορθώς την πολιτεία αναξιόπιστη σε αυτό το θέμα, να έρθει και να συμφωνήσει σε ρυθμίσεις με πολεοδομικά αντισταθμίσματα, εκεί που μπορούν να γίνουν, που μπορεί τον τεράστιο αριθμό, που ακόμη παραμένουν αδήλωτα και αυθαίρετα, σταδιακά να τον βάλει στον πολεοδομικό σχεδιασμό, γκρεμίζοντας, ταυτόχρονα, τις πιο ακραίες περιπτώσεις προς τα πίσω. Αυτή είναι η φιλοσοφία αυτού εδώ του νομοσχεδίου.

Έχουμε στις οικιστικές πυκνώσεις πάνω από 90.000 αυθαίρετα. Μπορεί να είναι 80.000, θα σας γελάσω, γιατί κανείς δεν τα έχει μετρήσει ποτέ. Γιατί δεν τα έχει μετρήσει ποτέ; Γιατί το κράτος δεν ήθελε να τα μετρήσει. Δεν ήθελε να ξέρει ότι υπάρχουν, γι’ αυτό δεν τα μέτρησε. Και να τα μετρούσε και να ήξερε ότι υπάρχουν, τι θα έκανε;

Για να αποκτήσουμε μία σοβαρή πολεοδομική πολιτική, πρέπει να σταματήσει η αυθαίρετη δόμηση και ο τρόπος να σταματήσει είναι να μη χτίζεται τίποτε καινούργιο. Αυτό σημαίνει, ότι κάποιος θα «βάλει το κεφάλι του στον ντορβά» και θα υποσχεθεί και θα δεσμευτεί πολιτικά, ότι δεν θα χτίζεται κανένα καινούργιο αυθαίρετο.

Αυτό είναι το στοίχημα που αναλαμβάνει η Κυβέρνηση, αυτή είναι η δέσμευση και πάνω σε αυτή, μπορεί να έρθουμε κάποια στιγμή να εξορθολογήσουμε την πολιτική μας για τα αυθαίρετα, γιατί, για την ώρα, δεν υπάρχει εξορθολογισμός αυτής της πολιτικής. Το κράτος μας, στο θέμα των αυθαιρέτων, ήταν μία τεράστια, ογκώδης, με «ψηλό λαιμό, στρουθοκάμηλος. Αυτή είναι η πραγματικότητα. Ήμασταν για δεκαετίες ένα κράτος «στρουθοκάμηλος».

Μπορούμε να πάμε και να διαχειριστούμε την κλιματική κρίση, πίσω από τις αιτιάσεις και τους τσακωμούς μας, συνεχίζοντας την αυθαίρετη δόμηση; Εγώ πιστεύω πώς όχι. Γι’ αυτό και έφερα αυτό το νομοσχέδιο στη Βουλή.

Τα υπόλοιπα θα σας τα πουν οι δύο συνάδελφοι Υφυπουργοί. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς ευχαριστούμε, κύριε Υπουργέ. Θεωρώ ότι η συζήτηση εξελίσσεται με πολύ μεγάλο ενδιαφέρον. Άλλωστε, είναι και τα ζητήματα ενδιαφέροντα που αντιμετωπίζει το νομοσχέδιο.

Κύριε Υπουργέ, αν μου επιτρέπετε, επειδή για τον Οργανισμό Διαχείρισης Υδάτων Θεσσαλίας θα έχω την ευκαιρία να μιλήσω στην Ολομέλεια και σας άκουσα με πάρα πολύ μεγάλο ενδιαφέρον για τα δάση, που πράγματι κάτι πρέπει να γίνει, γιατί για τα δάση όλοι υποθετικά ενδιαφερόμαστε, αλλά το έμπρακτο ενδιαφέρον είναι αυτό που περιγράψατε, δηλαδή, πώς θα τα θωρακίσουμε. Δεν θα πάψουν, βέβαια, οι πυρκαγιές ποτέ, αλλά να μειώσουμε το αποτύπωμά τους επιχειρούμε.

Θα ήθελα να σας παρακαλέσω να δείτε, μιας και εσείς μας πληροφορήσατε τώρα, ότι προσδοκάτε ή ότι είναι ζητούμενο να αυξηθούν οι δασεργάτες και οι δασικοί συνεταιρισμοί, θα ήθελα να μελετήσετε, αν είναι εύκολο και στο παρόν νομοσχέδιο, το ζήτημα του αριθμού των μελών των συνεταιρισμών, γιατί ξέρετε, κύριε Υπουργέ, είναι 20 και είναι αρκετοί. Οι δασικοί συνεταιρισμοί δραστηριοποιούνται σε μικρά χωριά ορεινά, κοντά σε δάση, κατά κύριο, λόγο και εκεί μας λείπει ο πληθυσμός. Έχουμε το δημογραφικό, έχουμε την εγκατάλειψη της υπαίθρου, εγώ δεν βλέπω τον λόγο πραγματικά, γιατί το έχω συζητήσει και με προκατόχους σας, για να μην πάμε σε ένα αριθμό 13 ή 11 μελών, με την πρόβλεψη και τη δικλείδα, ότι δεν θα είναι πάνω από το 20% των μελών, συγγενείς πρώτου βαθμού, γιατί πάντα ελλοχεύει ο κίνδυνος, να πάει μία οικογένεια και να κάνει ένα δασικό συνεταιρισμό.

Θα μπορούσατε ενδεχομένως να το δείτε, γιατί έχοντας την εμπειρία της Μαγνησίας, είναι πλέον οι δασικοί συνεταιρισμοί σε πάρα πολύ μικρά χωριά και αν πέσει ο αριθμός των μελών κάτω από τα 20, που προβλέπει ο νόμος, θα διαλυθεί ο δασικός συνεταιρισμός και τότε θα ψάχνουμε ανθρώπους να λατομήσουν το δάσος, δηλαδή, να το διαχειριστούν, όπως πολύ ορθά και με επιχειρήματα περιγράψατε, προκειμένου να το θωρακίσουν.

Θα σας παρακαλούσα, λοιπόν, να το εξετάσετε αυτό και στο μέτρο των δυνατοτήτων σας, να δείτε τι μπορείτε να κάνετε ή βάζοντας κάποια πληθυσμιακά κριτήρια, κάποια κριτήρια ορεινότητας σε ορισμένες περιπτώσεις, να είναι δυνατή και η σύσταση δασικού συνεταιρισμού με λιγότερα μέλη, 11, 13 ή 15. Είναι ένα αίτημα που το έχουμε δεχθεί από πολλούς δασικούς συνεταιρισμούς σε πάρα πολλά χωριά. Συνάδελφοι από την Κορινθία μού κάνουν νόημα και για 10 μέλη, με την έννοια, κύριε Υπουργέ, ότι ομάδες παραγωγών στον πρωτογενή τομέα γίνονται με πολύ λιγότερα μέλη, με 8 με 9, κ.λπ..

Είμαι βέβαιος, ότι θα εξετάσετε αυτό το αίτημα, που είναι πολλών συναδέλφων.

Θα περάσουμε τώρα στις τοποθετήσεις των βουλευτών και θα δώσω τον λόγο στον κ. Κέλλα.

**ΧΡΗΣΤΟΣ ΚΕΛΛΑΣ**: Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, αγαπητοί κυρίες και κύριοι, συζητούμε σήμερα για ένα πολυνομοσχέδιο με σημαντικές μεταρρυθμίσεις, αφενός μεν για την προστασία του περιβάλλοντος με την ορθολογική διαχείριση των υδάτων σε περιοχές που επλήγησαν από την κλιματική αλλαγή, όπως είναι η Λάρισα και η Θεσσαλία, που ακόμα μετρούν τις «πληγές» τους από τον «Daniel», αλλά και τη διαχείριση των δασικών οικοσυστημάτων της χώρας, αφετέρου για την αντιμετώπιση της αυθαίρετης δόμησης και των θεμάτων που άπτονται της ενεργειακής ασφάλειας.

Σήμερα θα ήθελα να εστιάσω στο πρώτο μέρος της δεύτερης ενότητας του νομοσχεδίου που αφορά στη σύσταση και λειτουργία Οργανισμού Διαχείρισης Υδάτων Θεσσαλίας. Η σύσταση του Οργανισμού αποτελούσε δέσμευση του Πρωθυπουργού, για τον οποίο η ανασυγκρότηση της Θεσσαλίας, όπως και ο ίδιος έχει τονίσει και είναι κάτι που αποδεικνύεται και έμπρακτα, αποτελεί προσωπικό στοίχημα. Δεν υπάρχει αμφιβολία, ότι η σύσταση του εν λόγω Οργανισμού θα έχει θετικό αποτύπωμα για την Περιφέρειά μας. Θα ήθελα, όμως, να κάνω κάποιες επισημάνσεις που αφορούν στη στελέχωση του Οργανισμού.

Πρώτον, υπάρχει μία διαφορετική και τελικά, άνιση αντιμετώπιση των υπαλλήλων που θα μεταφερθούν στον ΟΔΥΘ από τους ΟΕΒ. Ειδικότερα, οι παραπάνω υπάλληλοι αντιμετωπίζονται με τελείως διαφορετικό τρόπο, ως προς την αναγνώριση προϋπηρεσίας και τη μισθολογική τους κατάσταση.

Συγκεκριμένα, στα άρθρα 10, παρ. 4 και 11, παρ. 4, του υπό εξέταση νομοσχεδίου προβλέπεται για τους υπαλλήλους της Διεύθυνσης Υδάτων Θεσσαλίας της Αποκεντρωμένης Διοίκησης και της Διεύθυνσης Υδροοικονομίας και Εποπτείας ΟΕΒ της Περιφέρειας Θεσσαλίας, ότι εξακολουθούν να διατηρούνται ως προσωπική διαφορά οι πάσης φύσεως επιπλέον μισθολογικές διαφορές και τα επιδόματα και ορθώς, ενώ αναγνωρίζεται και ο χρόνος προϋπηρεσίας τους. Σωστά. Στο άρθρο 6, παρ. 5, όμως, που αφορά στους υπαλλήλους των Οργανισμών Εγγείων Βελτιώσεων, αποφασίζεται η αυτοδίκαιη μεταφορά των υπαλλήλων αυτών στον ΟΔΥΘ, αλλά δεν προβλέπεται τίποτα σχετικό με αναγνώριση προϋπηρεσίας και διατήρηση της μισθολογικής τους κατάστασης, μισθολογικές διαφορές και επιδόματα.

Την ίδια στιγμή, έχουμε διαφορετική μεταχείριση των υπαλλήλων, σε περίπτωση λύσης ή κατάργησης του Οργανισμού Διαχείρισης Υδάτων Θεσσαλίας. Συγκεκριμένα, ενώ για τους υπαλλήλους της Αποκεντρωμένης Διοίκησης Θεσσαλίας και Στερεάς Ελλάδας και της Περιφέρειας προβλέπεται ρητά στα άρθρα 10, παρ. 7 και 11, παρ. 7 του νομοσχεδίου, πώς «σε περίπτωση λύσης ή με οποιονδήποτε τρόπο κατάργησης του ΟΔΥΘ Α.Ε. το προσωπικό της αυτοδίκαια γυρνά στις θέσεις που κατείχε προ ΟΔΥΘ με το προηγούμενο καθεστώς». Για τους υπαλλήλους, όμως, που θα προέρχονται από τους Οργανισμούς Εγγείων Βελτιώσεων, στο νομοσχέδιο δεν υπάρχει καμία απολύτως πρόνοια για την περίπτωση λύσης ή κατάργησης του ΟΔΥΘ. Αυτοί οι υπάλληλοι, εάν τυχόν μεθαύριο πάψει να υπάρχει ο ΟΔΥΘ, τι θα γίνουν; Θα πάνε σπίτια τους;

Δεύτερον, θέλω να θέσω και ένα θέμα που αφορά στους υπαλλήλους της Διεύθυνσης Υδάτων της Αποκεντρωμένης Διοίκησης Θεσσαλίας και Στερεάς Ελλάδος. Στη Διεύθυνση Υδάτων της Αποκεντρωμένης Διοίκησης Θεσσαλίας υπάγονται οργανικά 17 μόνιμοι δημόσιοι υπάλληλοι, αγαπητοί μου Υφυπουργοί. Με τη μεταφορά τους στον ΟΔΥΘ, κατά το άρθρο 10, αυτοί, από μόνιμοι υπάλληλοι, καθίστανται αορίστου χρόνου, λόγω του ότι μεταφέρονται σε Α.Ε. που είναι ο ΟΔΥΘ. Η μετατροπή του καθεστώτος εργασίας των μονίμων υπαλλήλων σε αορίστου χρόνου είναι, όμως, νομικά, αλλά και λογικά ορθή; Επειδή δεν γίνεται να διατηρηθεί το καθεστώς των μονίμων υπαλλήλων, ως έχει, θα έπρεπε, κατά την άποψή μου, εσείς ίσως έχετε άλλη λύση, είτε να τους δοθεί η δυνατότητα να παραμείνουν στην Αποκεντρωμένη Διοίκηση, είτε εάν μεταφερθούν στον ΟΔΥΘ, να έχουν το δικαίωμα να επανέλθουν στην Αποκεντρωμένη.

Θα ήθελα να παρακαλέσω τον κ. Υπουργό και τους παρισταμένους κ.κ. Υφυπουργούς να εξετάσουν τα ζητήματα, τα οποία έθεσα και να προβούν στις βελτιώσεις για την άρτια στελέχωση του ΟΔΥΘ και τη δικαιότερη αντιμετώπιση των υπαλλήλων του.

Δεν θα καταχραστώ άλλο τον χρόνο, εξάλλου έχουμε άλλες δύο συνεδριάσεις. Επομένως, εκεί θα είμαι, για τα υπόλοιπα θέματα, πιο αναλυτικός. Σας ευχαριστώ.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής)**: Πολύ σοβαρά ζητήματα ετέθησαν από τον κ. Κέλλα. Βεβαίως, οι Υφυπουργοί είναι εδώ και τα άκουσαν. Τον λόγο έχει ο κ. Παρασύρης από το ΠΑΣΟΚ-ΚΙΝΑΛ.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Άκουσα δύο φορές τον Υπουργό, εμείς μπορεί εξ ορισμού να είμαστε πολιτικοί αντίπαλοι, από την άλλη, όμως, είμαστε καλοπροαίρετοι άνθρωποι και δεν μπορεί να ανάγεται κάθε κριτική, η οποία γίνεται μέσα στο Κοινοβούλιο, εξ ορισμού σε μία πολιτική αντιπαράθεση και μία πολιτική εκμετάλλευση.

Το νομοσχέδιο αυτό το περιμέναμε καιρό, σε ότι αφορά, τουλάχιστον, στα ενεργειακά, ακριβώς επειδή η χώρα βρίσκεται σε ένα εξαιρετικά κομβικό σημείο και το ξέρετε, κυρία Υπουργέ. Είμαστε σε μία μεταβατική φάση, υπάρχει μία πολύ μεγάλη παραγωγή «πράσινης» ενέργειας, με κινδύνους που, ενδεχομένως, να μας φέρουν μπροστά και σε μία υπερθέρμανση του συστήματος.

Στο νομοσχέδιο αυτό, εγώ θα πω ότι ακόμη μία φορά βλέπω, ότι αντιμετωπίζετε πάρα πολύ αποσπασματικά συνολικά το πώς πορεύεται η χώρα. Θα περίμενα, όλο αυτό το διάστημα, από την έναρξη της θητείας της Κυβέρνησής σας, να έχουμε έναν νόμο - πλαίσιο, για να συζητήσουμε ουσιαστικά, από κοινού, όλα τα κόμματα, για την ενεργειακή πολιτική της χώρας και πώς, με βάση το ΕΣΕΚ, όλοι αυτοί οι στόχοι μπορούν να επιτευχθούν. Επαναλαμβάνω ότι υπάρχουν πάρα πολύ μεγάλοι κίνδυνοι και βρισκόμαστε σε μία περίοδο μεταβατική, η οποία θα έχει πολύ μεγάλο αντίκτυπο και για την κοινωνία και για την οικονομία. Κάτι τέτοιο δεν έχει αποτυπωθεί μέχρι σήμερα και έρχονται όλα με επιμέρους διατάξεις, με τροπολογίες και με υποενότητες, όπως γίνεται εδώ. Θα μπορούσε, δηλαδή, το νομοσχέδιο για την ενέργεια να είναι κάτι ξεχωριστό και πολύ πιο «απλωμένο» σε ζητήματα, τα οποία είναι σήμερα με όρους κατεπείγοντος, αλλά και στο πολύ άμεσο μέλλον θα κληθούμε να τα αντιμετωπίσουμε.

Προσπαθώντας να βάλω μία τάξη στο μυαλό μου, σε σχέση με το τι πραγματεύεται το νομοσχέδιο, θα πω ότι είναι ουσιαστικά τέσσερις ενότητες. Μία ενότητα είναι η διαχείριση των περικοπών και πώς θα γίνουν αυτές. Δεύτερη ενότητα είναι το πρόγραμμα «Απόλλων». Μία τρίτη ενότητα είναι κάποιες αλλαγές προθεσμιών, ημερομηνιών και ορισμένες εξ αυτών θα μπορούσε να πει κάποιος ότι και οι διευθετήσεις «φωτογραφικές». Τέταρτη ενότητα είναι το net billing και το κομμάτι που αφορά την εταιρεία υδρογονανθράκων.

Παίρνοντας με τη σειρά το καθένα από αυτά, η αποτυχία του σχεδιασμού και της ενεργειακής πολιτικής φαίνεται από αυτό που έχει γίνει με τις περικοπές, που οι περικοπές, πλέον, στη χώρα μας είναι μία κανονικότητα. Η χώρα περικόπτει, «πετάει» «πράσινη» φθηνή ενέργεια από το «παράθυρο», ακριβώς, επειδή δεν έχει φτάσει σε ένα στάδιο ωρίμανσης η ενεργειακή μας πολιτική, έτσι ώστε να μπορούμε να αποθηκεύουμε αυτή τη φθηνή «πράσινη» ενέργεια, για να την καταναλώνουμε σε κάποιες άλλες ώρες.

Τώρα αυτό συμβαίνει συμπωματικά, συμβαίνει συγκυριακά, συμβαίνει επειδή εξυπηρετεί κάποιους, αυτό είναι κάτι, που εν πάση περιπτώσει θα δοθεί η ευκαιρία και στην Ολομέλεια και το επόμενο διάστημα να το συζητήσουμε, αλλά το γεγονός, ότι η χώρα δεν έχει πολιτική αποθήκευσης είναι κρίσιμο, είναι μεγάλο θέμα, θα το βρούμε μπροστά μας. Είστε τεσσεράμισι χρόνια Κυβέρνηση, δεν έχετε φέρει νομοθετικό πλαίσιο για την αποθήκευση και σε αυτό το νομοσχέδιο θα περίμενα κάτι επιπλέον, σε σχέση με το συγκεκριμένο.

Γνωρίζετε ότι έχουμε 5 GW αποθήκευση στόχο στο ΕΣΕΚ, δεν υπάρχει ούτε ένα KW, αυτή τη στιγμή, να αποθηκεύεται και θα μπορούσε σε κάποιο βαθμό να αποσυμφορήσει το σύστημα.

Παρ’ όλα ταύτα και παρ’ ότι έχουμε περικοπές και παρ’ ότι σας το είπαμε την προηγούμενη φορά, σε σχέση με το αγροτικό και το βιομηχανικό ρεύμα, φροντίσατε να βρούμε 1,3 GW, επιπλέον, χώρο για το αγροτικό και το βιομηχανικό ρεύμα, παρ’ ότι ξαναλέω υπάρχει «πράσινη» ενέργεια, η οποία «πετιέται από το παράθυρο».

Θα μπορούσατε να κάνετε έναν διαγωνισμό, έτσι ώστε αυτή η περίσσεια ενέργειας να μπαίνει και να μπορεί να εξυπηρετεί το αγροτικό ή το βιομηχανικό ρεύμα.

Δεύτερον, το πρόγραμμα «Απόλλων» είναι ένα μεγάλο εγχείρημα. Εγώ θεωρώ, ότι δεν θα προχωρήσει, γιατί είναι εξαιρετικά πολύπλοκο. Από εκεί και πέρα, έχουμε πολύ μεγάλες ενστάσεις, διότι αλλάζει η φυσιογνωμία των ενεργειακών κοινοτήτων, έτσι τουλάχιστον που εμείς, εδώ και δέκα-δεκαπέντε χρόνια, έχουμε ορίσει την ενεργειακή δημοκρατία και τον τρόπο που αυτή μπορεί να υλοποιηθεί με όρους δικαιοσύνης.

Δυστυχώς, εσείς έχετε ένα άλλο σκεπτικό, θα εκμεταλλευτείτε τους πόρους του Ταμείου Ανάκαμψης, έτσι ώστε ναι μεν να καταναλώνουν φθηνότερη ενέργεια, γιατί είναι όλοι στο «κόκκινο» οι δήμοι, ΤΟΕΒ, ΔΕΥΑ και όλα αυτά, αλλά θα το καταναλώνουν μέσω τρίτων.

Εμείς έχουμε μία διαφορετική λογική, θα είμαστε κάθετοι και απέναντι σε αυτό. Εσείς μιλάτε για κατανάλωση μέσω τρίτων, εμείς μιλάμε για παραγωγή από τις οντότητες αυτές και θα μπορούσε να δοθεί αυτή η δυνατότητα. Άλλωστε, θα μπορούσε να επεκταθεί και το αντικείμενο της ίδιας αυτής της δημιουργίας των ενεργειακών κοινοτήτων που τώρα πάτε να φτιάξετε και να επεκταθεί και στους πολίτες.

Και επί μέρους τώρα, υπάρχουν κάποιες αλλαγές στις προθεσμίες, τις οποίες δεν τις καταλαβαίνουμε, γιατί είναι τόσο ασφυκτικές αυτές οι ημερομηνίες. Υπάρχει η περιβόητη ημερομηνία 1/8 για τις ταρίφες για τα 6,5 λεπτά ή τα 6,8. Δεν καταλαβαίνω, γιατί αλλάζει τόσο απότομα αυτό. Το συζητήσαμε και στη Θεσσαλονίκη, είμαστε ανοιχτοί να ακούσουμε.

Την ίδια στιγμή, βέβαια, κρατάτε τα 8,5 λεπτά στα αιολικά, απ’ ότι φαίνεται. Δεν καταλαβαίνω, γιατί αλλάζει η ημερομηνία, γιατί κάποιες προθεσμίες πρέπει να αλλάζουν, γιατί πρέπει να γίνεται όλο αυτό και να μην καταλαβαίνει κανείς μας, τι συμβαίνει από πίσω. Γιατί δεν είμαστε ανοιχτοί και διαφανείς σε μία συζήτηση γύρω από την ενεργειακή πολιτική στη χώρα;

To Net Metering και το Net Billing, αυτό σηκώνει πάρα πολύ μεγάλη συζήτηση, μιλάμε για «ξαφνικό θάνατο» για ορισμένους. Κάποιοι θα μπορούσαν να πουν, ότι εν πάση περιπτώσει, ναι μεν υπάρχει η ευρωπαϊκή οδηγία, η οποία, όμως, αναφέρεται και σε ένα ευρωπαϊκό περιβάλλον, το οποίο έχει Metering σε πολύ υψηλότερα ποσοστά, πάνω από 50%, ενώ στη χώρα μας δεν υπερβαίνει το 6,5%. Άρα, δεν ξέρω, γιατί με όρους κατεπείγοντος κάτι τέτοιο, το οποίο ευνοεί κάποιους λίγους, πρέπει να μπαίνει.

Κλείνοντας, ευχόμαστε -και εμείς θα είμαστε τουλάχιστον σε αυτή την όχθη- η «πράσινη» μετάβαση, δεν αρκεί να γίνει μόνο «πράσινη», πρέπει να είναι και δίκαιη. Εδώ ζούμε μία πολύ μεγάλη μεταβολή και μιλώντας όλοι μία τεχνική γλώσσα, δυστυχώς, δεν μπορούμε να την εκλαϊκεύσουμε, να φτάσει το μήνυμα εκεί που πρέπει να φτάσει.

Δυστυχώς, γίνονται πράγματα, τα οποία νομιμοποιούν ακραίες συμπεριφορές από την πλευρά της κοινωνίας, διότι γίνονται εν αγνοία της κοινότητας των τοπικών κοινωνιών, εν αγνοία συνολικά της Τοπικής Αυτοδιοίκησης, των θεσμικών οργάνων, μέσα από τους οποίους μπορεί να εκφραστεί μία τοπική κοινωνία και βάζετε απέναντι τον κόσμο σε μία τεχνολογία που πρέπει και θα μπορούσε να είναι δίκαιη, αποκεντρωμένη και να μην είναι συγκεντρωμένη σε χέρια λίγων.

Βλέπουμε σειρά νομοθετημάτων, που από μία τεχνολογία που η λογική της είναι αποκέντρωση, ανεξαρτησία και αυτονομία, να πάτε να την συγκεντρώνετε σε χέρια λίγων.

Εμείς, να ξέρετε, δεν θα αφήσουμε να μετατραπεί το ολιγοπώλιο των ορυκτών καυσίμων σε ολιγοπώλιο της «πράσινης» ενέργειας. Θα παλέψουμε, έτσι ώστε αυτό το νέο πεδίο συλλογικής δράσης, που λέγεται «πράσινη» δημοκρατία, «πράσινη» οικονομία, το οποίο μπορεί να εμπλέξει και τους αγρότες και τη βιομηχανία και τους παραγωγούς ενέργειας και τους καταναλωτές, ένα, δηλαδή, διαφορετικό μοντέλο παραγωγής για τη χώρα μας, να γίνει με όρους δημοκρατίας. Απέναντι, λοιπόν, σε αυτό, θα μας βρείτε άρθρο προς άρθρο.

Να κλείσω, κυρία Πρόεδρε, με ένα τελευταίο, γιατί άκουσα τον κ. Υπουργό που μίλησε για τα αυθαίρετα. Προφανώς, συμφωνούμε σε ότι είπε ο κ. Υπουργός. Από εκεί και πέρα, υπάρχει και μία σοβαρή έλλειψη χωροταξικής πολιτικής στη χώρα και πολεοδομικών σχεδίων. Από το Ταμείο Ανάκαμψης δεν υπάρχει ούτε ένα χρηματοδοτικό πρόγραμμα για την επέκταση των πολεοδομικών σχεδίων. Πώς μπορούμε, λοιπόν, να συζητάμε για σταμάτημα της αυθαίρετης δόμησης, όταν την ίδια στιγμή, τουλάχιστον, στην Κρήτη που έχω απόλυτη γνώση, τα πολεοδομικά σχέδια δεν μπορούν να χρηματοδοτηθούν, έτσι ώστε να μπορούν να επεκταθούν; Ευχαριστώ.

**ΕΛΕΝΗ - ΜΑΡΙΑ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής):** Τον λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:**  Ευχαριστώ.

Κυρίες και κύριοι συνάδελφοι, το σχέδιο νόμου που έχουμε στα χέρια μας, είναι ένα ακόμη «ερανιστικό» νομοσχέδιο, όπως θέλει η Κυβέρνηση να αποκαλούνται τα εμβαλωματικά νομοσχέδια, που καταθέτει σωρηδόν στην προσπάθειά της να διορθώσει, να καλύψει τα δικά της λάθη και παραλείψεις.

Στο συγκεκριμένο σχέδιο νόμου έχουμε και κακό τρόπο νομοθέτησης, μια προσχηματική διαβούλευση, αλλά και έλλειψη σεβασμού στην Αντιπολίτευση, που σύσσωμη ζήτησε σήμερα να αποσυρθεί το νομοσχέδιο. Πολλά μπορούν να ειπωθούν για την κυβερνητική πολιτική στο θέμα του περιβάλλοντος και της ενέργειας. Στις επόμενες συνεδριάσεις θα μας δοθεί η ευκαιρία να συζητήσουμε και να τοποθετηθούμε διεξοδικότερα για θέματα, όπως η διαχείριση των υδάτων, οι ενεργειακές κοινότητες και οι μικροί παραγωγοί, οι συνδέσεις, και κυρίως, οι αποκλεισμοί τους από το ηλεκτρικό σύστημα, με πριμοδότηση μεγάλων συμφερόντων στον χώρο των ΑΠΕ, και βέβαια, η απίστευτη καθυστέρηση με το πολυαναμενόμενο ειδικό χωροταξικό για τις ΑΠΕ, η έλλειψη του οποίου «ναρκοθετεί» το περιβάλλον, τις παραγωγικές δραστηριότητες και τις προοπτικές ολόκληρων περιφερειών, όπως, εν προκειμένω, η Δυτική Μακεδονία.

Εδώ θα ήθελα χαρακτηριστικά να πω, ότι οι ενεργειακές κοινότητες και οι μικροεπενδυτές της Δυτικής Μακεδονίας αντιμετωπίζονται σαν πολίτες δεύτερης κατηγορίας. Με τις νέες ρυθμίσεις το σχέδιο νόμου καταργείτε τις σταθερές τιμές και τις προθεσμίες για τα εξαιρούμενα έργα, που μέχρι τώρα είχαν οι περιοχές απολιγνιτοποίησης, με αποτέλεσμα τα μικρά έργα να οδηγούνται σε απόλυτο αδιέξοδο.

Ωστόσο, σήμερα, θέλω να σταθώ και να εστιάσω σε συγκεκριμένα άρθρα του σχεδίου νόμου, που επηρεάζουν δραστικά το παρόν και το μέλλον της τηλεθέρμανσης στην Π.Ε. Κοζάνης και του Αμυνταίου. Γι’ αυτό, εξάλλου, ζητήσαμε να προσκληθούν οι Δημοτικές Επιχειρήσεις αυτών των τριών Δήμων, δηλαδή, της Κοζάνης, της Εορδαίας και του Δήμου Αμύνταιου. Οι δύο Δημοτικές Επιχειρήσεις Τηλεθέρμανσης, η ΔΕΥΑΚ της Κοζάνης και η ΔΕΤΗΠ της Πτολεμαΐδας, εισηγούνται με υπομνήματα τους τροποποιήσεις και προσθήκες στο νομοσχέδιο, πιστεύω πώς θα στείλει και το Αμύνταιο, αρχικά στις διατάξεις για το καθεστώς ενίσχυσης των σταθμών συμπαραγωγής ηλεκτρισμού θερμότητας και υψηλής απόδοσης.

Συγκεκριμένα, προτείνουν, όπως αναφέρεται, παράταση της διάρκειας ισχύος της λειτουργικής ενίσχυσης, της ταρίφας που λέτε, από τα 10 στα 15 έτη. Ειδικότερα, για περιοχές που βρίσκονται σε καθεστώς δίκαιης μετάβασης, πολλώ δε μάλλον, γι’ αυτές που εξυπηρετούν και συστήματα τηλεθέρμανσης. Ο χρόνος των 15 ετών, εξάλλου, ταυτίζεται με τη χρονική διάρκεια της υπό διαπραγμάτευσης νέας σύμβασης παροχής θερμικής ενέργειας με τη ΔΕΗ Α.Ε.. Αναπόφευκτα, το κόστος της θερμικής ενέργειας αναμένεται να είναι σημαντικά υψηλότερο, τόσο για τις επιχειρήσεις, όσο και για τον τελικό καταναλωτή, γιατί η νέα ΣΥΘΗΑ, πρώτα απ’ όλα, δεν θα τυγχάνει της λειτουργικής ενίσχυσης την πενταετία από το 11ο, δηλαδή, έως το 15ο έτος. Δεύτερον, ο τρόπος υπολογισμού της ενίσχυσης, σύμφωνα με τις σημερινές προβλέψεις, θα οδηγεί σε πολύ χαμηλή επιδότηση της τιμής για τους καταναλωτές που θα «πληρώσουν το μάρμαρο» και τέλος, το νέο σύστημα θα εντάσσεται σε ανοιχτό ανταγωνισμό, χωρίς την ένταξή του, κατά προτεραιότητα, όπως προβλέπεται για την πρώτη δεκαετία.

Παράλληλα, πρέπει να επισημανθεί, ότι υπάρχει αίτημα για επιμήκυνση της θερμαντικής περιόδου, από 1η Οκτωβρίου ως τις 31 Μαΐου, ενώ, επίσης, υπάρχει πρόταση για τη μείωση του κόστους αγοράς δικαιωμάτων εκπομπών CO2, μέσω αλλαγής της σχέσης υπολογισμού.

Τέλος, στο επόμενο άρθρο, το 107, δηλαδή, το πρώην 99 που είχατε, υπάρχουν αιτήματα που αφορούν στην εφαρμογή ενός αναγκαίου εικονικού ενεργειακού συμψηφισμού.

Εξίσου ανησυχητικά είναι τα νέα για την Πτολεμαΐδα 5, για την οποία δεν υπάρχει κανένας σχεδιασμός, ούτε καν αναφορά στην Πτολεμαΐδα 5 για την τηλεθέρμανση της Πτολεμαΐδας μιλάω. Είναι επτασφράγιστο μυστικό, από ό,τι φαίνεται, για το τι θα κάνετε για την Πτολεμαΐδα 5.

Δεν θα επεκταθώ άλλο. Θα επανέλθω στις επόμενες συνεδριάσεις πιο αναλυτικά. Ήθελα μόνο να πω, ότι η τηλεθέρμανση, η οποία ισχύει, εδώ και τριάντα χρόνια, αποτελεί μία αντισταθμιστική παροχή της ΔΕΗ στη Δυτική Μακεδονία, καθώς, επί σειρά ετών, η επιχείρηση αξιοποιούσε τους πόρους της περιοχής με απροσμέτρητα οφέλη για την ίδια και για την υπόλοιπη χώρα. Πλέον, με αποκλειστική ευθύνη της Κυβέρνησης, η ΔΕΗ έχει απεμπολήσει τον δημόσιο χαρακτήρα της και θεωρείται, όπως κατά καιρούς αναφέρουν χωρίς φρόνηση κυβερνητικοί αξιωματούχοι, μία ιδιωτική επιχείρηση, η οποία, μάλιστα, δραστηριοποιείται σε διάφορους τομείς, ακόμη και στην αγορά μικρών ηλεκτρικών συσκευών.

Το κοινωνικό και οικονομικό κόστος αυτής της εγκατάλειψης και της «βίαιης» απολιγνιτοποίησης είναι μεγάλο, ενώ υποτίθεται στα χαρτιά υπάρχει η ρήτρα απολιγνιτοποίησης, με ειδική μέριμνα για την ΠΕ Κοζάνης. Αυτή η ρήτρα απολιγνιτοποίησης υπάρχει από το 2020 για όλα -υποτίθεται- τα νομοσχέδια που φέρνει Κυβέρνηση, να παίρνετε υπ’ όψιν την απολιγνιτοποίηση της Δυτικής Μακεδονίας. Το έχετε ξεχάσει, εντελώς. Δεν υπάρχει πουθενά και σας ανέφερα πριν για τις ενεργειακές κοινότητες και τους μικρούς επενδυτές. Σας αναφέρω και αυτό τώρα.

Εν προκειμένω, για την τηλεθέρμανση, για την οποία έχω κάνει πολλαπλές Ερωτήσεις και έχω λάβει απαντήσεις από εσάς, κυρία Σδούκου, ότι η ΔΕΗ είναι ιδιωτική επιχείρηση, ότι οι κάτοικοι της Δυτικής Μακεδονίας είναι ευνοημένοι. Άκουσον, άκουσον. Μία περιοχή η οποία έχει όλους τους δείκτες αρνητικούς. Είναι ευνοημένοι λέτε, σε σχέση με τους συμπολίτες τους, ενώ οι αυξήσεις στα τιμολόγια, πρόσφατες και δρομολογημένες, είναι αποδεκτές και αναγκαίες.

Πρέπει να λήξει άμεσα και χωρίς αστερίσκους η ανασφάλεια των πολιτών. Να σταματήσουν οριστικά τα μεγάλα προβλήματα στην εύρυθμη λειτουργία της τηλεθέρμανσης. Το κόστος, τους διαγωνισμούς, τις συνδέσεις, τις υποδομές, τον σχεδιασμό και τη χρηματοδότηση. Είναι, δηλαδή, καιρός να πάψετε να αδιαφορείτε για τις ζωές των πολιτών της Δυτικής Μακεδονίας. Ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής)**: Τον λόγο έχει ο κ. Μεταξάς.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ**: Ευχαριστώ πολύ, κυρία Πρόεδρε.

Κυρία Υπουργέ, κυρίες και κύριοι, το υπό συζήτηση νομοσχέδιο αποτελεί ένα πραγματικό «τερατούργημα» με βασικό στόχο τη διαμόρφωση νέων πεδίων για την κερδοφορία μεγάλων επιχειρηματικών ομίλων, παραδίδοντάς τους τη διαχείριση των υδάτων και των δασών της χώρας. Όχι μόνο, λοιπόν, δεν αφορά στην προστασία του φυσικού περιβάλλοντος, όπως προκλητικά αναγράφεται στο κείμενο, αλλά το αντίθετο. Εισάγετε ένα νέο πολυεργαλείο στα χέρια του κεφαλαίου για την αντιμετώπιση του περιβάλλοντος ως «μπίζνα», ως εμπόρευμα και «ο σώζων εαυτόν σωθήτω».

Είναι αποκαλυπτική η διάταξη που αφορά το ζήτημα της δημιουργίας αυτού του «εκτρώματος», της Ανώνυμης Εταιρείας, του λεγόμενου Οργανισμού Διαχείρισης Υδάτων Θεσσαλίας Α.Ε.. Μόλις οκτώ μήνες μετά τις καταστροφικές πλημμύρες στη Θεσσαλία, όπου χρεοκόπησε πανηγυρικά με τραγικές συνέπειες, βέβαια, για τους κατοίκους της περιοχής η λογική του κόστους οφέλους και των επιλέξιμων έργων στην αντιπλημμυρική θωράκιση. Δηλαδή, η επιλογή έργων, με κριτήριο να βγάζουν κέρδος κύρια για κάποια κατασκευαστική εταιρεία, που οι αποκαταστάσεις ακολουθούν την ίδια ακριβώς γραμμή, με αποτέλεσμα να βρίσκονται σε εγκατάλειψη χιλιάδες και χιλιάδες λαϊκές οικογένειες στις πόλεις και ιδίως, στην ύπαιθρο οι αγρότες, τι κάνετε; Με ακριβώς τα ίδια «σάπια» υλικά που μας έφτασαν εδώ, προχωράτε ένα ακόμα πιο αντιδραστικό βήμα παραπέρα, αποδεικνύοντας τι εννοούσατε, όταν λέγατε, από την πρώτη στιγμή, μετά τις πλημμύρες, ότι αυτές πρέπει να αποτελέσουν μια ευκαιρία.

Διαμορφώνετε μία υπέρ εταιρεία, καταργώντας κάθε δημόσια υπηρεσία που είχε μέχρι τώρα την ευθύνη για τα αντιπλημμυρικά έργα, τα εγγειοβελτιωτικά έργα, τα ποτάμια, τις λίμνες και γενικότερα τα νερά της Θεσσαλίας και τα παραδίδετε σε αυτή την εταιρεία.

Και επαναλαμβάνω τα παραδίδετε όλα και αποκλειστικά. Διαβάζω από το κείμενο του νομοσχεδίου τι παραδίδετε: «την εκπόνηση της στρατηγικής, τον συντονισμό και την επίβλεψη των μέτρων για την προστασία και διαχείριση των υδάτων του υδατικού διαμερίσματος Θεσσαλίας, τη χορήγηση αδειών χρήσης ύδατος, λειτουργώντας ως πάροχος υπηρεσιών ύδατος, τη μέριμνα και εκτέλεση των αναγκαίων ενεργειών για τον σχεδιασμό, την κατασκευή, τον έλεγχο, τη συντήρηση, τη διοίκηση και λειτουργία των εγγειοβελτιωτικών έργων και των δικτύων άρδευσης.

Αντίστοιχα, την εκπόνηση στρατηγικού σχεδίου έργων αντιπλημμυρικής προστασίας, τον έλεγχο και τη συντήρηση των αντιπλημμυρικών έργων, την ανάλυση κινδύνου και την προετοιμασία για την αντιμετώπιση καταστάσεων, που σχετίζονται με τη διαχείριση των υδάτων, όπως πλημμύρα, ξηρασία ή λειψυδρία». Δεν έμεινε και τίποτα άλλο.

Και για να μην υπάρχει καμία παρανόηση, για το αν η συγκεκριμένη εταιρεία θα τα κάνει για την «ψυχή της μάνας» των μετόχων της ή με γνώμονα τις λαϊκές ανάγκες των κατοίκων της Θεσσαλίας -και εδώ γελάμε πραγματικά- επίσης, στο κείμενο αναφέρεται ρητά, ότι όλα τα παραπάνω θα τα υλοποιεί «με συγκεκριμένες κατευθύνσεις βελτίωσης των οικονομικών αποτελεσμάτων». Με απλά λόγια, για να βγάζει κέρδη, για να γεμίζουν τα ταμεία της. Αλήθεια από ποιον; Αν όχι, από τους αγρότες, τους εργαζόμενους, τους επαγγελματίες, γενικότερα, από τις λαϊκές οικογένειες της περιοχής, που αν μία φορά «λέγανε το νερό νεράκι», αν μια φορά πνίγηκαν και πνίγονται, εξαιτίας του κριτηρίου του κέρδους, που ήταν οδηγός για κάθε έργο που έγινε και δεν έγινε, με το νομοσχέδιό σας μπορούν να καταλάβουν, τι θα γίνει από δω και πέρα, στον βαθμό που προχωρήσετε στον σχεδιασμό σας.

Αυτό είναι το περιεχόμενο της Α.Ε., της Ανώνυμης Εταιρείας, είτε κύριος μέτοχος είναι το δημόσιο, είτε, όπως σε άλλες περιπτώσεις, ξεκινήσει με το δημόσιο και μετά παραδοθεί σε ιδιώτες.

«Ευελιξία» ζήτησε ο κύριος Υπουργός «γι’ αυτό συστήνουμε» λέει «Ανώνυμη Εταιρεία», δεν μπορούν να γίνουν με διαφορετικό τρόπο τα έργα». «Ευελιξία» λέμε εμείς, θέλει, για να γίνουν τα έργα, με ακριβώς τα ίδια κριτήρια, με το κριτήριο του κόστους οφέλους και του κέρδους και ταυτόχρονα, «με έναν σμπάρο δυο τρυγόνια». Προχωράτε και σε μία «ωμή» και απαράδεκτη επίθεση στα δικαιώματα των εργαζομένων. Επί της ουσίας, απολύοντας δεκάδες δημόσιους υπαλλήλους με μόνιμη σχέση εργασίας, μέσω της αλλαγής της σχέσης μόνιμων υπαλλήλων σε εργαζόμενους με σχέση ιδιωτικού δικαίου, μεταθέτοντάς τους από την Περιφέρεια Θεσσαλίας ως εργαζόμενους στη νέα εταιρεία, απροκάλυπτα και «ωμά», ανοίγοντας επικίνδυνους δρόμους στον διακηρυγμένο σας στόχο να «τσακίσετε» παραπέρα ένα βασικό δικαίωμα των δημοσίων υπαλλήλων. «Εκτρωματικό», λοιπόν, το νομοσχέδιό σας, απ’ όλες τις απόψεις.

Και για να μην επαίρεστε, σημειώνουμε ότι δεν αποτελεί φυσικά και κάποια δική σας αποκλειστική έμπνευση. Όλα αυτά αποτελούν υλοποίηση δύο βασικών Οδηγιών της Ευρωπαϊκής Ένωσης, της Οδηγίας 60/2000 για τα νερά, της Οδηγίας 60/2007 για την αξιολόγηση και τη διαχείριση των κινδύνων πλημμύρας που ψηφίσατε, ενσωματώσατε στην ελληνική νομοθεσία και υλοποιήσατε με διάφορους τρόπους, τόσο η Νέα Δημοκρατία, όσο και ο ΣΥΡΙΖΑ και το ΠΑΣΟΚ, όλα τα προηγούμενα χρόνια. Ιδιαίτερα, η Οδηγία για τα νερά, αποτέλεσε τη βάση και για τον νόμο που έφερε πέρυσι η Νέα Δημοκρατία για την ιδιωτικοποίηση των ΔΕΥΑ, μέσω της συγκρότησης της Ρυθμιστικής Αρχής Αποβλήτων, Ενέργειας και Υδάτων.

Το σημερινό, λοιπόν, νομοσχέδιο αποτελεί κρίκο αυτής της μακράς αλυσίδας, στη λογική ιδιωτικοποίησης των νερών, που ξεκινά από το μακρινό 1999, με την Κυβέρνηση τότε του ΠΑΣΟΚ και τον διαχωρισμό της υποδομής και της διανομής, με την κυβέρνηση ΣΥΡΙΖΑ και τη μεταφορά της ΕΥΔΑΠ και της ΕΥΑΘ στο Υπερταμείο και την κοινή υπουργική απόφαση για την τιμολόγηση του νερού ως εμπόρευμα και φυσικά με τους νόμους της τωρινής Κυβέρνησης.

Είναι, λοιπόν, τουλάχιστον αστείο, όπως διαβάσαμε και στη διαβούλευση, να βγαίνουν στελέχη του ΠΑΣΟΚ και του ΣΥΡΙΖΑ και να εναντιώνονται στο τωρινό νομοσχέδιο, γράφοντας, παράλληλα, δική τους γραφή, «μόνο σοβαρός και θεσμικά ορθός δρόμος για την κλιματική θωράκιση και βιώσιμη διαχείριση των υδάτινων πόρων της Θεσσαλίας είναι η πιστή εφαρμογή των δύο Οδηγιών της Ευρωπαϊκής Ένωσης, της Οδηγίας - πλαίσιο για τα νερά και της Οδηγίας για τις Πλημμύρες».

Αυτά έγραφαν και αυτά γράφουν σε ένα μνημείο ωραιοποίησης και υπεράσπισης της «βάρβαρης» πολιτικής της Ευρωπαϊκής Ένωσης και θεωρούμε ότι είναι και ζητήματα που πρέπει να τα γνωρίζουν οι κάτοικοι της Θεσσαλίας και να αποτελέσουν και κριτήριο ψήφου στις επερχόμενες Ευρωεκλογές, στηρίζοντας τη συνεπή στάση του Κ.Κ.Ε., που αποκάλυψε και εναντιώθηκε στην πολιτική αυτή.

Απαιτούμε, λοιπόν, να αποσυρθεί το νομοσχέδιο. Δεν έχετε καμία νομιμοποίηση να προχωρήσετε. Ακόμα και στη διαβούλευση, έτσι όπως τις κάνετε γενικά, κάνατε και αυτή, πέρα από κάτι τέτοιες παραφωνίες από διάφορα στελέχη του ΠΑΣΟΚ και του ΣΥΡΙΖΑ, αποδείχθηκε ότι υπάρχει καθολική εναντίωση. Δεν παίρνει, λοιπόν, καμία διόρθωση, μόνο απόσυρση. Σας ευχαριστώ.

**XΡΗΣΤΟΣ ΜΠΟΥΚΩΡΟΣ (Προέδρος της Επιτροπής):** Θα ολοκληρωθεί η πρώτη συνεδρίαση της Επιτροπής μας, με την ομιλία της Υπουργού Περιβάλλοντος και Ενέργειας, της κυρίας Αλεξάνδρας Σδούκου. Κυρία Υφυπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα μου επιτρέψετε να απαντήσω σε κάποια ερωτήματα που άκουσα σήμερα εδώ, από τους Εισηγητές, Ειδικούς Αγορητές. Θα μου επιτρέψετε, λοιπόν, να σχολιάσω και να απαντήσω, επί των συγκεκριμένων ερωτημάτων που τέθηκαν.

Ξεκινάω από τον κ. Ζαμπάρα, από τον οποίο ακούστηκε ότι η Κυβέρνησή μας αδιαφορεί, δεν νοιάζεται για τις ενεργειακές κοινότητες, δεν προωθεί την ενεργειακή δημοκρατία, δεν δίνει όρους σύνδεσης σε ενεργειακές κοινότητες και πάει λέγοντας. Αν τον κ. Βουλευτή τον ενδιαφέρει ή έχει στο μυαλό του αυτές τις ενεργειακές κοινότητες, οι οποίες φτιάχτηκαν με το θεσμικό πλαίσιο, που προώθησε η Κυβέρνηση του ΣΥΡΙΖΑ το 2018, με το οποίο τότε, ουσιαστικά, δινόταν η δυνατότητα σε πέντε μέλη να φτιάξουν μια ενεργειακή κοινότητα, πέντε φίλοι, πέντε συγγενείς, να φτιάξουν μια ενεργειακή κοινότητα, να πάρουν προτεραιότητα στον ηλεκτρικό χώρο και να λάβουν και μία υψηλή ταρίφα των 70 -75 ευρώ το Mw, όταν σήμερα με τους διαγωνισμούς που γίνονται η τιμή αυτή έχει πέσει στα 40-45 ευρώ, τότε απαντώ, ότι πολύ καλά κάναμε, ως Κυβέρνηση που τις σταματήσαμε.

Αυτό που έγινε, εν τέλει, από το 2019, ήταν να φτιαχτούν εικονικές ενεργειακές κοινότητες, παίρνοντας όντως, προτεραιότητες τον ηλεκτρικό χώρο, φτιάχνοντας τα έργα τους και αυτή τη στιγμή, ο Έλληνας καταναλωτής είναι αυτός που ουσιαστικά επιδοτεί τα έργα αυτά.

Αυτό που κάναμε, λοιπόν, εμείς ήταν να εξορθολογήσουμε αυτό το πλαίσιο των ενεργειακών κοινοτήτων. Αυτό κάναμε, γι’ αυτό και κάναμε την νομοθετική παρέμβαση, στο πλαίσιο των ενεργειακών κοινοτήτων, με βάση τις κατευθυντήριες οδηγίες της Ευρωπαϊκής Οδηγίας για τις ενεργειακές κοινότητες, διότι το ζητούμενο είναι να γίνονται φθηνά έργα ΑΠΕ. Αυτό δεν μας ενδιαφέρει στη χώρα; Να γίνονται φθηνά έργα ΑΠΕ, για να μπορέσουν να ωφεληθούν τελικά οι Έλληνες καταναλωτές, μειώνοντας το κόστος ενέργειας;

Επιπρόσθετα, εγώ δεν βλέπω και κάποια τιμωρία τελικά, σε αυτές τις ενεργειακές κοινότητες που αναφέρει και έχω να παραθέσω τα στοιχεία των ενεργειακών κοινοτήτων, που έχουν συσταθεί τα τελευταία χρόνια. Το 2019, κυρίες και κύριοι, είχαμε 303 ενεργειακές κοινότητες. Σήμερα, έχουν συσταθεί 1.460 ενεργειακές κοινότητες. Ουσιαστικά, έχουν τετραπλασιαστεί οι ενεργειακές κοινότητες, από το 2019 μέχρι σήμερα. Οπότε, πραγματικά, δεν καταλαβαίνω πού είναι αυτή η τιμωρία, πώς δεν τις αφήνουμε τελικά, όταν μέσα σε τέσσερα χρόνια, έχουμε τέσσερις φορές περισσότερες κοινότητες, απ’ ότι είχαμε το 2019.

Μέσα στην τελευταία πενταετία, έχουν τεθεί σε λειτουργία 1.664 έργα ενεργειακών κοινοτήτων, αλλά 511 έχουν πάρει ορούς σύνδεσης και βρίσκονται σε φάση σύνδεσης, σε φάση κατασκευής. Είναι έργα, τα οποία θέλουμε να πουλάνε την ενέργεια τους, να είναι, δηλαδή, επενδυτές. Δεν ξέρω αυτό πόσο συνάδει, τελικά, με τον θεσμό των ενεργειακών κοινοτήτων, αλλά εν πάση περιπτώσει. Επίσης, πέρα από τους όρους σύνδεσης που έχει δώσει ο ΔΕΔΔΗΕ, έχουμε και άλλα δύο GW, είναι τεράστιο το νούμερο από ενεργειακές Κοινότητες, που έχουν λάβει ορό σύνδεσης από τον ΑΔΜΗΕ.

Οπότε αυτή η «καραμέλα», επιτρέψτε μου να πω, ότι δεν προωθούμε τον θεσμό των Ενεργειακών Κοινοτήτων, νομίζω ότι δεν έχει, πλέον, κανένα νόημα, από πλευράς του ΣΥΡΙΖΑ να συνεχίζουν και να το προβάλλουν, διότι η αλήθεια είναι, ότι σε έναν περιορισμένο ηλεκτρικό χώρο που υπάρχει, αυτό που πρέπει κανείς να κάνει, είναι να προσέξει με έναν πολύ δίκαιο και ισορροπημένο τρόπο να έρθει και να κατανείμει τον χώρο αυτό σε όλους και έχουμε μπροστά μας πολλούς που θέλουμε να κάνουν έργα ΑΠΕ.

Έχουμε τους αγρότες και πρέπει να τους φροντίσουμε να έχουν πρόσβαση στον ηλεκτρικό χώρο. Έχουμε τα νοικοκυριά που θέλουν και αυτά να βάλουν ένα φωτοβολταϊκό στη στέγη τους και πρέπει να τους έχουμε τον ηλεκτρικό χώρο. Έχουμε τις επιχειρήσεις, τις μικρές και τις μεσαίες, που και αυτές έχουν ανάγκη από ηλεκτρικό χώρο. Έχουμε τους Δήμους, κυρίες και κύριοι, οπότε δεν γίνεται μονίμως να ερχόμαστε και να λέμε «η Κυβέρνηση δεν προωθεί το θεσμό των ενεργειακών κοινοτήτων», όταν -επαναλαμβάνω - τα νούμερα διαψεύδουν από μόνα τους.

Σας άκουσα να λέτε, επίσης, ότι θέλετε οι ενεργειακές κοινότητες -και ανέφερε ο κ. Βουλευτής της μη κερδοσκοπικού χαρακτήρα κοινότητες, να έχουν προτεραιότητα στον ηλεκτρικό χώρο. Ρωτώ, για να κάνουν τι αυτές οι Κοινότητες; Να κατασκευάσουν ένα φωτοβολταϊκό, να πουλήσουν την ενέργεια; Άρα, να έχουν ένα επενδυτικό κέρδος; Αυτό τι σόι μη κερδοσκοπική τελικά ενεργειακή κοινότητα είναι και με τι λεφτά θα φτιάξει αυτή η κοινότητα το πάρκο;

Θα κάνετε net-metering γι’ αυτές τις ενεργειακές κοινότητες, ενεργειακό συμψηφισμό, το οποίο, παρεμπιπτόντως, έχει σταματήσει, κυρίες και κύριοι, σε όλες τις χώρες, αυτή τη στιγμή. Εμείς, είναι γεγονός, ότι έχουμε αποφασίσει να συνεχίσουμε να επιτρέπουμε τον ενεργειακό συμψηφισμό στη χώρα μας μόνο για τους ευάλωτους. Αν νοιάζεστε για τους ευάλωτους, τότε είμαστε μαζί σας. Ακριβώς τον ίδιο σκοπό υπηρετούμε και εμείς. Και με τον ενεργειακό συμψηφισμό, λοιπόν, που προβλέπουμε αυτή τη στιγμή και συνεχίζουμε, αφήνουμε σε ευάλωτους, αφήνουμε σε αγρότες, αφήνουμε στα κοινωφελή ιδρύματα, να συνεχίσουν να μπορούν να μειώσουν το ενεργειακό τους κόστος, αλλά όχι να έχουν ένα επενδυτικό κέρδος από τα έργα ΑΠΕ, όπως γινόταν, όλα τα προηγούμενα χρόνια στην Ελλάδα. Οπότε αυτή την παγιωμένη θέση στο μυαλό, για την οποία, κάθε φορά, προσπαθείτε να βρείτε επιχειρήματα, για να την υποστηρίξετε, θα ήταν καλό, πλέον, να την αλλάξετε.

Περνάω στα ερωτήματα της κυρίας Μανωλάκου, η οποία έθιξε το ζήτημα, ότι υπάρχει αρκετή παραγωγή ενέργειας από ΑΠΕ από τη μία πλευρά, αλλά δεν υπάρχει ζήτηση από την άλλη πλευρά, και κατά συνέπεια, αυτό που γίνεται σήμερα, είναι να αναγκαζόμαστε να περικόψουμε την περίσσεια ενέργεια που προκύπτει από την παραπάνω παραγωγή. Είναι γεγονός, ότι, ορθώς, έχει εντοπιστεί το πρόβλημα και έχει κατανοηθεί, ότι η παραγωγή, αυτή τη στιγμή, ξεπερνάει τη ζήτηση και χαίρομαι που το άκουσα, γιατί πολλοί δεν το κατανοούν σήμερα και συνεχίζουν να επιμένουν και να λένε « μα, ΑΠΕ, ΑΠΕ, ΑΠΕ…», με έναν ανεξέλεγκτο ανορθολογικό τρόπο, «βάλτε ΑΠΕ στο σύστημα», την ίδια στιγμή που θα πρέπει κανείς να λάβει υπόψη του, ότι στην ενέργεια πρέπει πάντοτε να υπάρχει ένα ενεργειακό ισοζύγιο. Πρέπει να έχεις από τη μία την παραγωγή της ενέργειας και από την άλλη πρέπει να έχεις την κατανάλωση, ταυτόχρονα.

Αυτό που θα ήθελα να πω, επί του συγκεκριμένου ερωτήματος, είναι, ότι το ενεργειακό μας σύστημα, διαρκώς, μετασχηματίζεται. Ήταν διαφορετικό το 2020 το ενεργειακό σύστημα της Ελλάδας, είναι άλλο σήμερα, το 2024, θα είναι άλλο το 2030, το 2040 και το 2050 που έχουμε δεσμευθεί και εμείς ως χώρα στις ευρωπαϊκές επιταγές του net zero. Αυτό το λέω ως απάντηση στο «γιατί δεν σταματάτε σήμερα την παραγωγή ενέργειας;». Αυτό είπε η κυρία Μανωλάκου «να τη σταματήσετε, αφού δεν υπάρχει από την άλλη η αντίστοιχη ζήτηση».

Εμείς σήμερα, κυρίες και κύριοι, για το 2030, χρειαζόμαστε, για να πετύχουμε τους εθνικούς στόχους της χώρας μας, 23,5 γιγαβάτ και έχουμε αυτή τη στιγμή 12 γιγαβάτ και μας λείπουν, λοιπόν, μέχρι τα 23,5 γιγαβάτ άλλα 11,5 γιγαβάτ, για να πιάσει η χώρα τους εθνικούς στόχους, για να έχουμε 80% κάλυψη σε ΑΠΕ για την ηλεκτροπαραγωγή μας. Θα χρειαστούμε τις διπλάσιες ΑΠΕ το 2040. Θα χρειαστούμε 46 γιγαβάτ το 2040 και θα χρειαστούμε 71 γιγαβάτ το 2050. Επομένως, τη χρειαζόμαστε την παραγωγή και σε καμία περίπτωση, δεν μπορούμε να πούμε σήμερα, ότι τη σταματάμε.

Την ίδια στιγμή, απαντώ στο τι κάνουμε, για να αυξήσουμε τη ζήτηση της ηλεκτρικής ενέργειας. Με βάση το μοντέλο που έχουμε «τρέξει», για να προκύψει το Εθνικό Σχέδιο για την Ενέργεια και το Κλίμα, το 2022 είχαμε 55,4 τεραβατώρες, το 2030 προβλέπεται αύξηση της ζήτησης ηλεκτρικής ενέργειας στις 60 τεραβατώρες, το 2035 θα πάμε σε 73, το 2040 θα πάμε σε 97.

Επομένως, βλέπετε ότι αυτό που κάνουμε, αυτή τη στιγμή, είναι από τη μία πλευρά να αυξάνουμε την παραγωγή της ηλεκτρικής ενέργειας, που τη χρειαζόμαστε, λοιπόν, από ΑΠΕ, αλλά την ίδια στιγμή, με μέτρα και πολιτικές, κυρίως, με το να βάζουμε ΑΠΕ στην ηλεκτροπαραγωγή, αυξάνουμε και τη ζήτηση.

Άκουσα κάτι περίεργο που ειπώθηκε, ότι πρέπει να αυξήσουμε τη ζήτηση, αλλά για να αυξήσουμε τη ζήτηση ηλεκτρικής ενέργειας, πρέπει να ρίξουμε τις τιμές ρεύματος. Αλλά δεν το κάνουμε αυτό, δεν ρίχνουμε τις τιμές ρεύματος. Εγώ δεν μπορώ να καταλάβω πώς το φαντάζεται κανείς. Φαντάζεται κανείς, ότι αν πέσουν οι τιμές του ηλεκτρικού ρεύματος, άρα, μπορούμε να έχουμε όλο το εικοσιτετράωρο αναμμένα τα φώτα, επομένως, έχοντας τα πάντα όλα αναμμένα, αυτός είναι ένας τρόπος για να αυξήσουμε τη ζήτηση, επομένως, να η απάντηση στο πώς βάζουμε περισσότερες ΑΠΕ μέσα στο σύστημα; Αυτό, λίγο πολύ, προτάθηκε, να μειωθούν οι τιμές, για να μπορούμε να καταναλώνουμε και να σπαταλάμε, ουσιαστικά, περισσότερη ενέργεια.

Αυτό που χρειάζεται, κυρίες και κύριοι, είναι ότι πρέπει να γίνει αύξηση της ζήτησης με έναν επωφελή τρόπο. Είναι, λίγο πολύ, «η κότα και το αυγό». Για να πέσουν τα τιμολόγια, σήμερα, χρειάζεται να αυξήσουμε την παραγωγή σε ΑΠΕ. Να περιορίσουμε, δηλαδή, τα ορυκτά, κυρίως το φυσικό αέριο, που ανεβάζουν την οριακή τιμή του συστήματος. Γι’ αυτό έχουμε υποθέσει, ότι θα έχουμε έναν δυνατό εξηλεκτρισμό στο σύστημά μας, μεταξύ του 2030 και του 2040, αλλά πρέπει να προηγηθούν οι ΑΠΕ.

Απαντώ στην κυρία Πέρκα, ότι δεν θέλουμε την ενεργειακή δημοκρατία και πάλι. Πραγματικά, το σχόλιο, με αφορμή το πρόγραμμα «Απόλλων», το σχόλιο που μου βγαίνει αυθόρμητα, είναι ότι «δεν παίζεστε, δεν πιάνεστε με τίποτα». Και αυτό, γιατί πρώτον, έχουμε σήμερα 85.000 μικρά έργα ΑΠΕ. Πουθενά στις άλλες χώρες της Ευρώπης δεν συμβαίνει αυτός ο μικροκατακερματισμός, μικρά, μικρά παντού έργα και μικροεπενδυτές.

Ερχόμαστε, λοιπόν και φτιάχνουμε το πρόγραμμα «Απόλλων», το οποίο θα λύσει το πρόβλημα του ενεργειακού κόστους όλων των δήμων της χώρας, των ευάλωτων συμπολιτών, όλων των ευάλωτων συμπολιτών. Μιλάμε για 125.000 ευάλωτους συμπολίτες μας και 332 δήμους. Μιλάμε για 9.455 παροχές των ΔΕΥΑ και 3.570 παροχές όλων των ΤΟΕΒ και ΓΟΕΒ.

Και τι ειπώθηκε εδώ σήμερα; «Όχι, μην τους τα φτιάχνετε εσείς», δηλαδή η Κυβέρνηση, «όπως αποφασίσατε με το πρόγραμμα «Απόλλων». Δώστε τους χρήματα, να τα κάνουν μόνοι τους. Δεν πειράζει, αυτοί να ψάξουν να βρουν χώρο, να φτιάξουν ενεργειακή κοινότητα, να αδειοδοτήσουν το έργο τους, να προκηρύξουν το έργο τους». Να το κάνει ο κάθε δήμος μόνος του, ένα έργο ΑΠΕ, σε σημείο που το δίκτυο μπορεί να είναι κορεσμένο, αλλά δεν έχει σημασία. Και με το ρίσκο, επίσης, να μην μπορούν, τελικά, να πάρουν όλοι οι δήμοι και τον χώρο και επίσης, να μην έχουν και τους πόρους διαθέσιμους, για να κάνουν τα έργα. Και ερωτώ, δεν είναι πραγματικά καλύτερο, να γίνουν μεγάλα έργα, διαστασιολογημένα, ανά Περιφέρεια, τα οποία έχουν λάβει, ήδη, προσφορές, είναι ώριμα, μπορούν να γίνουν αύριο, κυριολεκτικά. Μπορούν να δώσουν την ενέργεια που παράγουν, για να καλύψουν τις ανάγκες όλων των δήμων και των ευάλωτων, αλλά εσείς δεν θέλετε μία άμεση λύση. Θέλετε να περιμένουμε, δεν ξέρω πόσα χρόνια, να αδειοδοτήσουν οι ενεργειακές κοινότητες των δήμων νέα έργα ΑΠΕ, και αυτά τα έργα να κατασκευαστούν σε 4 - 5 με 6 χρόνια από σήμερα.

Εμείς, λοιπόν, αντί να κάνουμε σπαρμένα 332 έργα μικρά, που είναι αμφίβολο πότε θα γίνουν, αποφασίσαμε με τη διάταξη που φέρνουμε σήμερα με τον πρόγραμμα «Απόλλων», να κάνουμε μεγάλα έργα αύριο, με τα οποία πετυχαίνουμε οικονομίες κλίμακος, μειώνουμε τις τιμές αποζημίωσης. Άρα, και την επιβάρυνση των καταναλωτών εν τέλει και καλύπτουμε έτσι, όλες τις δημοτικές καταναλώσεις και όλους τους ευάλωτους. Και πραγματικά, είμαι περίεργη, σε αυτό το εμβληματικό έργο της Κυβέρνησης, αν η Αντιπολίτευση θα το ψηφίσει ή όχι.

Επίσης, άκουσα, το ερώτημα γιατί βάζετε τα μικρά έργα σε διαγωνισμούς; Είναι μία άλλη διάταξη που φέρνουμε σήμερα στο νομοσχέδιο. Και πάλι δεν σας καταλαβαίνω, δεν ξέρω τι θέλετε. Θέλετε να τα εξαιρούμε; Δεν είναι, αναρωτιέμαι, προς όφελος των καταναλωτών, το φθηνότερο ρεύμα; Και πώς θα προκύψει τελικά το φθηνότερο ρεύμα, αν συνεχίζουμε να επιδοτούμε τα έργα ΑΠΕ σήμερα με υψηλές ταρίφες;

Σε ότι αφορά στις λιγνιτικές περιοχές, το είπε και η κυρία Πέρκα και εσείς, εγώ το ακούω με πολύ προβληματισμό, για τις λιγνιτικές περιοχές και έχουμε συζητήσει και συμφωνήσει με τον Υπουργό, ότι, πράγματι, αυτές οι περιοχές πρέπει να αντιμετωπιστούν με ένα διαφορετικό καθεστώς και να εξαιρεθούν από αυτόν τον κανόνα, έτσι ώστε να λάβουν μία παράταση και να μην ισχύσει γι’ αυτούς η διαδικασία του να μπαίνουν σε διαγωνισμούς για να κερδίζουν τα έργα τους. Οπότε, είναι μια νομοτεχνική βελτίωση που θα φέρουμε στο επόμενο διάστημα.

Ο κ. Παρασύρης ανέφερε για την ενεργειακή πολιτική της χώρας. Η ενεργειακή πολιτική της χώρας αναλύεται στο Εθνικό Σχέδιο για την Ενέργεια και το Κλίμα. Εκεί περιγράφονται όλα τα μέτρα, όλες οι πολιτικές της χώρας γι’ αυτά που θέλουμε να κάνουμε, μέχρι το 2030, με στόχο, βεβαίως, να βαδίσουμε προς μία οικονομία μηδενικών ρύπων. Επειδή ανέφερε, ότι δεν έχουμε κάνει μία συνολική συζήτηση, πολύ ευχαρίστως, στο Υπουργείο είμαστε στη διάθεσή σας, να κάνουμε μία ξεχωριστή συζήτηση, κύριε Πρόεδρε, στην Επιτροπή Παραγωγής.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Καταγράφεται η πρότασή σας, για την ενεργειακή πολιτική της χώρας στην Επιτροπή μας, βεβαίως.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Πάντως, σε σχέση με τις περικοπές, γιατί, επίσης, το άκουσα. Όλες οι χώρες, που έχουν επιταχύνει τις ΑΠΕ τα τελευταία χρόνια, βρίσκονται ενώπιον αυτού του τεχνικού ζητήματος των περικοπών. Γι’ αυτό, από την πρώτη στιγμή, φτιάξαμε μία επιτροπή εμπειρογνωμόνων, από την οποία περιμένουμε το πόρισμά της, για να δούμε πώς θα αντιμετωπίσουμε το ζήτημα αυτό. Το ζήτημα αυτό, πάντως, λύνεται ξεκάθαρα, με το να βάλουμε περισσότερες μπαταρίες, περισσότερη αποθήκευση ενέργειας. Και αυτό ακριβώς ξεκινήσαμε να κάνουμε από την πρώτη στιγμή που αναλάβαμε, αξιοποιώντας όλους τους πόρους που είχαμε από τα διαθέσιμα κονδύλια του Ταμείου Ανάκαμψης, για να μπορέσει η χώρα μας να εγκαταστήσει πολύ γρήγορα σταθμούς αποθήκευσης και έτσι να μην χρειάζεται να πετάμε την περίσσεια ενέργεια.

Κυρία Βέττα, νομίζω είχαμε την ευκαιρία δύο φορές στην Επίκαιρη Ερώτησή σας, να αναλύσουμε και να κουβεντιάσουμε το ζήτημα της απολιγνιτοποίησης και της τηλεθέρμανσης. Δεν ξέρω αν έχει νόημα να επαναλάβω ξανά αυτά που είπαμε. Η απολυτοποίηση, θα το πω και από το βήμα αυτό, ήταν μονόδρομος. Νομίζω, ότι αυτό, πλέον, έχει καταστεί σε όλους αντιληπτό, γιατί η χρήση του λιγνίτη, κυρίες και κύριοι, σήμερα για την ηλεκτροπαραγωγή είναι μία εξαιρετικά κοστοβόρα, σε σχέση με άλλες πηγές ενέργειας.

Σήμερα, για να παράξεις λιγνίτη, το κόστος της μεγαβατώρας είναι στα 150 ευρώ. Για να παράξεις μία μεγαβατώρα από το φυσικό αέριο, μέχρι πρόσφατα που είχαμε 80 ευρώ τα CO2, κόστιζε 115 ευρώ, όταν οι ΑΠΕ έχουν ουσιαστικά ένα μηδενικό μεταβλητό κόστος. Νομίζω ότι είναι ξεκάθαρο, το ότι δεν μπορεί να επιβαρύνεται ο Έλληνας καταναλωτής σήμερα και να παράγει την ενέργεια που χρειάζεται, πληρώνοντας ένα προϊόν που κοστίζει πάρα πολύ σήμερα και αυτό προσπαθούμε να κάνουμε.

Γίνεται μια τεράστια προσπάθεια, όπως γνωρίζετε, να αλλάξει το αναπτυξιακό μοντέλο και το περιβαλλοντικό αποτύπωμα στις λιγνιτικές περιοχές. Δεν υπάρχει, κυρία Βέττα, κανένας σχεδιασμός που δεν διασφαλίζει τη θέρμανση των κατοίκων της Κοζάνης και της Πτολεμαΐδας. Γνωρίζετε πολύ καλά, ότι καθημερινά είμαστε σε επικοινωνία με τον Περιφερειάρχη, με τους Δημάρχους, με τις Δημοτικές Επιχειρήσεις, για να προχωρήσει το έργο της τηλεθέρμανσης, για να αντιμετωπιστούν όλα τα ζητήματα, με στόχο να καλύψουμε τις θερμικές ανάγκες όλης της περιοχής.

Σε γενικές γραμμές, αυτό που επιδιώκουμε μέσα από το νομοσχέδιο αυτό, πέραν της διάταξης του προγράμματος «Απόλλων», με το οποίο έργο επιδιώκουμε να περιορίσουμε το ενεργειακό κόστος για τους ευάλωτους καταναλωτές για τους δήμους, εισάγουμε τις ανταγωνιστικές διαδικασίες για τη χορήγηση λειτουργικής ενίσχυσης και στα μικρά φωτοβολταϊκά που θα συνάπτουν συμβάσεις, μετά τον Μάιο. Παίρνουμε μέτρα, για να ρυθμίσουμε αυτούς τους περιορισμούς έγχυσης, που ανέφερα προηγουμένως. Εισάγουμε προβλέψεις, ώστε οι σταθμοί ΑΠΕ να μπορούν να βάλουν και συστήματα αποθήκευσης και να λύσουμε τους περιορισμούς έγχυσης που ανέφερα και πολλά άλλα.

Θα ήθελα να ζητήσω από όλους τους κυρίους βουλευτές να υπερψηφίσουν αυτές τις διατάξεις τις ενεργειακές και συνολικά το νομοσχέδιο. Είναι άλλο ένα «λιθαράκι» σε αυτό το τεράστιο οικοδόμημα της ενεργειακής μετάβασης που υπηρετούμε με συνέπεια, αυτά τα τεσσεράμισι χρόνια, που έχει φέρει την Ελλάδα στις πρώτες χώρες παγκοσμίως στον τομέα αυτόν, σε όλες τις μετρήσεις, σε νέα ισχύ που έχουμε σε ΑΠΕ. Έχουμε διπλασιάσει τις ΑΠΕ, τα τελευταία χρόνια, στο ποσοστό των ΑΠΕ στην ηλεκτροπαραγωγή, στις ώρες λειτουργίας του συστήματος χωρίς ορυκτά καύσιμα, αλλά και σε μετρήσεις απτές για τον πολίτη.

Επίσης, μείωση του κόστους ενέργειας, ακόμη και στην περίοδο εκτός κρίσης. Δεν αναφέρομαι για την περίοδο της ενεργειακής κρίσης, όπου είχαμε τη δυνατότητα να επιδοτήσουμε τους λογαριασμούς ρεύματος, χάρη στα έργα ΑΠΕ που είχαμε, αλλά και σε περίοδο μη ενεργειακής κρίσης έχει μειωθεί το κόστος ενέργειας, έχει επιστρέψει σε τιμές προ κρίσης, στη συμμετοχή στην ενεργειακή δημοκρατία, στην εξοικονόμηση ενέργειας.

Αυτό το νομοσχέδιο εξορθολογίζει τις συμβατικές τεχνολογίες που κάποτε τις επιδοτούνται, αλλά τώρα, πλέον, είναι ώριμες, όπως είναι τα φωτοβολταϊκά. Αυτό το νομοσχέδιο προάγει και ενισχύει νέες τεχνολογίες, που θα στηρίξουν το ενεργειακό σύστημα του μέλλοντος, όπως είναι τα υπεράκτια αιολικά πάρκα και τα πλωτά φωτοβολταϊκά. Αυτό το νομοσχέδιο αντιμετωπίζει πραγματικές αστοχίες, όπως είναι οι ρευματοκλοπές, που μας επιβαρύνουν όλους, αλλά και δίνει έναν αναπτυξιακό ορίζοντα με ρυθμίσεις για νέες ΑΠΕ, που είναι γεγονός, ότι αυτές θα αποτελέσουν τη «ραχοκοκαλιά» του ενεργειακού συστήματος για το μέλλον.

Είναι άλλο ένα βήμα, λοιπόν, για την υλοποίηση του στρατηγικού οράματος αυτής της Κυβέρνησης, του Πρωθυπουργού, που θέλει την Ελλάδα στην ενέργεια να είναι ανεξάρτητη, να είναι ασφαλής, να είναι ανταγωνιστική και να είναι και πρωτοπόρος.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Κυρίες και κύριοι συνάδελφοι, στο σημείο αυτό, μετά από πέντε ώρες συνεδρίασης, θα λήξουν οι σημερινές εργασίες της Επιτροπής μας. Να υπενθυμίσω ότι η ακρόαση φορέων είναι τη Δευτέρα στις 10.00 και η συνεδρίαση για την κατ’ άρθρον εξέταση είναι στις 14.00΄το μεσημέρι της Δευτέρας, στην Αίθουσα Αθανασίου Τσαλδάρη (223). Καλό σας βράδυ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αθανασίου Χαράλαμπος, Ανδριανός Ιωάννης, Αντωνίου Μαρία, Δημοσχάκης Αναστάσιος, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Κοτρωνιάς Γεώργιος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Στολτίδης Λεωνίδας, Καραθανασόπουλος Νικόλαος, Μανωλάκου Διαμάντω, Μεταξάς Κωνσταντίνος Βασίλειος, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Πέρκα Θεοπίστη (Πέτη), Κόντης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Καραγεωργοπούλου Ελένη, Δημητροκάλλης Ιωάννης και Παπαϊωάννου Αρετή.

Τέλος και περί ώρα 19.25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ**